
VORTI DIL AUTORO 


Kande me esis puerulo me sempre revis pri homi qui lojis en altra mondi ed 
enstelala urbi, homi qui voyajis per navi plu rapida kam la lumo, kun la kapableso 

di voyajar de latero al altra dil galaxio. To esis la rezultajo di lektar preske 
irga tipo di verki pri *Ciencala fiktivajo, precipue dil granda maestri dil genro: 
Asimov, Heinlein, Clark, Vance, Cherryh, e multa altri quin me ne povas memorigar 
cainstante, sen mencionar pri mea ankore plezuro por vidar pelikuli e tv-programi 
quale Stelala Militi (Angle: Stars Wars), Stelala Voyajo (Angle: Star Trek), 
Galaktika, Babilonia 5, e.c. 

Do, ne esis stranja ke me volis krear mea propra universo, skriptar mea propra 
naracadi pri *Ciencala fiktivajo. Fakte, ante skribar La Aventuri dil Amazonia me ja 
skribabis centi di pagini manuskribite, multa de oli inter la litotuki di mea lito, 
sub la lumo di mikra lampo, celite mea genitori, til tarda hori dil nokto. 
Fortunoze, me havis la fortuno naskar en epoko ube l'omna personi povas havar 
komputori ed inter-reto, e to esis utila por mea skopi. 

Ma l'omna naracadi da me sempre esis amatora intenci. Me sempre skriptis por me. 
Tale ke me ne sempre finis multa de mea chapitri. 

Lore me audacis skriptar mikra naracado nomizata Amazonia, olqua esis 
adverel'unesma verko quan me finis komplete, me ne savas pro quo, forsan pro 
l'emocala kargo quan ol havas. Ma ol ankore esis amatora naracado qua volis konocar 
la mondo. 

Apene me skriptabis ol en mea matrala linguo kande me deskovris, danke l'inter- 
reto, ulo quan me savis ke esis Ido. Tatempe me volis lernar helpanta linguo ed esis 
kande me trovis Ido. Pos pokatempe me deskovris ke me volis skriptar mea naracadi en 
Ido, nam Ido havis komuna kozo kun mea naracadi: l'ideo pri atingar unionita homaro. 
Ta verko esis la mikra esforco pos multa yari di revar pri l'existo di plu bona 
mondo por la homaro, ube omni ja kunvivas pacoze, ube omni adicionas nia esforci por 
atingar la maxim bona mondumo por ni e nia filii, e forsan por atingar la maxim alta 
revo dil homo, lojar inter la steli. 

Ma pose me agnoskis ke Amazonia povesis perfektigar e do me decidis krear 
naracado nomizata La Aventuri dil Amazonia, qua servas quale plu bona prenaracado 
por klarigar multa konfuza eventi qua mea unesma Amazonia povus krear. 

La Aventuri dil Amazonia esis mikra parto di projeto quan me nomizas La Stelala 
Republiko, verko quan me volas finar uladie, olqua signifikus revo tante dezirita de 
mea puereso, kande me revis pri homi qui rebelesis kontre lia propra destruktiva 
naturo por krear ulo plu bona por la futura homaro, ne sen luktar kontre ti qui ne 
volas ektirar del dekado qua sklavizabas la homo dum yarmili. Mea revo evolucionabas 
dum multa yari, de puerala feino-rakonto a plu matura naracado ube la partoprenanta 
roli montras lo plu bona e lo plu mala di li. 

La Aventuri dil Amazonia ankore povesas konsiderar amatora, forsan ne tam multe 
originala kam me volus, ma me deziras ke ol esos mea mikra kontributajo por ca bela 
e difuzinda linguo. Anteomne me mustas dankar Ido pro ke ol esis la responsanto pri 
mea nova kreiveso tante longe somnolema. Ante de Ido mea naracadi esis tre nebuloza, 
e nun me havas klare to quon me volas agar. 

Ma anke me volas dankar singla ulu qua helpis me por finar mea verketo lo minim 
eroroza posibla, sive por montrar me la korekta maniero por skriptar en Ido, sive 
por la vorti quin me bezonis por la naracado. Me savas pri la manko di tempo quan li 
havas por respondar la questioni di ca amatora skriptisto pri *Ciencala fiktivajo, 
tale ke La Aventuri dil Amazonia povas havar ankore kelka gramatikala erori, ma me 
esperas ke ol esez lo maxim lektebla posibla por vi. E precipue, lo maxim juebla por 
omni. 

Jose Cossio Ramirez, Hermosillo, Sonora, Mexikia, Septembro 2007. 

AVERTO LEKTENDA 


Pro ke ca verko traktas pri naracado di *ciencala fiktivajo, kelka 
vorti ed expresuri mustesas explikar, ek oli, ti qui parolas pri 
teknologio o quaze-teknikala jargono. Ye la fino di ca verko esas 
glosario qua explikas plu o min amator-maniere ta vorti qui semblos 
nefacila komprenar por uli. Me diferas la desfacila vorti per la uzado 
di steleto inter parentezi (*) pos-vorte. Kande on traktas pri ne 
oficala vorti, me uzis la kustumala steleto * ante-vorte. Pluse, me uzis 
suba noteti ye la fino di pagino por explikar ula dubito quan vorto od 
expresuro povas efektigar. 

Grava kozo quan me mustas avertar a vi esas la plu o min detaloza 
deskriptado pri homala relati e situesi di sexuala naturo qui por kelka 
lektanti povus esar tre audacoza e mem grosiera o vulgara. De komence vi 
povas savar kelka detali pri tala speco di relati. Ma me kredas ke kande 
on skribas irga kozo en fiktiva kuntexto, specale kande on traktas pri 
kulturi ed epoki plu avancigita kam la nia, omno darfus esar valida. 

Irgakaze, por kelka dubito od opiniono quan vi havus, me plezuroze 
respondos o komentos ol, kande to esez posibla, danke l'astoninda 
teknologio quan ni havas en ca marveloza quankam neperfekta mondo. 

Respektoze 

L'Autoro. 


LISTO Dl PERSONI 

• Kapitano Evangelyn Toledo, Eve, kapitano dil Amazonia (la nomo 
Evangelyn pronuncesas: e-vAn-je-lin. Kande uzesas Eve, ol 
pronuncesas "Iv"). 

• Lietnanto Komandanto Rona McLeash , unesma oficiro dil Amazonia. 

• Unesma Lietnanto Andrea O'neall, navigant-oficiro dil Amazonia. 

• Sub-lietnanto Anna Kaminski , komunik-oficiro dil Amazonia. 

• Sub-lietnanto Rita Sanchez , pilotisto dil Amazonia. 

• Unesma Lietnanto Khristine Deveraux , chefo dil chas-pilotisti dil 
Amazonia. 

• Lietnanto Giacomo De Lucca, chas-pilotisto dil Amazonia. 

• Kapitano Heidi Petersen, komandanto dil grupo Valkirio(*), e 
kapitano dil astronavo Valkirio. 

• Kapitano Machel Duvalier, kapitano dil astronavo Atena. 

• Kapitano Roderick Higgins, kapitano dil astronavo Colorado 
(pronuncesas Kolorado) 

• Mastra Serjento Halima Pmumba, komandanto dil esquado di soldati 
dil Amazonia. 

• Romualdus Dranix, guidero dil bandacho de pirati. 

• Kendrick, membro dil bandacho di pirati. 

Noto: La nomi dil personi pronuncesas quale en lia originala lingui. 

REZUMO 


Kapitano Evangelyn Toledo, olima spionisto dil Stelala Republiko, 
tandem obtenas la komandeso di nova navo dil Stelala Navaro, ed en medio 
plenigita de envidii, la Supra Komanderio imperas el facar kontakto kun 
recente deskovrita inteligenta civilizuro *alienijena, grava afero por 
la futura transvivado dil yuna Republiko. Ma l'eventi eskapas de lua 
*kontrolo, ed Evangelyn Toledo e lua kruani mustas luktar por atingar la 
skopi dil misiono, sen perdar la vivo e la navo dum la proceso. 


ANTECEDANTI 

Por komprenar e la sequanta lektajo, on devas savar la sequanta 
antecedanti: 

1. La naracado eventas ye 200 yari future, kande la homaro ja atingis 
la revo dil spacala voyajo per navi plu rapida kam la lumo. 

2. La homaro ja havas centi de stelala kolonii en radio de 100 lumyari 
cirkume la Sunala Sistemo, ma existas kelka kolonii tre forigata kam ta 
disto quale la Provinco di Rigel, ye plu kam 800 lum-yari del Tero. 

3. Quankam la homaro ja atingis la steli, ol ne povabas atingar la 
totala uneso, nam ankore existis en la Tero du granda guvernanta e 
povoza bloki (supernacioni), olqui ye deki ante ta instanto duras en 
"kolda" e tensa paco, preske falonta vers la milito. Oli guvernas preske 
l'omna kolonii. 

4. Ye preske duadek yari ante ta instanto naskis yuna ed avancigita 
republiko, olqua formaceskis dum recenta milito inter la kolonii e la 
Tero. La kolonii nomesis lia uniono kom la Stelala Republiko di Arian, o 
simple, Arian (pronuncesas A-rian). Kune la du bloki, la tri homala e 
povoza unioni esas konocata ordinale kom "La Tri Potenci". 

5. Balde la yuna republiko revelesis quale povoza homala uniono kande 
ol servis quale lasta e vinkanta shildo kontre enemika *alienijeni(*) 
qui intencas destruktar la homaro. Kune tala alienijeni anke existas 
multa trahizanta homi nomizata "Raydenani", e pos lia vinko li divenis 
quale la pirati di Rayden, olima karcero-planeto. 

6. Malgre ke Arian haltigis l'invado ol nur sucesis esar rikonocata 
kom ne-dependanta guvernerio, quale "la prodiganta filio" dil Tero, ed 
ol povis ri-establisar provizore sua ambasadeyo, e pose ja "de fakto" 
chef-urbo, en la Stelala Urbo di Arian, la maxim granda spacala staciono 
konstruktita en la terala orbito, ye 5000 km. super la terala surfaco. 

7. Nun, en la Stelala Republiko di Arian existas multa heroala viri e 
mulieri, qui naskis, sive en la Tero, sive en la kolonii, nun nomizata 
la Provinci. Ta granda nombro di heroala homi esas konvinkata pri donar 
lia vivo por lia Republiko, por la Homaro. E til nun li agabas lo tre 
bone. 

Yen naracado di kelka de li. 

LA AVENTURI DIL AMAZONIA 


UNESMA CHAPITRO: UNESMA KONTAKTO 


"-Ka tu omnatempe pensas pri sexuo, Rona? 

-Ne omnatempe, Evangelyn. Nur la maxim granda parto. 

Fragwento di hazardala konversado inter Kapitano Evangelyn Toledo e 
Lietnanto Komandanto Rona McLeash audita ne-volite pro kruano dil 
ARNS-Amazonia dum lua unesma misiono. " 


DEPARTO 

Evangelyn sideskis sur la stulego dil kapitano itere, ma tafoye el 
imperis la pilotisto, yuna oficirino, lasar la magnetala ankri dil navo 
e direktar ol aden l'exterajo dil spacala doko dil Stelala Urbo di 
Arian. To esis la definitiva impero por departar pos du semani di 
preparado en la doko dil Stelala Urbo. 

To esas l'unesma foyo ke vera kapitano imperis departar la nova 
astronavo del doko pos lua konstrukto. 

Yuna, ma tre bone entrenata, Sub-lietnanto Rita Sanchez, marsana 
muliero kun Hispaniana radiki, exekutis quik l'impero di sua kapitano ed 
el pilotis la navo extere la grandega doko dil Navaro en la chef-urbo 
dil Republiko. Pos kelka minuti, l'astronavo di triacent metri de 
longeso forigesis dil maxim granda strukturo konstruktita en la spaco 
dal homo. L'ionala(*) propulsado dil Amazonia montris la tre konocata 
blanka-blua lumo dil omna stelala navi dop olta. 

Balde, la navo atingis sua altra du frata navi, l'Atena e la Valkirio, 
qui ja esis en la spaco. Fakte, Valkirio esis la nomo por nomizar la 
klaso a qua l'Amazonia apartenis. La Navaro kreis la klaso Valkirio jus 
por profunda explorado dil spaco, kun la teknologio di serchado maxim 
moderna, ma kun la kapableso di kombato tre developita por konfrontar 
sole irga enemiko o kelka de li samtempe. 

Do, klaso Valkirio apartenis al duesma genito di navi konstruktita da 
Arian olqua komencis kun l'Avanguardo, prototipo por iti qui arivis pos 
ol e qua docis al Navaro la maniero por konstruktar navi kapabla por 
facar la tota laboro ipse sen proxima apogilo o preske nula apogilo. 

Dum ke Evangelyn surveyis la laboro di departo dil navo en la 
komandeyo(*), el ne povis obliviar ke en la doko ankore esis Loi, 
vidanta tra la panoramala fenestri dil Stelala Urbo, la departo dil 
Amazonia, la departo, *neesmafoye\ di Evangelyn. 

Li esforcis havar komunala vivado, ma lia karakteri sempre interpozis 
li. Quankam el ja ye multa tempo ante ta instanto povis kalmigar sua 


1 *Neesmafoye, n-foye, ulo qua eventas tro ofte por savar quanta foyi to 
eventabas. 

enoyoza karaktero, ulafoye el montris ol, e Loi simple ne povis suportar 
ol. 

Tale ke li deskovris ke ambi naskis por interamorar, ma ne por vivar 
kune. Ambi agnoskis esar libera uceli naskinta por la sola flugado. Ambi 
nur renkontris por amoresar, ma ne por juar en la sama nesto dum multa 
tempo. 

Tandem la revo di Evangelyn pri esar kapitano di stelala navo 
realigesis. Forsan el povis esar kapitano di astronavo ye kelka tempo 
ante ta instanto, ma la destino qua adportis el til ta loko esabis tam 
diferanta kam to quon el povis imaginar nultempe. 

El divenis kapitano di stelala navo, ma por la desfacila voyo, plu 
kurta, ma ne min harda. El perdis multa kozi dum ta voyo, ma el ganis 
kelki plusa. Pri ulo el esis fidinda: el *jame plendus pri l'omna eventi 
qui formacis to quon el esis nun. 

El esis omno quon irga muliero forsan nultempe povus esar ulafoye. 

-Rapideso dil Amazonia egaligita, Kapitano -dicis Sub-lietnanto 
Sanchez kande l'Amazonia egaligis lua rapideso kun l'altra du astronavi. 

-L'Atena e la Valkirio salutas ni, Kapitano -dicis Rona McLeash de sua 

stulego. 

-Sub-lietnanto Kaminski, apertez komunikado kun l'altra navi -imperis 
Evangelyn. 

-Segun vua imperi, Sioro. 

Du granda holografiala(*) skreni aparis avan li en la komandeyo dil 
Amazonia. En la dextra skreno aparis la vizajo di blonda muliero kun 
uniformo qua montris l'epoleti di kapitano, ed en la sinistra skreno 

aparis la vizajo di afrikana muliero kun tre obskura pelo kun la sama 
insigni kam l'unesma muliero. Eli esis la kapitani dil Valkirio e 
l'Atena rispektive. Ambi semblis evar plu kam la kapitano dil Amazonia, 
forsan cirkume quaradek yari. 

-Kapitano Petersen, Kapitano Duvalier, multa plezuro -salutis 
Evangelyn la du kapitani qui aparis en la flotacanta skreni dil 
komandeyo. El savis ke samamaniere sua propra imajo aparis en la skreni 
dil altra du navi same kam el vidis eli tainstante. 

-Bonveno al klubo, Kapitano Toledo -salutis unesme Heidi Petersen. 

-Vua navo esez bonvenata, Kapitano Toledo -salutis anke Machel 

Duvalier. 

-Quale vu sentas ta nova navo, Kapitano Toledo? -questionis la 

kapitano dil Valkirio. 

-01 memorigas me multe l'Avanguardo, ma la vido del stulego dil 
kapitano esas tre diferanta kam la vido dil pilotisto -respondis 

Evangelyn-, quankam la stulego esas plu komfortoza. 

-La stulego povas esar plu komfortoza ma la posteno multafoye ne esos, 
Toledo- dicis Duvalier. 

-Me memorigos to omnatempe, Kapitano. 

-Nu, ni portez ca brilanta nova ladi 1 aden la hiperspaco(*), Kapitani - 
dicis Petersen quale impero, qua fakte lo esis. Petersen esis la maxim 


1 Slangatra vorto por nomizar astronavo quale "lado" en la spaco. 



veterana kapitano ek eli, do el havis la komando dil grupo di navi. 

-Segun vua imperi, Komandanto -respondis Evangelyn. 

-Segun vua imperi, Komandanto -iteris Kapitano Duvalier en la skreno-. 
Me nur esperas ke cafoye la yuni di Provizado provizabas la suficanta 
quanteso di tamponi por nia kruanini. 

Duvalier ekswichis l'interkomunikado quik e sua imajo desaparis del 
komandeyo dil Amazonia ante ke l'imajo di Petersen, qua severiskis la 
vizajo por la lasta komentajo di sua kolego, komentajo qua plurafoye 
rezultis certa. 

Certe, la ridinda komentajo da Duvalier eventabis ulafoye por la navi 
di dusexua kruo quale la Valkirio, l'Atena e l'Amazonia, olqui havis plu 
kam tri quarimi di feminala kruani single. 

Balde, la tri navi direktesis plu fore kam l'orbito dil Luno, la maxim 
proxima zono permisata por acendar la hiperlumala(*) motori di irga navo 
kapabla por voyajar inter la steli. 

La Valkirio esis l'unesma navo qua aceleris hiperlumale, pose l'Atena, 
e laste, l'Amazonia. 

Evangelyn vidis tra la plufortigita vitroplako dil komandeyo la flami 
di amba navi kande, una dop l'altra aceleris plu rapide kam la lumo. 
Lore, l'Amazonia esis la sequanta. 

-L'omna secioni dil navo raportas esar pronta por acelerado, Kapitano 
-dicis Rona McLeash, l'unesma oficiro dil Amazonia, ed anke, la maxim 
bon amikino di Evangelyn Toledo. 

-Lietnanto O'neall, ka ni esas pronta por hiperlumala acelerado? - 
questionis Evangelyn al navigant-oficiro. 

-Shildo di Alcubierre(*) ed inerciala amortisili(*) en lineo, 
Kapitano. Kande vu imperos acelerar, Sioro -dicis Lietnanto Andrea 
O'neall ad Evangelyn la maxim importanta frazo quan irga kapitano volis 
askoltar ante acelerar plu rapide kam la lumo. 

-Sub-lietnanto Sanchez, adavane! -imperis Evangelyn la pilotisto. 

-Yes, Sioro! Acelerado en Kin...Quar...Tri...Du...Un...Nun! 

En fracioni di sekundo la navo pasis del normala spaco aden zono ube 
la legi dil fiziko ruptesis e spaco e tempo ne signifikis lo sama kam lo 
normale konocita. Nur bulo di negativa energio artificale kreita 
protektis la navo dil desfortunoza efekti dil voyajo plu rapida kam la 
lumo. 


Pos hiperspacala salto(*) qua eventis fore dil ekliptiko dil Sunala 
Sistemo, la tri navi arivis al maxim granda kolonio dil homaro en la 
spaco, e samtempe un del maxim forigita dil Tero, Orum, la Rigelana 
provinco en la stelaro Oriono, di qua maxim granda urbo, l'Urbo di Orum, 
esis l'olima chef-urbo dil Republiko di Arian, ma pos la Raydenana 
Milito, la Supra Konsilantaro chanjis lua kontori aden la recente 
konstruktita Stelala Urbo ed Orum duris nur kom la maxim komercala ed 
industriala centro di Arian. 

En Orum, la Supra Komanderio dil Stelala Navaro imperis la grupo 
integresar en la misiono di patrolado dil mikra kolonii cirkum la 
Rigelana Sektoro por chasado di pirat-navi. La pirati, olima marala 
kriminali qui dum la lasta cent yari rinaskis en la sen-fina maro, la 
spaco, danke la facileso por konstruktar navi kapabla por voyajar plu 
rapide kam la lumo, sive per homala konocado, sive per *alienijena(*) 
cienco, quale la lasta granda milito spacala docis al yuna republiko. 

**************************************************** 

CHASISTINO 

-Ka tu ja vidis la nova pilotistulo? -questionis Rona ad Evangelyn. 

-Rona, pro quo tu ankore ne livas ta etiquetacho? -dicis Evangelyn. 

-Me ankore esas yuna muliero, Evangelyn! 

-Rona, tu ja esas l'unesma oficiro dil navo. 

Li konversis dum ke ambi marchis tra la hangaro dil Amazonia dum 
normala inspektado. Rona parolis pri yuna pilotisto qua esis inspektante 
lua chas-navo. II esis un del poka viri en la navo, yuna lietnanto qua 
evis duadeketri yari. Quankam Rona ja konocis il del unesma dio kande la 
Navaro livris la navo en la manui di Evangelyn, til ta instanto Rona nur 
konversis lo necesa kun il pro aferi dil servo, sempre kurte e rapide. 

Rona advere havis intereso pri tala yuna oficiro, e fakte el havis 
intereso pri l'omna homi dil altra jenro. Pro to el ganis la famo di 
"vir-manjera" en la Randall e tala famo sequis el en l'Avanguardo. Ma 
anke on savis ke ad el anke plezis sexuagar ne nur kun viri ma anke kun 
mulieri. 

Evangelyn savis pri ta lasta prefero personale. El kushesabis elta ye 
du nokti, e fakte, esis Rona quo docis ad Evangelyn pri la plezuri dil 
sexuo inter mulieri. Ma ankore Evangelyn ignoris quanta kruani falus kun 
Rona dum la venonta sis monati. 

-II esos mea sequanta amoranto -dicis Rona dum ke el regardis laglutei 
dil lietnanto. 

-Rona! 

-Tu ne suciez, me esos diskreta -dicis Rona dum ke el agis oglo por 
Evangelyn- Nur tu observez me. 

Rona proximeskis la yuna lietnanto qua ne vidis el til kande el esis 
tre proxime il. 

-Bona matino, Lietnanto De Lucca -salutis el al oficiro. 

-Sioro, bona matino -salutis il militale. 

-Quon vu agas, Lietnanto? -questionis el fingante esar serioza. 

-Me verifikas la sistemo di armi dil chas-navo, Sioro. 

-Kad ed omno funcionas bone, Lietnanto? 

-Omno esas pronta por la kombato, Sioro. 

-Me prizas askoltar to, De Lucca -. Rona ridetis dum ke respondis la 
vorti di Giacomo. El uzis ta maniero por ridetar tante seduktiva, olqua 
multe servis antee por el. Giacomo anke ridetis. 

-E quon vi agos pos ca laboro, Lietnanto? -questionis Rona. 

-Nulo, me preske finos mea laboro cadie. 

-Ka vu havas ula hobio pos vua jorno, Lietnanto? 

-Advere ne, Sioro, me nur restas en mea kabino. 

-Ho! -klamis Rona-. Me pensis ke yuna viro kom vu havus ula distrakto 
por ocidar la tempo. 

-Bone, me plezas skal-acensar monti, ma hike vidas nulo de oli. Tamen, 
me havas kelka libri en mea kabino por lektar. 

Rona ridetis por la komentajo di Giacomo, ma to nur esis altra tekniko 
por seduktar la viro. 

-Me rekomendas vu irar l'areo di repozo. Me pensas ke vu trovos ulo 
interestiva por vu, De Lucca. 

-Kad advere, Sioro? 

-Vu kredez me, Lietnanto. 

-Me pensas ke forsan to esos bona ideo -dicis Giacomo, qua pos kelka 
sekundi di pensado cedis pri la ne-direta propozo di Rona. 

-Nu! Vu ne repentos pri co -dicis Rona preske sen povar celar sua 
vinko. 

Rona forigis de ibe e balde el renkontris su kun Evangelyn en altra 
parto dil hangaro. 

-Ico ja esas agita -prezuntis Rona pri lo eventinta. 

Evangelyn ne evitis regardar Rona severe. 

-Kande tu cesos ludar, Rona? 

-Ka me detektas kelka jaluzeso? 

Rona ne dicis to serioze. Evangelyn e Rona ye multatempe ante ta 
instanto klare definabis lia relato, mixajo di amoro-amikeso. Quankam 
Evangelyn amoris e sexuagis Loi Karsius, e nur sexuagis kun Rona, elca 
esis ankore libera e yuna muliero por juar la vivo admaxime. 

-Uladie ulu agos tu sufrar -dicis Evangelyn. 

-Me memorigas yuna lietnanto dil Avanguardo qua dum la hori dil servo 
perdesis kun la kapitano ye ulaloke dil navo. 

-To eventis ye multa tempo ante nun, Rona, e tatempe nek tu nek me 
esis la komandanti di navo. 

-Ne suciez, Evangelyn. Me agos nulo qua denigros mea uniformo. 

-Me multe timas ke tu ne "portos" tua uniformo por to quon tu agos - 
dicis Evangelyn dusence. 

Rona nur ridetis pri lo dicita da Evangelyn, ed elca ne povis vere 
enoyar su pri la libertina konduto di sua amikino, ma advere dum la 
lasta yari di konocar el, Evangelyn agnoskis pri la chanjo dil ritmo di 
vivado di Rona. Se ante Rona kushesis kun preske irga kruano di navo, 
nune el nur havis relati kun un o du visibla kruani dum ula misiono. 

Certe Giacomo de Lucca esis l'unesma prospekto di Rona en ta nova 
navo. 

**************************************************** 

Ta nokto Rona eniris l'areo di repozo dil Amazonia, pos longa dio di 
servo en la komandeyo, e ja en ne-formala vesti, el eniris la ludo-zono 

dil areo di repozo. Ta loko esis tam diferanta kam la cetera areo, nam 

ta chambro esis desegnita por la maxim yuna kruani dil navo, yuna 

oficiro e kadeti, multa de li ankore adolecanta. La lumi dil 

holografiala ludi ed anke la muziko remarkesis pro lia viveso. Rona en 
vizitis tala loki de kande el evis forsan duadekekin yari, kande la devo 
ed anke sua preferaji evolucionis. Pro to, la sola prezenteso di Rona en 
la ludo-zono atraktis la regardi di preske l'omna personi. Ne omnadie 
l'unesma oficiro eniris la refugeyo dil yuna kruani. 

Rona observis sorgoze la loko por serchar Lietnanto Giacomo De Lucca, 
ilqua esis an la drink-tablo dil ludo-zono. II ne avertis l'arivo di 
Rona pro ke il esis dorse la pordo samtempe ke il drinkis ulaspeca 
fruto-drinkajo. 

-Lietnanto De Lucca, quale vu standas? -dicis Rona arivante la 

drinktablo. 

-Ho! Sioro, quala surprizo vidar vu hike -dicis Giocomo-. Me standas 

bone, Lietnanto. 

-Me vidas ke vu sequis mea konsilo. 

-Yes, Sioro. Me nultempe pensis ke ta loko povus esar tre vivanta. Ne 
esas quale l'areo di repozo dil Tauro. Ibe nur esis drink-tablo tre 
tedita. 

-Ka vu servis en la Tauro? To esis pro ke la Tauro esis olima navo dil 
U.T.W., e l'U.T.W. nultempe pensis pri la komforto dil kruani. Ni nune 
konstruktas navi plu apta por la klaso di trupi quin ni transportas. 

Multa de li esas yuna homi, e la yuni bezonas vera amuzo kande li ne 

kombatas. To esas lo plu bona quan ni povas ofrar por amuzar li kande li 

voyajas en navo tre forigita de lia hemo. 

-Kad advere? La Navaro havas bona idei kelkafoye. 

-Quon vu drinkas? 

-Ananaso kun frago. 

-01 devas esar tre saporoza. 

-Yes, ol esas. 

Rona demandis al kruano qua servis la drinkaji gaso-drinkajo. El apene 
drinkis dufoye del glaso. Quankam la loko semblis tre vivanta pro kauzo 
dil yuna kruani qua tatempe juis lia ludi e lia muziko. Rona memorigis 
la yari kande el esis tre yuna civitana kruano di kargo-navo, kande la 
Republiko anke esis yuna. Tatempe el ne luktis por adportar irga viro 
che el. Ma tatempe el ne havis tanta responsivesi kam nun. El devis 
klarigar sua mento pro ke preske el obliviis la yuna viro qua esis avan 
el, ed el saveskis ke el devis agar l'unesma pazo. 

-Existas altra chambro plu tranquila kam ica, Lietnanto De Lucca. 

-Kad advere? Me nultempe vizitis ol. 

-Ka la navo esas tante granda? Vu devus konocar la Randall o 
l'Avanguardo. Oli esas vera granda navi. Nu, ni devus irar taloke. Quon 
vu pensas, De Lucca? 

-Me ne savas... -dubitis Giacomo pri sua respondo. 

-Me invitos la drinkaji, Lietnanto. 

-Nu, lore me aceptos. 

Ambi ekiris la ludo-zono, avan l'astonita regardo dil altra juanta 
kruani. Ne esis tre stranja la fakto pri plu evanta muliero qua invitis 
domenar yuna viro, nek ke elta pagis la drinkaji. Pos omno, esis la 
duadeketriesma yarcento e la lineo qua dividis mulieri e viri preske 
desaparis tote. Lo vere stranja esis vidar l'unesma oficiro akompanar 
plu yuna oficiro, e la rumori rapide naskis ek la kruani ibe asemblita, 
specale ek la yuna oficirini recente diplomizita dil Akademio dil 
Navaro. Por li, la konduto Rona esis tre evidenta. Ultre, Rona ya havis 
sua famo tra la Navaro quale "vir-manjero", e ne esas tre desfacila 
divinar pri la vera intenci di el. 

"L'unesma oficiro devas esar varmega", komentis kelka de li malicoze. 
Kompreneble, por Rona tala rumori ne importis. 

El e Giacomo De Lucca eniris l'altra chambro dil areo di repozo, olqua 
esis plu tranquila kam la ludo-zono ed ube plu veterana oficiri kom Rona 
juis drinkar o manjar ulo sen ke la bruiso e la voci dil yunaro jenos 
li. Forsan ta loko ne esis ankore por Giacomo, ma frue o tarde il irus 
adibe. 

Rona e Giacomo sideskis en tablo plu forigita del cetera, ube ambi 
povis konversar sen ke nulu jenos li. Rona demandis alkoholika drinkaji, 
olqui sempre kontenis tre poka alkoholo segun la legi dil Republiko e la 
reguli dil Navaro. 

-Ka vu ne pensas ke la peizajo esas plu bona hike? -questionis Rona al 
yuna oficiro. 

-01 videsas same kam del ludo-zono, ma lua kontemplado plubonigesas 
pro kauzo dil tranquileso di ca loko. 

-Kad advere tu nultempe eniris ca loko? -questionis itere Rona, ma 
cafoye el uzis "tu" vice "vu". Giacomo saveskis quik ma il dicis nulo 
pri lo. 

-Me ne havabis tempo por ekirar mea laboro dum la lasta monato. Ni, la 
chas-pilotisti havabas multa taski ye la departo dil navo. Vu mustas 
savar lo bonege. Preparar la chas-navi por esar sempre pronta por la 
kombato esas desfacila laboro. Lietnanto Deveraux sempre havas ula tasko 
por ni, inkluze dum nia libera tempo. 

-Lore, co esas l'unesma oportunajo quan tu havas por juar tua libera 
tempo. 

Giacomo itere askoltis kande Rona uzis "tu" vice "vu" por parolar ad 
il. To komencis jenar il kelkete. 

Li konversis pri kelka temi, specale pri lia devo en la Navaro, ma 
nulu profundigis vere pri l'omna temi. Rona, nekredeble, ne volis hastar 
la relato kun ta viro, vice savar multe pri il ante atakar. Dek yari 
ante ta instanto forsan el ne bezonis agar ta kozi por kaptar altra 
persono. Olim el nur dicis al altra kruano ke el volis sexuagar kun il, 
e kin minuti plu tarde ambi sexuagis sive en la lito di el, sive la lito 
dil altra persono, qua ne necese devis esar viro. Rona havis prefero pri 
amba sexui, quankam el ya sexuagabis multe plu kun viri kam mulieri. Pos 
cirkume un horo el tandem questionis Giacomo: 

-Ka tu havas amoratino, Giacomo? 


Giacomo dicis nulo pri la questiono di Rona. Cafoye, Rona ne nur tu- 
dicis a Giacomo ma anke el uzis lua propra nomo por questionar ad il. II 
duris muta kelka sekundi ante respondar: 

-No, Lietnanto. Me ne havas. 

-Kad ula specala amikino en altra navo? 

Giacomo tusis lejere. II agnoskis ke Rona direktis la konversado aden 
tre personala tereno. 

-Sioro, me kredas ke ja esas tarde por me -respondis Giacomo samtempe 
ke il vidis sua horlojo-. Deveraux projetis kelka desfacila exerci por 
morge, e me ne volas faliar. 

-Rona -dicis el tainstante. 

-Quo? 

-Tu darfas nomar me Rona -dicis Rona kun sensuala tono en sua voco 
samtempe ke el inklinis su e montris partale sua pektoro ad il nam el 
havis kelke apertita la kamizo quan el vestizis. Aparte el ne uzis sub- 
vesto. 

Giacomo vidis klare la blanka e ronda mami di Rona tra l'aperturo quan 
Rona agabis intencale. 

-Me pensas ke to ne esas lo maxim korekta, Sioro -. Giacomo parolis 
pri tu-dicar a Rona, ma el kovris lua pektoro quik. 

-Ho! Pardonez a me pro co -dicis Rona por exkuzar su. 

-Ne suciez, Lietnanto -dicis Giacomo sen volar donar ula importanteso 
por to-. Omna ni havis acidento uladie. E se vu ne havas altra temo, me 
demandas permiso por irar mea kabino, Sioro. 

-Yes, yes -dicis Rona, qua agnoskis ke cafoye el ne havis fortuno pro 
kauzo di sua hastoza ago-. Vu darfas forirar, Lietnanto. Me restos hike 
ankore. 

-Danki, Lietnanto McLeash. E bona nokto. 

-Bona nokto, Lietnanto. 

Quale fulmino, la yuna oficiro ekiris l'areo di repozo por desaparar 
en la koridori dil navo. 

Rona restis en ta loko til pardrinkar sua drinkajo. To esis l'unesma 
foyo ye multa yari ke el faliis pri kaptar ulu. 

El vidis sua horlojo de el saveskis ke ja esis mez-nokte. Lore el 
devis kusheskar. El ekiris l'areo di repozo ed el marchis til sua kabino 
en seciono dil navo proxim la komandeyo. 

Kande el eniris sua kabino, la komunikilo montris ad el ke el havis 
recenta mesajo di Evangelyn: 

"Se omno esis bone, tu ignorez ca mesajo. Ma se omno esis male, 
voluntez advokar a me, Rona", dicis la mesajo da Evangelyn. 

Quankam ja esis pos la nokto-mezo, el enswichis la komunikilo por 

parolar Evangelyn. 


-Hike Toledo -audesis la somnolema voco di Evangelyn tra la megafono 
dil komunikilo. 

-Me esas Rona, Evangelyn. 

-Ha, Rona! 

Kande Evangelyn audis la voco di Rona, el enswichis la skreno por 
permisar vidar sua imajo. Evangelyn esis preske nuda, ma Rona ja konocis 
tre bone ta imajo. Samtempe l'imajo di Rona videsis en la komunikilo di 
Evangelyn. 

-Tu vidis mea mesajo, ka ne? 

-Quale tu savis ke me esis kun Lietnanto De Lucca? 

-To esis facila imaginar kande tu preske eskapis del komandeyo kande 
ni parfinis la jorno. 0 ka me eroras? 

-No, tu ne eroris. E quale tu ja supozas, me ne sucesis pri Lietnanto 
Giacomo De Lucca. Tu devas esar sorcistino, Evangelyn. 

-Tu nomizez to quale pre-vido. Me povis erorar same. 

-Ma tu ne eroris, amikino. Me faliis komplete. 

-Ka tu esas ebria, Rona? -questionis Evangelyn vidante ke Rona ne 
semblis esar tre bone. 

-No, ma me esos lo balde -dicis Rona samtempe ke el montris botelo 
avan la skreno por ke Evangelyn vidos ol. 

-Ka to esas vino, Rona? -questionis Evangelyn severiskita. 

-Yes. Fakte co esas wiskio, vera Skotiana wiskio. E me pensas drinkar 
la tota botelo. Ka tu volas drinkar kun me, Evangelyn? 

-Ube tu obtenis ol? 

-Ho, Deo mea! Evangelyn, me esas l'unesma oficiro. La rango havas lua 
privileji. 

-Ne pri interdiktata alkoholo en mea navo, Rona. 

-Ne suciez, amikino. Me nur drinkos til ke me falos ebria. Me en 
pensas finar la botelo. 

-Tu ne devas ebriagar nur pro ke viro ignoris tu ulafoye! 

-To ne esas l'unika kauzo! Me volas ebrieskar pro ke me ne drinkabas 
vera alkoholo de multa yari ante nun. 

-De kande ni esis en l'Avanguardo. Yes, me memorigas to. Ka tafoye 
esis anke pro kauzo di viro, Rona? 

-Me ne dicos to a tu! 

-*0.K., O.K. -dicis tandem Evangelyn-. Se tu volas ebrieskar tu, to 
esis tua problemo, Rona. Ma matine nia rango komencos ye 0700 kloki(*). 

-Me esos justatempe en la komandeyo, Eve. 

-Me esperos to, Rona. Bona nokto. 

-Bona nokto, Evangelyn. 

La severa vizajo di Evangelyn desaparis del komunikilo di Rona. El 
regardis la nigra skreno dil komunikilo dum kelka instanti, dum ke sua 
memoro retrosendis ad el ye la tempo kande el esis serjento di 

komunikadi en l'Avanguardo, e quankam Evangelyn ja esis sua amikino, 
ambi luktis pri l'amoro di viro. Fakte, Evangelyn ne luktis por to, e 
Rona advere nur volis sexuagar kun il. Kande Rona agnoskis ke el en 
povus kushesar kun la viro qua amoreskis Evangelyn el decidis drinkar 
botelo de wiskio quan ebriis el til perdar la koncio. Ma nulu en 

l'Avanguardo saveskis pri to. Rona nultempe rakontis ad Evangelyn pri la 

kauzo di sua ebrieso. 


Ma nun el deskovris ke el esis agonta lo sama kam tafoye, kande altra 
muliero ganis l'amoro dil viro quan el maxim deziris. Por el to 
signifikus vinkeso, same kam lo eventinta kun Giacomo De Lucca. Rona 
drinkis dufoye del botelo. Advere ta wiskio savuris infinite plu bone 
kam l'insipida drinkaji permisata dal Navaro. Ma kande el esis drinkonta 
triesmafoye, saja penso trairis sua mento. 

"II esas nur altra viro. Co esas tre stulta". 

Lore, Rona stopis la botelo ed el celis ol en sua kabino. Pose, el 
kusheskis e la lasta penso quan el havis ante dormeskar esis: "Morge 
rikomencos la chasado". 

**************************************************** 

-Quale vu standas, Lietnanto De Lucca? -questionis Rona a Giacomo, 
ilqua ne vartis la subita aparado di Rona en la hangaro ta vespero. 

-Lietnanto McLeash! -respondis surprizita Giacomo-. Quale standas vu? 

-Me standas bone. Mea kapo kelke doloras, ma co esas ne grava. Co esas 
nur manko di praktikado. 

-E pri quon me povas helpar vu? 

-Nule advere. Me nur volas savar ka vu ja manjis. 

Giacomo surprizesis e dubitis dum kelka sekundi pro la questiono di 
Rona, ma tandem il respondis. 

-No, Sioro. Me ne manjabas ankore. 

-Me invitas manjar vu. Konsiderez co quale mea exkuzo pro lo eventinta 
pasinta-nokte. 

-Ne suciez, Sioro. Me savas pri l'efekti dil alkoholo en la personi -. 
Giacomo dicis to nur por diminutar la posibla shamo di el, pro ke fakte 
on bezonis plura litri de drinkaji dil areo di repozo por esar vere 
ebria. 

Rona ridetis ed el duris muta vartante la respondo di Giacomo. 

—E, ka yes? -questionis Rona al yuna pilotisto. El itere uzis ta 
regardo tre inocenta ma samtempe seduktiva quan multafoye funcionis por 
kaptar kelka viri antee. 

Giacomo dubitis por respondar, ma pro jentileso il agis lo: 

—0.K. Me akompanos vu, pos finar mea taski, Lietnanto. 

-Tre bone. Me vartos vu en l'areo di repozo, Lietnanto -dicis Rona 
samtempe ke el jiris su por ekirar del hangaro, kun rideto en sua 
vizajo. 

Giacomo restis stacante ube il esis til ke Rona desaparis dil loko. 
Lore il iris til sua chas-navo ube il gardis plura utensili di reparado 
en specala fako. II parfinis kande familiara voco surprizis il. 

-Ka tale ke l' unesma oficiro invitis tu manjar, De Lucca? 

-Chefo! -klamis Giacomo rikonocante Unesma Lietnanto Khristine 
Deveraux, la chefo dil chas-pilotisti dil Amazonia, europana muliero qua 
evis duadek-e-non yari, di qua kurta ma tre nigra hararo e l'obskura 
binokli quan el uzis omnatempe donis ad el la surnomacho di "Korvo". Ma 
el havis altra traito quan el posedis qua plufortigis tala surnomacho. 

-Juez ta manjajo, De Lucca, pro ke forsan pose tu esos la manjajo dil 
U.O. -dicis Deveraux spritoze, ma el ne montris ula expresuro en sua 
vizajo. Tale esis la maxim konocata traito di "Korvo" Deveraux. 

Giacomo De Lucca savis plu tarde pri quon sua komandanto di seciono 
parolis, quankam forsan il ja intuicis to de multe ante. 

**************************************************** 

Dum ke Giacomo manjis vera delikata disho, Rona ne povis evitar 
regardar il, e Giacomo sendubite savis ke el regardis il tre sorgoze. 

La manjajo advere esis tre saporoza: autentika karno di bovino kun 
sauco, ulo tre superiora kam la kustumala viktualio manjita pro la 
granda parto dil kruo. Giacomo agnoskis ke manjar kune l'unesma oficiro 
havis kelka avantaji. Ma, ka til ube il devis permisar avancar Lietnanto 
McLeash pri il ipsa? 

-Kande esis la lasta foyo ke tu manjis karno, Giacomo? -questionis 
Rona subite, cafoye tu-dicante a Giacomo. 

II devis drinkar ulo por ne sufokar su kande il askoltis la frazo di 
Rona. Til ta instanto Rona povabis evitar tu-dicar Giacomo. Evidente el 
ne povis rezistar pluse. 

-Kad ula problemo? -questionis Rona kande Giacomo tusis. 

-No, Sioro, advere no. To devis esar la sauco. Me nultempe savuris 
sauco tre pikanta. 

-Me ja audabis ke la Titanani(*) ne prizas la pikanta sauci. Vu 
exkuzez me pri to. 

-Ne suciez, Sioro. Ya la Titanani ne prizas pikanta manjaji, ma ni 
esas quale irga homala ento: ni kustumigos ni manjar irga kozo. 

-Askoltar to gayigas me. 

Giacomo ridetis pri lo dicita da Rona. Duminstante il obliviis ke el 
esis sua superiora oficiro. Ma sekundo plu tarde il rihavis sua normala 
konduto. 

-Vu ne manjabas multe de sua disho -dicis Giacomo. 

-Ho! Me rare manjas tale, Giacomo. Doktoro Felitsa Mixdran dicis a me 
ke me devas manjar la minim quanteso di grasi. Do me prokuras manjar 
poka karno. 

Giacomo haltis manjar e Rona regardis il question-maniere. 

-Quo eventas, Giacomo? 

-To precize, Lietnanto. Ke vu tu-dicas a me. 

-Ho! Kad advere? Me ne savis ke to esas tre jenanta por tu. 

-Nu...me simple me ne esas kustumigita askoltar superioro tu-dicar a 
me talamaniere de kande me esas kadeto. 

-Se tu havas problemo, anke tu povas tu-dicar a me, Giacomo. 

Giacomo havis amba manui sur la tablo tainstante e Rona ne perdis 
l'oportunajo por prenar sensuale la manui dil yuna viro, qua ne reaktis 
avan l'audacoza movo di Rona, olquan el akompanis kun rideto tre 
seduktiva, sincere seduktiva. 

Rona regardis direte l'okuli dil yuna viro dum ke el duris prenante la 
manui di Giacomo. 

-Voluntez, Giacomo -. Rona uzis ta sensuala voco e ta blua okuli por 
hipnotigar la viro qua esis avan ta veterana pirata dil amoro-. Tu nomez 
me Rona. 

Nun Giacomo regardis l'okuli di Rona, qui semblis havar lia propra 
povo por koaktar la viro pri to quon Rona deziregis. 

-Ro...- komencis dicar Giacomo. 

-Hola, Lietnanto McLeash, Lietnanto De Lucca. Quale vi standas? 

To esis la voco di Evangelyn, elqua aparis subite avan li, ed lua 
prezenteso agis ke Giocomo lasis quik la manui di Rona. 

-K...Kapitano Toledo! Bona vespero! -dicis Giacomo qua staceskis por 
montrar sua respekto ad Evangelyn. 

-Evan...! Kapitano Toledo, ni standas bone -dicis Rona, qua devis 
evitar tu-dicar Evangelyn pro respekto quan eli montris koram la kruo-. 
Quale vu standas, Sioro? 

-Me standas tre bone anke, ma me hungras tro. Mmmh! Ta fileto aspektas 
tre saporoza. Ka me povas manjar kun vi, Siori? 

-Vu esas bonvenata, Kapitano -dicis Rona ridentante, ma sua rideto 
celis vera enoyo pro l'arivado di Evangelyn- Me demandos vice vu ca 
disho. 

Evidente, Evangelyn interferabis intencale en ta loko. Ma sua hungro 
esis autentika. Min kam tri minuti aparis fileto di bovino-karno en la 
plado di Evangelyn, olquan el pecigis e manjis gayege. 

-Quo eventas, Siori? -questionis Evangelyn kande vidis la du muta 
oficiri avan el-. Ka la fileto ne esis saporoza por vi? 

-Me ja ne hungras, Kapitano -dicis Rona sike. 

-Me ja finis mea disho, Sioro -respondis anke Giacomo-. Me ne volas 
esar ne-respektoza, ma me mustas retrovenar a mea taski. 

-Yen tre responsema oficiro, Lietnanto McLeash. Vu darfas forirar, 
Lietnanto De Lucca. 

-Kun vua permiso, mea Kapitano. Lietnanto McLeash, multa danki pro la 
manjajo. Me esperas retrosendar la favoro uladie. 

-To esabas nulo, Lietnanto. 

Giacomo staceskis, salutis respektoze la du komand-oficiri ed il 
ekiris del manjo-chambro dil areo di repozo. 

Evangelyn pecigis altra peco di karno por manjar ol dum ke el 
questionis severiskita Rona McLeash avan el. 

-Ka tu ne manjos ta fileto? 01 esas tre saporoza. 

-Pro quo tu agis to, Evangelyn? -questionis Rona serioze al altra 
muliero. 

-Por salvar tu de tu ipsa. 

-Ma, quon tu dicas? 

-Me salvas tu del ridinda spektaklo quan tu montras. 

-Quala spektaklo? -questionis Rona surprizita. 

-Ta qua ube mea unesma oficiro perdas lua tempo kun la pueri. 

-Evangelyn! -klamis Rona kun enoyoza tono ma ne laute. 

-Rona, un kozo esas esar kruano ek multa centi en granda navo ed altra 
esas esar la duesma maxim videbla komand-oficiro di mikra navo kun 
duacent-e-kinadek kruani. 

-Evangelyn, co esas mea propra vivo! Co ne inkombras mea devo. 

-Ma tu ja havas reputeso qua protektar. E ludar quale skolanta kerlino 
helpas tu nule. 

-De kande mea reputeso interesas a tu? Tu ja savis ke me esas... 

-Yes, promiskua muliero -kompletis la frazon Evangelyn, e Rona tacis-. 
Ed anke tu oblivias ke de kande ni esas kruani en la Randall me 
opinionis pri tua konduto. Nu, nu! Ni esas libera mulieri, tu forsan plu 
libera kam me, ma ni havas nun kruo por guidar e respekto qua montrar a 
li. 

Evangelyn pecigis altra peco dil fileto dum ke Rona regardis severe 
lua amikino, sen dicar ula vorto. 

-Evangelyn, me promisas a tu ne efektigar problemi -dicis Rona qua ja 
esis kalmeskita. Tamen el ankore montris severa mieno ad Evangelyn. 

Evangelyn mastikis bone la karno ante respondar a sua blonda amikino. 

-No, tu ne promisez a me nulo. Me savas ke tu ne chanjos tua etiketo. 
Me simple demandas a tu esar plu diskreta kam co. 

-Me agos omno quon me povas. 

-Sincere me esperos lo. 

-Adio, Evangelyn -. Rona staceskis del tablo ed el adiis Evangelyn, ne 
tre gaye-. Juez tua fileto. 

Evangelyn ne enoyesis pro la kolda adio di Rona. El duris manjante sua 
fileto tranquile, e savante ke poke duros Rona sen montrar lua kustumala 
konduto. 

Pos pensar pri to, el manjis altra peco dil rostita karno. Advere ol 
esis tre saporoza. 

**************************************************** 

WISKIO 

Rona agis nulo qua povus kompromisar el dum la sequanta dio, quankam 
el ne povis forigar de sua mento totale l'imajo di Giacomo De Lucca. To 
surprizis el nam el ne kustumigis, adminine dum sua lasta "afero", 

pensar multe pri tala kozi. 


Ma el intuicis ke Giacomo ne esis quale l'altra viri quin el konocis. 
Ta yuna oficiro havis auro di naiveso, di kandideso quan Rona ne povis 
definar klare. Nur altra viro provokis ad el tala sensacioni: la nuna 
amoranto di Evangelyn Toledo, Loi Karsius, ma il ja esis klozata kazo, 
ed inkluze il divenis bona amikulo di el, ma ne plu kam to. Loi 
apartenis ad Evangelyn. 

Ne omno esis desfortuno por Rona, nam el povis nun juar la korpo di 
sua plu bon amikino kande ambi akordis pri to. Rona ridetis sola kande 
memorigis pri l'unesma foyo kande el kaptis Evangelyn ed el docis elca 
quale juar la *lesbiana sexuagado. 

Rona deskovris ke sua bifurko humidigesis pro kauzo di ta memorajo ed 
el redeskis ne-volate. Quik el staceskis de sua stulego en la komandeyo 
ube Evangelyn anke esis. 

-Me rivenas balde, Eve -dicis Rona ne-laute, ed Evangelyn savis pri 
quon el parolis. 

Rona eniris la repoz-chambro dil kruani dil komandeyo, mikra chambro 
ube la kruani povis drinkar o manjar ulo lejera dum la libera instanti 
quin li havis en la komandeyo dil Amazonia, ed anke por agar lia 
korporala necesi. 

El klozis la pordo dil neceseyo ed el imbibis sua vizajo per kolda 
aquo por kalmeskar kelke la varmeso qua komencis avancar en sua 
internajo. 

"Rona, Rona, voluntez kalmeskar!" pensis Rona por su ipsa. 

El respiris profunde e rivenis la komandeyo por sideskar adlatere 
Evangelyn. 

-Rona, ka tu standas bone? -questionis Evangelyn subite. 

-Quo? 

-Tu ne semblas bone. 

-Kad advere, Evangelyn? 

-Se tu volas, tu darfas forirar tua kabino por repozar. Me surveyos la 
raporto di falii vice tu. 

-Ka tu esas fidinda, Eve? 

-Yes -respondis Evangelyn samtempe ke el vidis la horlojo dil 
komandeyo-. La jorno preske finas. Nur restas kelka detalii por savar 
quala esas la problemo pri la falii di energio en quar niveli dil navo. 

-Ka tu esas fidinda pri ne bezonar me? 

-Irez tranquile, Rona. 

-Danki, Evangelyn -dicis Rona gaye-Me kredas ke me bezonas repozar 
kelke. 

Ambi salutesis militale pro nura ceremoniaro e Rona ekiris del 
komandeyo por irar sua kabino. 

Dum ke el marchis lente tra la koridori dil Amazonia el pensis pri la 

faliinta relato quan el volis komencar kun Giacomo. El eniris la ^lifto 1 
por direktar su al nivelo dil kabini dil oficiri ed automatale el 
indikis en la panelo dil lifto la destino. El regardis la sulo dil lifto 
dum ke ol pasis tra la niveli. El esis tante distraktata ke el ne 
avertis ke la lifto uzis plu tempo kam lo normala por arivar al nivelo 
quan el volis. 

La lifto haltesis ed amba pordi apertesis, e Rona surprizesis kande 
oficiro qua esis avan el esis Giacomo De Lucca: 

-Lietnanto McLeash! -klamis Giacomo pro la surprizita aparado di Rona. 

-Giaco...! Lietnanto De Lucca! -klamis Rona anke, ed el saveskis ke 
eroroze el arivis til la nivelo dil hangaro dil navo. 

Duminstante ambi regardesis ma esis Giacomo qua parolis unesme. 

-Me kredas ke me uzos altra lifto. 

-No! -suplikis Rona al yuna oficiro-. Voluntez enirar,...Lietnanto De 
Lucca. Me advere ne pensis arivar adhike. Me kredas ke me eroris la 
destino dil lifto. Voluntez enirar, Lietnanto. 

Giacomo eniris la lifto dubitante. II presis la butono por selektar la 
nivelo adube il volis irar. 

-Adube vu iras? -questionis tre nervoza Rona. 

-Me iros l'areo di repozo, Sioro. Exakte al ludo-zono. 

-Tale ke vu sequis mea konsilo. 

-Yes, Sioro. Ibe ne esas tante mala loko por drinkar ulo. 

-Me pensas ke l'altra zono esas anke tre bona. Vu devus irar ibe anke. 

-Me agos lo, Lietnanto McLeash. 

Tainstante la lifto haltis e la lumo faliis. La helpanta lumi 
enswichesis automatale en la mikra spaco. To nur signifikis ke esis 
altra falio di energio quan la navo subisis del departado. Quankam la 
Seciono di Mantenado esforcesis diminutar ta falii, oli ne desaparis 
komplete. Fortunoze ta falii kompromisis nula grava sistemo dil Amazonia 
ed oli nur afektis sistemi quale lumifado, kabini dil kruo, la laveyo, 
ed anke la lifti. Ta situesi sempre eventis en nova navi quale la 
veterani savegis, precipue pos l'unesma departado dil navo. Quale la 
navani dicis: oli esis la koboldi dil navo. 

Kande Rona agnoskis pri la falio di energio en l'elavatoro quik el 
advokis la Seciono di Mantenado per sua personala komunikilo. 

-U.O. por Mantenado. Me esas en lifto 3B sen energio. 

-Me savas lo, Sioro -respondis maskulala voco en la mikra megafono di 
el-. L'omna lifti del niveli tri ye sep ne funcionas. Ni ja laboras por 
korektigar la falio. 

-Vi informez me kande l'energio retrovenos. 

-Yes, Sioro. 

-Me kredas ke me savos lo kande ca damnita lifto moveskos -dicis Rona 
pos finar la komunikado. 


1 Lifto: elevatoro, acensilo, elevilo; ta-kaze, elevatoro en astronavo. 

Giacomo preferis durar muta. Pasis un minuto, du minuti, kin minuti, 
qui semblis esar yarcenti por Rona, elqua ne povis suportar esar koram 
la viro quan el maxim deziris tainstante. Quankam Rona ne sufris por 
esar en mikra spaci (fakte, nula spacala naviganto mustis esar lo), sua 
respirado komencis acelerar. 

"Pro quo, pro quo, Rona?", pensis el "pro quo me sentas me tale avan 
il?" 


Rona pensis ke el esis tre stupida pro sentar tala sensacioni pro 
kauzo di viro, quale se el esus adolecanta yunino. El savis ke to ne 
devis esar amoro. El klare savis la difero inter amoro e simpla 
dezirego, e sendubite esis lo lasta, ma nultempe el sentis tala forco, 
la forco di sua instinti, kam nun. 

"Pro quo, tu, Rona Lynn McLeash, simpla putino, ne povas kalmeskar ca 
sensaciono?" pensis Rona. 

—U.0. por Mantenado. Kande funcionos ca lifto? -questionis Rona klare 
desquieta per komunikilo. 

-Ni preske finos la reparado, Sioro. Voluntez vartar poke plu -dicis 
la sen-facia voco dil kruano di Mantenado. 

-Me ja vartis kin minuti, kruano! 

-Lietnanto McLeash, voluntez kalmeskar! -klamis Giacomo avan la 
desquieta konduto di Rona. 

-Tu ne demandez kalmeskar a me, Giacomo! 

Giacomo apertis sua okuli pro surprizo e Rona stopis lua boko pro lo 
ne-volite dicita. 

-Ho! Pardonez a me, Lietnanto -dicis Rona shamita. 

-Vu exkuzez me, Sioro. Me ne devis kriar vu -dicis Giacomo qua 
samtempe demandis la pardono di sua superiora oficiro. 

Tainstante la lifto moveskis e kelka instanti plu tarde la pordi 
apertesis en la sama nivelo dil areo di repozo, e kruano di Mantenado 
esis extere la lifto por konfirmar la bona funcionado di olca. 

-Ka vi standas bone? -questionis la kruano. 

-Yes, ni esas tre bone. Danki, Serjento -respondis Rona al kruano. 

-To esas mea destino, Sioro. Se vu ne havas ula impero... 

-Me akompanos vu al areo di repozo. Me bezonas drinkar ulo. 

-Me timas ke to ne esos posibla, Siori -dicis la kruano dum ke ambi 
formarcheskis aden l'areo di repozo. 

-Quo dicas, Serjento? -questionis Rona. 

-L'areo di repozo esas klozata pro kauzo di faliado di energio. Ni 
ignoras quala esas la problemo, ma ni pensas ke ni tardeskos adminime du 
hori por solvar la situeso. 

-Quala kozo! -klamis Giacomo sen jenar su. 

-To ne esas posibla! -klamis Rona kelke jenita. 

-Sioro, se vu ne havas altra impero... -dicis la serjento di mantenado 
samtempe ke lu salutis Rona por forirar su. 

-Danki, Serjento. 

Rona sospiris. Unesme el devis ekirar del komandeyo pro la ne-komoda 
varmeso quan el senteskis. Pose, la faliado dil lifto. Laste, la klozado 

dil areo di repozo. Quo pluse eventis male? 


-Me supozas ke ni livos la drinkaji por morge -dicis Giacomo. 

-Ne necese, Lietnanto. Me havas ideo. 

-Quala esas, Sioro? 

Rona tusis ante dicar to: 

-Me invitas vu drinkar ulo... -. Rona tusetis-...en mea kabino. 

Giacomo apertis sua okuli quale signo di astoneso. 

-Sioro, to ne esus korekta por me... 

-Ne suciez, Lietnanto, ne suciez. Me promisas a vu ke omno esos bone. 
Me havas koqueyeto en mea kabino por ca kazi, e me havas multa 
ingredienti por preparar drinkaji. 

Giacomo ne savis quale respondar. Rona esis promisante ne agar ulo 
mala. E pos omno, to esis l'invito di superiora oficiro. E sincere, il 
advere durstis, ed il agnoskis ke il komencis prizar la drinkaji dil 
ludo-zono, olqua nun esis klozata. 

-Me akompanos vu, Sioro. 

-Ho! Danki, Lietnanto -dankis Rona, ed el apene povis celar sua joyo. 
Li iris la nivelo dil kabini dil superiora oficiri dil navo ube Rona, 
same kam Evangelyn, havis sua kabino. Dum kelka minuti el sentis su 
kelkete kalmeskita. Forsan l'ideo invitar la viro quan el plu deziris, e 
ke il aceptis, helpis por to. 

Kande ambi eniris la kabino di Rona, Giacomo astonesis pro lo granda 
quan ol esis kompare lo mikra quan lua kabino esis en la seciono dil 
chas-pilotisti dil navo. La precipua chambro dil kabino, qua funcionis 
kom kontoro, esis tam granda kam ilua kabino. Ibe esis altra du pordi, 
l'unesma esis sendubite la dormo-chambro di el, e la duesma, segun lo 

antee dicita da el, devis esar la koqueyeto, adube Rona eniris pos ofrar 
stulo ad il. 

-Me ne tardeskos -dicis Rona ante desaparar en la koqueyeto. 

Dum la sequanta minuti audesis bruisi di pladi, glasi ed utensili por 
preparado di drinkaji. Lore Rona aparis kun du glasi qua kontenis 

spumoza liquido, ed el ofris un a Giacomo. 

-Quo esas co? 

-Mea sekreta formulo -dicis Rona kun rideto en sua vizajo- Vu voluntez 
drinkar ol. 

Giacomo drinkis la liquido, unesme sorgoze, ed il deskovris ke ol 

savuris tre bone. Pos omno, Rona McLeash esis bona por preparar 

drinkaji. 

-01 esas kombinuro di plura frukti e spici quan me havis por preparar 
specala drinkaji -dicis Rona al yuna viro. 

-Vua drinkajo esas saporoza. 

-Ka vu volas plusa? 

-Se to ne esas problemo, Lietnanto McLeash... 

-Nulamaniere! 

Rona adportis del koqueyeto altra nova glasi di drinkajo por Giacomo, 
qua drinkis anke la tota kontenajo dil glaso. Singlaula de li drinkis 
tri glasi, e singlafoye li drinkis oli, sempre akompanis oli per tosto. 

Giacomo komencis sentar sensaciono stranja pos la triesma glaso quan 
Rona servis. 

-Lietnanto McLeash, quo kontenas ca drinkajo? 

-Sekreta ingredento. 

-Quala esas ol? 

-Se me dicas lo a tu ne esus sekretajo. Ma me dicos lo a tu 
irgamaniere. Me uzis kelka wiskio por la kombinuro. 

-Ka forta alkoholo ne esas interdiktata en la navo? 

-Ka vu pensas denuncar me, De Lucca? 

-No, Sioro. Vua sekretajo esas sekura kun me. Ma me preske pensis ke 
vu volas ebriagar me. 

-Nultempe to pasis tra mea kapo. 

Ambi ridis pri lo dicita da Rona. Giacomo pensis ke forsan advere 
l'alkoholo en sua drinkajo komencis afektar il. La tempo pasis rapide. 
Ambi konversis pri irga temo, tafoye plu profunde kam l'unesma rendevuo 
quan li havis. Tafoye ambi ridis pri preske omno. Pos omno Rona ne esis 
tante mala konversemo. 

Giacomo deskovris pos un horo en la kabino di Rona McLeash ke il 
komencis tu-dicar ad el sen ula problemo. 

-Rona, tua drinkajo esis vere saporoza. 

-Ka tu deziras plusa drinkajo. Me ankore havas kelko en la koqueyeto. 

-No. Me komencas sentar kelkete ebria. 

-Kurioza kozo. Me kredis ne uzir tanta wiskio kam l'antea okaziono 
kande me preparis la kombinuro. Advere ne l'omna personi havas la sama 
metabolio por asimilar l'alkoholo. Me, exemple, bezonas la tota botelo 
por sentar l'efekti. Altralatere, tu nur bezonas drinkar kin glasi de 
mea kombinuro di frukti por sentar kelka ebrieso. 

-Do me mustas irar a mea kabino por repozar. Morge, "Korvo" Deveraux 
donos a ni vera laboro. 

-Takaze, Giacomo, voluntez restar hike por repozar. 

-Rona, tu ne esas dicante to serioze -dicis il pri la propozajo di 
Rona. 

-Me dicis lo serioze, Giacomo -respondis Rona a Giacomo-. Me volas ke 
tu repozez che me ca nokto. 

Giacomo regardis l'okuli di sua superiora oficiro ed il vidis la 
dezirego qua esis en oli. 

-Co ne esus lo maxim korekta, Rona. Tu esas l'unesma oficiro e me esas 
simpla lietnanto e pilotisto. Dormar en kabino di mea superiora oficiro 
ne esus bone. 

-De kande to impedas ke du personi dormas en la sama loko? 

Giacomo livis la glaso sur la tablo dil kontoro dil kabino ed il 
staceskis del stulo. 

-Me kredas ke ni ja esas ebria e la kozi povesus divenar senkontrola. 

Rona staceskis de sua stulo ed el avancis til Giacomo, samtempe ke el 
dicis: 

-Ka me ne esabas tre klara de-komence, Giacomo? Me deziras tu. Me 
deziras kushesar kun tu. Me demandas tu restar kun me canokte. 

-Ro...Rona! 

Rona prenis Giacomo del rimeno samtempe ke el dicis: 

-Quo eventas, Giacomo? Kad esas l'unesma foyo ke muliero dicas a tu ca 
kozi? 

-No...Rona. Voluntez... -suplikis Giacomo samtempe ke il esforcis 
lasar la manui di Rona en sua rimeno, ma elca prenis il forte. 

-Ka me ne esas sat muliero por tu? 

Giacomo mustis deprenar su del manui di Rona forte ed el enoyis su pro 
tala ago di il. 

-Rona...Lietnanto McLeash, no! -dicis Giacomo kun serioza vizajo-. Vu 
pardonez me, ma co ne esas quon me deziras. Vu esas bela muliero, ma me 
ne volas... me ne havas vera intereso pri vu. 

-Quo? 

-Vu esas atraktiva ed interesanta muliero, ma vu esas anke mea 
superiora oficiro e me ne volas havar problemi pro to. 

-Ka problemi? -questionis jenita Rona-. Quala problemi? Me nur volas 
sexuagar kun tu. Ka to esas tre problemoza? 

Giacomo respiris profunde ante respondar: 

-Lietnanto Komandanto McLeash, me pregas vu ne durar pri co, vice vu 
obligis me denuncar vu pro molestado. 

Rona frostesis kande el askoltis la lasta vorto di Giacomo, ulo quan 
el nultempe pensis askoltar. 

-Ka molestado? Ma quon tu dicas? 

-To quon vu askoltis, Sioro. Or, me mustas retrovenar a mea kabino. 
Quale me ja dicis lo, morge me havos multa laboro. 

—0.K. Tu forirez de hike! -respondis Rona tre enoyigita-. Tu ne esas 
l'unika viro en ca navo! 

Giacomo quik ekiris del kabino. II formarchis rapide tra la longa 
koridori dil navo til sua kabino, ube il pensis pri lo recente eventinta 
e pro ke il negis su pri l'audacoza propozajo di Rona. 

Ma en la kabino di Rona, elca ankore fremisis pro lo eventinta. El 
nultempe pensis ke viro donis ad el tala respondo. 

Definitive ulo esas mala. 


El eniris la dormo-chambro ed el ekswichis la lumi di ol, ecepte la 
lumo qua lumizis la frontispico di sua lito, apene suficante por lektar 
libro. 

Apene por vidar la botelo de wiskio quan el havis en sua manuo. 


Kande la horlojo dil komandeyo indikis la 0720 kloki, Evangelyn 
saveskis ke ulo ne esis bona. Rona nultempe arivis tarde al komandeyo de 
kande el esis kruano en l 1 Avanguardo. Tafoye Rona ne nur arivis tarde ma 
el simple ne arivis al komandeyo. 

Tafoye Evangelyn savis pro ke Rona ne arivis por laborar, ed inkluze 
el mentiis pro Rona pri la vera kauzo di lua absenteso: Rona McLeash 
raportis su esar malada. 

Ma la vera kauzo dil absenteso di Rona esabis ke el drinkis liquoro 
l'antea nokto pro kauzo di amoroza deceptado. Rona nultempe rakontis ad 
Evangelyn pri quon elta chagrenis, ma el saveskis ke esabis viro. 

Ka cafoye...? 

De sua kontoro, Evangelyn esforcis komunikar su al kabino di Rona, ma 
elca ne retrosendis la komunikado. Pos kelka esforci, Evangelyn decidis 
serchar ipse Rona. 

-Lietnanto O'neall, asumez la komando dil komandeyo -imperis Evangelyn 
al navigant-oficiro sen donar plusa expliki. 

-Segun vua impero, Kapitano -respondis veterana Andrea O'neall. 

Evangelyn arivis al pordo dil kabino di Rona, ed elta ne havis ula 
problemo por enirar en ta loko. Evangelyn havis la pasvorto di aceso di 
Rona ed elca havis la pasvorto di Evangelyn, se ulafoye li bezonis 
enirar la kabino di una o dil altra. 

La kabino esis obskura komplete ed el imperis enswichar la lumi quik. 
Sur la tablo dil kontoro di Rona esis du glasi, ambi sen finar. 
Evangelyn marchis til la dormo-chambro ed el apertis l'automatala pordo 
di ol. La lumo dil kontoro inundis la dormo-chambro til la lasta loko di 
ol. 

-*Hey! Ekswichez la lumo! -klamis Rona qua esis sidante apud la lito 
samtempe ke el uzis un manuo por kovrar su del forta lumo dil kontoro. 

-Rona! Ma quo diabli...? -dicis Evangelyn avan la shaminda imajo di 
sua bon amikino. 

Rona esis sidante sur la sulo dil dormo-chambro apud sua lito, la 
komunikilo domajita apud el, ed botelo preske vakua ye sua dextra manuo. 

-Kad Evangelyn? Hola, Evangelyn! Quale tu standas? -respondis Rona 
ridante kande el rikonocis sua amikino. 

-Rona! Me ne kredas to quon me vidas! Tu esas ebria! 

-Yes! Ebria quale pirato di Oriono! -dicis Rona samtempe ke el ofris 
la botelo ad Evangelyn- Ka tu volas drinkar kun me, amikino? 

-Ka tu esas fola! Me... ni esas en servo! Ed oportas dicar ke 
l'ebrieso en la navo esas interdiktata. 

-Nu, do tu mustas imperar arestar me, Kapitano! -dicis ebria Rona qua 
komencis ridegar quale fola. 

Evangelyn ne dicis nulo ed el simple vidis Rona ridegar ti ke elca 
tacis e komencis, unesme ploreskar, e pose plorar libera-lakrime. -Yes, 
yes, Evangelyn! Tu imperez arestar me e pose tu jetez la klefo aden la 
spaco! Me meritas ol! 

Evangelyn, tre enoyita ma anke tre surprizita, genupozis til ke el 
vidis Rona samanivele. Lente, el kalmeskis ante questionar sua ebria 
amikino. 

-Dicez a me, Rona, pro quo tu agis co? 

-Qua kozo? Ka me ebriagar me til ke me falis la sulo? 

Evangelyn tacis pro la stulta respondo di Rona. Elca agis quale se la 
regardo di Evangelyn ne signifikis ulo, ed el drinkis altrafoye la 
botelo. Lore el tacis anke. La lakrimi ankore glitis sur lua blanka 
vangi. 

Pos preske minuto, dum ke Evangelyn dicis nulo, Rona komencis parolar 
kelke serioze: 

-Ka me ja ne esas bela, Evangelyn? 

-Pro quo tu questionas to? 

-II forjetis a me ye l'inferno, Eve. 

-Quo? Kad il...? Ka Lietnanto De Lucca? -. Evangelyn pensis lore ke 
viro esabis la pro quo di tala konduto di Rona. 

-Yes! II, ta damnita filio di putino! -klamis subite Rona kande 

askoltis la nomo di Giacomo- Ka tu povas kredar co, Eve? II dicis a me 

ke se me duras jenante il, il denuncos me pro molestado. 

-Ka molestado? 

Rona rikomencis plorar quale puerino. 

-Me esas divenante olda, Evangelyn! -klamis Rona inter la ploreti. 

-Pro quo tu pensas to, Rona? Tu evas same kam me, e me ankore ne 

sentas me olda. 

-Tu, damnita spionisto furta-viri! Quala yuron tu havas por dicar to? 

-klamis Rona to quo surprizis tainstante Evangelyn- Quala? 

-Ma, quon tu dicas, Rona? 

-Ha! Nun tu fingas amnezio, Evangelyn? Dicez a me, quon esis la 

persono quan furtis me la komandanto dil Avanguardo ye kelka yari ante 
nun, kande me nur volis kushesar kun il? 

-Ro...Rona! 

-Me nur volis sexuagar il! Ka to esas tro? -duris parolante Rona 
libere- Ma, damnita fortuno, ta stulta viro amoreskis la maxim 
neatraktiva muliero dil navo! 

-Ka tu parolas pri Loi e me, Rona? -questionis Evangelyn montrante 

severa mieno ad ebria Rona qua parolis quale papagayo. 

-Yes, stupida muliero! Dicez a me, Evangelyn, quon tu havis por ganar 
me ta viro tafoye, quo? -klamis Rona kontre sua plu bon amikino sen ke 
por el importos ke Evangelyn esis sua superiora oficiro. 

Evangelyn ne respondis quik, ma el agis lo pos kelka sekundi. 

-Pro quo tu dicis to, Rona? Tu savas ke ni, Loi e me, simple amoreskis 
l'una l'altra. Ankore ni havas nula expliko pri to... 

-Tacez, muliero! Tu ne havas ideo pri quante me enoyis pri la decido 
di Loi. Me intencis multe por rendevuar kun il, ma, ho ve!, il sempre 
evitis me pro ke tu esis ibe... Ha! Me ne savas pro quo me dicas co a 
tu, se tu jame komprenos lo! Yes, Evangelyn, pro to, tafoye me drinkis 
til ke me simple ne staceskis dil sulo di mea kabino, kande tu arivis 
che me por laborar e... tu mentiis Kapitano Cornell pri mea ebrieso! Ma 
jame me dicis a tu pro quo me ebriagis me. Pro ke jame viro agis to a 
me, jame! 

Evangelyn komencis sentar kontrea emoci pro lo dicita da Rona, qua 
nultempe esis tam sincera kam ta instanto, ma desfortonoze, pro ke el 
esis sub l'efekti dil ebrieso. El esis altra Rona quan Evangelyn 
nultempe pensis vidar. Unlatere el sentis kompato por la sincera konfeso 
di Rona. 

Ma altralatere...pro quo diabli el devis suportar askoltar to de Rona? 

Tamen, Evangelyn serchis la maniero por kalmeskar sua amikino. 

-Rona, me ne havis ideo pri to quon tu rakontas me. E me havis ideo 
pri quante to efektigis tu. Ma la kozi esas tale. Me esas simpla muliero 
qua amoras viro same kam milioni de ni. E tu... 

-Ne dicez ulo, Evangelyn! Yes, me savas lo, me esas simple putino qua 
ne savas quale amorar viro, nur kushesar kun lu. Ha! E por to me esas 
tre bona, ka vere, Eve? 

-Ma, Rona, to quon tu agas esas bona dumtempe, ma frue o tarde arivis 
la kloko por haltar e pensar pri l'omno eventinta. E lore tu vidos 
quante vakua esas tua kordio. 

-Me esas to quon me esas, un simpla luxurioza muliero! Pos to, existas 
nulo por me. Ye multa tempo ante nun viro ruptis mea kordio (me ja ne 
memorigas quon esis) e me jurigis me ipsa nultempe amorar viro, vice 
uzar li por mea propra plezuro! E me esis bona por to... til nun, kande 
Giacomo sendis a me direte la nihilo! 

-Rona, nun me sincere kredas ke tu exajeras. Ed ankore tu havas tua 
profesiono, ube tu esas anke tre bona. Ja esas kloko por ke tu pensez 
unesme pri tua futuro kom oficiro dil Navaro. To mustis esar tua vera 
interesto, Lietnanto Komandanto. 

-Ba! Mea unika interesto nun esas ca botelo de wiskio, Kapitano! - 
respondis Rona, elqua quik adportis la botelo aden sua boko. 

Ma la botelo ne arivis al boko di Rona. Manuo di Evangelyn jetis la 
botelo del manuo di Rona, e la botelo flugis til fundo dil dormo-chambro 
ube ol jiris plurafoye en la sulo ma fortunoze ol ne ruptesis. Rona, 
nekredema, restis duminstante kun sua manuo en l'aero. 

-Damnita hundino! -klamis tre furioza Rona McLeash-. Pro quo tu agis 

t. . . ?. 

Forta vango-frapo tacis Rona quik. Evangelyn decidabis ke to ja 
suficis por el. 

Rona, tote astonita pro l'ago di sua plu bon amikino, nur restis 
quieta e muta, e per manuo el karezis lua ardoroza sinistra vango. Avan 
el esis tre enoyita Evangelyn Toledo qua regardis el per mortiganta 
okuli kapabla ocidar tigro. 

Mute, Rona ploretis, e lente, dum kelka minuti Evangelyn rekovris lua 
kalma vizajo til ke el regardeskis Rona same kam seniora fratino 
regardis lua juniora fratino. 

Subite Rona jetis su aden Evangelyn, ma elca quik kaptis el per lua 
brakii, same kam matro kaptis filio qua bezonis la protektado di el. 

-Ho, Evangelyn! Pardonez a me! -klamis Rona ek la maro di lakrimi. 

-Ja, ja! Ne esas nulo quan me mustas pardonar -respondis Evangelyn, 
elqua anke komencis ploreskar pro l'emocala reakto di sua blonda 
amikino. 

Ambi duris embracita longatempe til ke Rona separis su dil varma 
pektoro di lua bona amikino. 

-Evangelyn, voluntez pardonar me pro omno quon me dicis a tu. 

-Me ja pardonis tu, Rona. Nun tu mustas repozar por retrovenar a tua 
devo kande tu sentos plu bone. 

-Me sentas bone cainstante, Eve. 

-Rona, ne agas me ridar! Tu drinkis plu kam litro de alkoholo! 

-E do? Me esas kapabla drinkar til galono de wiskio. Ha! Videz! 

Rona staceskis del sulo e klaudikante el marchis adube esis la botelo, 
olquan el esforcis levar. La botelo ankore havis liquido e Rona ne volis 
disipar ol. 

-Rona, quon tu agas? 

-Me nur bezonas mikra pinchedo... 

Quik Rona drinkis la lasta reziduo qua esis en la botelo ed el 
sospiris pro satisfaco. 

-Ka tu vidis lo? Me ankore suportas same kam kande me esis plu yuna. 

-Me pensas ke tu esas fola, Rona. 

Tainstante Rona sentis ta partikulara sensaciono di nauzeo qua venis 
de sua stomako, olquan el ne povis kontrolar ma el apene povis stopar 
sua boko per manuo por evitar vomar sur la sulo dil dormo-chambro. 

-Ho, no! Co ne esas posibla! -klamis Rona kun pala vizajo. 

-Ma, quala kozo! -klamis anke Evangelyn. 

Kande Evangelyn vidis ke sua amikino arkigis, el quik sizis Rona dil 

torso e praktike el reptis la plu granda muliero til la neceseyo dil 
dormo-chambro, apene justempe por apertar la kovrilo dil latrin-vazo e 
pozar la kapo di Rona sur ol, ube elca expulsis nauziganta, e neagreabla 
por la vido, liquido. 

Pos tri repeti dil desagreabla ago qui netigis sua stomako, Rona 
dankis Evangelyn: 

-Multa danki, amikino. Tu salvis me de shamoza situeso. 

-Ka tu ja komprenas ke tu devez repozar? E co esas impero, Rona. 

-Me agos lo, Evangelyn. 

Sen forci, Rona permisis sua amikino lavar sua vizajo e pose el 
permisis Evangelyn desvestizar el. Tandem Evangelyn adportis nuda Rona 
til lua lito ube elca dormeskis quik. 

Amoroze, Evangelyn Toledo donacis kiso sur la fronto di dormanta Rona. 

Evangelyn ekswichis la lumo dil dormo-chambro, ma ante klozar la pordo 
dil dormo-chambro el dicis: 

-Repozez, mea amikino. 

Dum la voyo aden la komandeyo Evangelyn pensis ke el itere devis 
mentiar pri l'ebrieso di Rona e raportar elca quale malada. Ma anke 
Evangelyn questionis su ka Rona memorigis l'omna eventinta en lua 
kabino. 


**************************************************** 

Rona McLeash vekigis dek hori plu tarde kune kapo-doloro qua esis la 
restajo dil ebrieso recente eventinta. El deskovris su nuda ed el 
memorigis nebuloze la prezenteso di Evangelyn en sua kabino. Lente la 
memoraji formaceskis en lua mento, ma el ankore ne povis dicar klare quo 
eventis dum la tempo ke Evangelyn esis ibe. 

Ma ulo esas sekura: la doloro quan el sentis en lua sinistra vango 
kande Evangelyn frapis el. 

Lua dormo-chambro esis dizastro: la botelo de wiskio esis vakua, lua 
vesti esis omnaloke dil chambro, la komunikilo esis domajita sur la 
sulo. 

Rona ekiris dil dormo-chambro ed el trovis du piluli por kapo-doloro e 
glaso de aquo sur la skribo-tablo dil kontoro di sua kabino. To esas 
sendubite ago di Evangelyn ed el glutis la piluli sen pensar dufoye. 

Quankam el ja glutis la piluli, sua korpo demandis kelka alkoholo por 
kalmeskar la dursto quan la wiskio provokis en el. Rona savis ke to esis 
male, ma sendubite mikra pinchedo ne agis ulo mala por el. 

El serchis ube el havis celita la boteli quin el adportis kontrabande 
la navo, ma por sua surprizo nula de oli esis ibe. Rona serchis l'altra 
du celeyi di el en sua kabino ed anke el ne trovis nulo. 

-Damnita Evangelyn! -klamis Rona furioza. 


Per la komunikilo di sua kontoro Rona kontaktis quik la komandeyo, ube 
Evangelyn respondis de lua kontoro. 

-Hola, Rona! -salutis Evangelyn qua vidis tra la skreno la nuda 
pektoro di Rona-. Quale tu standas nun? Tu devas kovrar tu, pro ke tu 
povus maladeskar pro gripo. 

-Ube oli esas, Evangelyn? -questionis Rona nepolite. 

-Quo kozi, Rona? 

-Tu savas pri quon me parolas, Eve -dicis Rona kun enoyita mieno-. Ube 
oli esas? 

-Ka tua liquoro? Ho, me adportis ol de ube tu celis ol en tua kabino. 
Me celis ol en la navo. E ya me ne havas ol en mea kabino. 

-Evangelyn, quale tu povis agar co? 

-To esas simpla. Me esas la kapitano e me mustas agar omno quon me 
konsideros korekta por mea kruo, mem tu, Rona. 

-Retrosendez oli a me, Evangelyn! 

-Yes, me agos lo, ma ne nun, Rona. 

-Ma, quon tu dicas? 

-Rona, livez kondutar quale adolecentino! Or, se tu standas bone, 
venez adhike e ni traktos pri to persone en mea kontoro. 

-Evange... 

-Ka me ne esis klara, Lietnanto Komandanto? 

Rona regardis la skreno ube Evangelyn montris la sama mortiganta 
regardo quan el uzis dek hori antee. 

-Tre klara, Kapitano -respondis Rona serioze. 

-Bone, me vidos tu mi-hore, Rona. 

Evangelyn finis subite, ed en l'altra latero dil lineo duris enoyita 
Rona McLeash, vidante la vakua skreno di lua komunikilo. 

-Damnita Evangelyn! -repetis el. 


Rona aparis en la komandeyo exakte la mi-horo quan Evangelyn imperis, 
ed el trovis elta en la kontoro dil kapitano. 

-Bona vespero, Rona! -salutis Evangelyn unesme. 

-Forsan por tu esabas bona, ma por me... 

-Lo bona esas ke tu ja esas hike. 

-Bone. Pri quon tu volas parolar? 

-Me kredas ke tu ja savas. 

Rona sospiris profunde e dicis: 

-Me esas tre shamita pro l'omno eventinta ta-matine, Evangelyn, e me 
facas exkuzi por tu. 

-Tu ja exkuzis tu, e me ja pardonis tu, Rona. 

-Kad advere? Me ne memorigas nulo prie, Eve. Apene me memorigas peci 

di nia konversado, ma tre klare la vango-frapo quan tu bezonis donar a 
me. 

-To ne penvaloras, Rona. Me savas ke tu rimemorigos lo plu tarde. E 
pri tua liquoro... 

-Yes, yes! Me komprenas ke tu agis to pro mea propra boneso. 

-Ne suciez. Me retrosendos oli a tu kande omno esez klarigata. E pri 

esar klarigata me parolas pri la relato inter tu e Lietnanto De Lucca. 

-Q..quo? -questionis Rona surprizita. 

-Pri l'afero di molestado. Tu ipsa dicis a me to ta-matine. 

-Ho, Evangelyn! -. La vizajo di Rona redeskis kande el askoltis la 

vorti di Evangelyn-. Quante me regretas trublar tu pro to! 

-Tale esas, Rona. Ma ja esas tro tarde. Me mustas, ed anke tu, 

korektigar ta situeso, e balde. 

-Quon tu...quon ni agos? -korektis Rona sua questiono. 

-Me imperos tu facar exkuzi por Lietnanto De Lucca. E tu agos lo. 

-Ma pro quo tu imperas to a me? 

-To esas lo minim quan tu mustas agar por remediar ca situeso. 

-Me ne agos lo! 

-Ho, kompreneble ke tu agos lo. Unesme, Co esas impero. E duesme...me 
havas dekedu boteli de interdiktata liquoro qui ne videsus bone en tua 
servo-folio. 

Rona regardis Evangelyn serioze. 

-Ka tu esus kapabla...? 

Evangelyn staceskis de sua stulego dop la skribo-tablo di sua kontoro, 
ed el proximeskis sua vizajo ube Rona esis stacante, altralatere dil 
skribo-tablo. 

-Kompreneble. Me agus lo. Ca afero eskapis de tua manui ed ol falis en 
le mea, Rona -dicis Evangelyn kande la disto inter la du mulieri esis 
min kam kinadek centimetri, la forta e nigra regardo di Evangelyn 
penetrante la blua regardo di Rona, quale bestio qua deziris devorar lua 
kaptajo-. Me saveskis lo kande me vidis mea ebria e kompatinda unesma 
oficiro en la sulo di lua kabino. Tu facos exkuzi, Unesma Oficiro. 

Rona klemis sua denti pro la nepotenco quan el sentis, ma el mustis 
agnoskar ke Evangelyn esis justa, sen importar quante Rona negis lo. 

Tainstante la komunikilo dil kontoro sonis ed ol ektiris ambi de lia 
konfrontado. 

-Hike Kapitano Toledo -respondis Evangelyn. La komunikado venis del 
komandeyo. 

-Kapitano, Lietnanto De Lucca esas hike -dicis Kaminski tra la 
komunikilo. 

-Bone. Imperez il enirar mea kontoro, Sub-lietnanto. 

-Yes, Sioro. 

Rona apertis sua okuli talamaniere ke oli indikis sua surprizo. 

-Ma, quon tu agis, Evangelyn? 

-Me imperis venar Lietnanto De Lucca adhike, por ke tu donis ad il tua 

exkuzi. 


La pordo dil kontoro apertesis tainstante ed ol klozesis pos la yuna 
oficiro eniris la kontoro dil kapitano. 

-Lietnanto De Lucca raportis su, Kapitano -dicis quik il pos enirar, e 
quankam el esforcis esar serioza avan Evangelyn, la prezenteso di Rona 
klare desquietigis il. 

Ed anke Rona desquietigesis pri l'arivado di Giacomo. 

-Repozez, Lietnanto De Lucca -imperis Evangelyn-. L'afero pri quon me 
advokis vu esas la miskompreno quan vu havis kun Lietnanto Komandanto 
McLeash, hike prezenta. 

Giacomo surprizesis pro la vorti di Evangelyn. 

-Sioro, me ne savas pri quon vu parolas? 

-Yes, Lietnanto, me savas perfekte pri quon me parolas. Lietnanto 
McLeash savigis me lo. 

-Sioro, me... me povas explikar a vu... 

-No, Sro. De Lucca. Esas nulo quan vu devez explikar. 

Giacomo, duminstante, pensis lo plu mala e sua korpo preske trahizis 
il. 

-Lietnanto Mcleash exkuzos su kun vu pro sua ne-korekta konduto. 

Giacomo surprizesis pro lo dicita da Evangelyn. 

-Kapitano? -questionis Giacomo ad Evangelyn pro surprizo. 

-Lietnanto McLeash, vu voluntez exkuzar vu avan Lietnanto De Lucca. 

Rona deziris tainstante ke la kareno dil navo apertesos e la spaco 
absorbos el. Ma to esis virtuale neposibla ed el nur duris tacante e sen 
movar ula muskulo di sua korpo. 

-Lietnanto McLeash -dicis Evangelyn sen montrar ula expresuro. 

-Lietnanto De Lucca,... -komencis dicar Rona -...voluntez exkuzar me 
pri la ne-korekta konduto quan me montris a vu dum la lasta dii. 

Tandem Rona dicabis lo. 

Nek Giacomo, nek Evangelyn, nek Rona agis nula komentajo dum kelka 
sekundi. 

Giacomo esis quan agis l'unesma komentajo. 

-Me aceptas vua exkuzi, Lietnanto. 

-Ed anke Lietnanto McLeash promisos ne jenar a vu -dicis Evangelyn. 

Rona regardis Evangelyn kande elta askoltis to lasta. Ma quik el 
komprenis lo ne-utila qua esas luktar kontre sua amikino. 

-Me promisas solene ne jenar a vu, Lietnanto De Lucca -repetis Rona 
pos inhalar aero. 

-E me anke aceptos vua vorto, Lietnanto McLeash -respondis Giacomo. 

-Nu! Co komplezas me, Siori. E por finar vi donez l'una l'altra 
manuosaluto quale signo di bona kompaneso. 

Quankam amba lietnanti surprizesis pri l'impero di via kapitano, ambi 
obediis. Rona e Giacomo donesis forta manuo-embraco. Ed anke ambi fingis 
sincera rideto. 

Rona embracis tro forte la manuo di Giacomo, ma ilca en volis dicar 
ulo pri to. 

-Nu! Nun vi darfas retrovenar a via labori, Siori. 

-Kun vua permiso, Sioro -dicis Giacomo samtempe il salutis Evangelyn. 

E pos ke la pordo dil kontoro klozesis Rona, kun reda vizajo dicis: 

-To esis lo maxim vexanta quan me sufrabas, Evangelyn! 

-Uladie tu dankos co a me, Rona. 

Vinkita Rona direktis su aden la pordo dil kontoro, ma jus ante 
opresar la butono di aperturo, el dicis: 

-Evangelyn... 

-Dicez a me, Rona. 

-Me odias tu. 

Rona quik desaparis dop l'automatala pordo. 

-Co ja pasos balde por tu -dicis Evangelyn en la soleso di sua 
kontoro. 


**************************************************** 

VALKIRIO 

Ye la semano di patrolado en la voyo Suno-Rigel, l'Amazonia esis 
advokita proxime Orum, ube la Valkirio ja vartis ol. 

Petersen imperis Evangelyn abordar la Valkirio persone, ed elca savis 
ke to nur signifikis ke l'afero por traktar ne on devis diskutar tra la 
normala komunikado, quankam ol uzis la maxim moderna teknologio di 
chifrado. 

El ja perdabis la konto pri quanta foyi on advokis el talamaniere. 

Evangelyn kune Rona eniris la kontoro di Kapitano Petersen ed ambi 
salutis el militale: 

-Kapitano Toledo e Lietnanto Komandanto McLeash raportesas, Komandanto 
-dicis Evangelyn uzante la rango di agro por nomizar Heidi Petersen e 
diferar el ek l'altra kapitani dil grupo. 

-Siorini, voluntez sideskar -imperis Petersen la duo di oficirini. 


34 



Evangelyn e Rona konocis Petersen de multa tempo ante ta instanto, de 
ambi savis ke sendubite ta veterana kapitano balde divenos Admiralo. La 
komando dil mikra grupo di Valkirii esis l 'exameno por ta kapitano ante 
ganar lua orea steli. 1 

Pos Evangelyn e Rona sideskis avan la skribo-tablo di Petersen, elca 
iris direte l'afero. 

-Oficiri, ka vi konocas la *kalida-mondito(*)? -questionis Petersen. 

-Yes, Komandanto, ni konocas ol -respondis Evangelyn nome di amba 
mulieri. 

Ma sendubite Petersen nur questionis to pro nura formularo. Petersen, 
kom komandanto dil grupo Valkirio savis pri l'antecedanti di amba 
oficirini de multa tempo ante de esar li asignita en l'Amazonia. El 
savis ke Evangelyn esis l'unesma pilotisto e Rona la komunik-oficiro dil 
Avanguardo dum l'unesma galaxio-salto. Anke el savis ke Evangelyn esis 
l'unesma persono qua trovis la tre rara mineralo nomizita kalida-mondito 
che l'unesma planeto deskovrita ye l'altra latero dil galaxio. Tala 
mineralo posedis proprietaji pri gardar multa quanteso de energio quale 
naturala baterio ed ol esis kapabla por durar sua stabileso dum multa 
tempo. Nova genito di armi e vehili naskis danke la deskovrado di tala 
mineralo. 

E l'unika loko ube la kalida-mondito existis esis en fora planeto ye 
centamil lum-yari del Tero. 

-Quale vi savas lo, la Republiko esas l'unika povo dil konocata spaco 
qua posedas l'unika fonto dil mineralo. Nula altra potenco, homala od 
alienijena havas ol. Tamen, la mineyo esas fonto qua uladie exhaustesos, 
tale ke nia laboratorii serchas la maniero por krear artificala 
kalidamondito, ma lia esforci ankore ne sucesas. Fortunoze, adminime dum 
la venonta kinadek yari ni havos tala mineralo. Forsan ante tala tempo, 
nia ciencisti trovos la remplaso por la mineralo. Ma la Republiko ne 
volas riskar su se uladie ni perdas l'unika fonto di kalida-mondito. 
Centamil lum-yari esis longa voyo ed anke tala situeso agas ke la 
surveyado esos ne-facile efikiva. Tamen... 

Petersen agis pauzo ed el povis vidar quante atencema esis la du nova 
komand-oficiri. 

-...Tamen -riprenis Heidi Petersen la konversado-, ni havas nova 
espero, oficiri. 

Balde Petersen enswichis sua holografiala skreno sur la skribo-tablo e 
l'imajo di planeto aparis inter l'askoltanti. 

-To esas Omega Orionis tf(*), quaresma planeto dil sistemo, ye 
quaradek-e-kin lum-yari de Rigel. Lua situo esas fore de nia domeno ma 
anke fore dil domeno di altra du potenci. La stelo Omega Orionis esas 
klaso G2, same kam la Suno, ed Omega Orionis d esas en la zono di 

1 Obtenar la rango di admiralo. Videz Hierarkio, Rangi ed Insigni dil 
Oficiri e Membri dil Stelala Navaro e la Stelala Armeo dil Republiko. 

vivo(*) dil sistemo, do ol havas respirebla atmosfero e naturala vivo, 
komparebla kun prehistoriala periodo dil Tero. Lua gravito esas 0.97 de 
ol havas la necesa kondicioni por la homala vivado. Ma omno co quon me 
dicis a vi esas konocata de preske kinadek yari. E nula homala ento 
lojas ankore ibe. L'afero esas ke ye dekekin dii, un de nia navi di 
explorado qua pasis tra la sistemo obtenis lektaji tre simile la 
kalidamondito. Li agis nova telemetrio(*) ed li havis la sama rezulto 
kam l'unesma foyo. Li gardis l'informeso ed li adportis ol al Ciencala 
Divisiono dil Navaro (C.D.N.), olqua konfirmis ke la lektaji obtenita 
korespondis al kalida-mondito. Do, ni trovis, proxime nia domeno, altra 
fonto dil mineralo. 

-To esas tre bona -dicis Evangelyn. 

-Yes -afirmis Petersen-. Ma me anke dicis ke nula homala ento lojas en 
ta planeto. 

-Pro quo, Sioro? -questionis Rona. 

-Pro ke la planeto ja havas lua propra lojanti. 

Petersen montris en la skreno imaji di konstruktaji sur la surfaco dil 
planeto, kelke primitiva ma kun geometriala formi. La konstruktaji 
aparis en la tota surfaco dil planeto, ed oli dicis a li ke to esis ago 
di inteligenta ento. Pose, Petersen montris a li imaji di enti quale 
amebi qua reptis sur la "stradi" dil "urbi", e tala enti eniris de 

ekiris la "edifici". Anke en la centrala regiono di preske omna urbi 

esis granda cirklo di aquo, olqua esis klasifikata quale sen-konocata 
funciono. 

-Yen la lokala habitanti di Omega Orionis d. 

Evangelyn e Rona regardis l'imaji kun vera intereso. Nultempe li savis 
pri tala formo di vivo, quankam lia lernado pri exobiologio spekulis pri 
posibla formi di vivo tre simila, ma nultempe li pensis vidar kozo tante 
stranja quale amebo tam granda kam homo, ed ultre ke oli esus 

inteligenta. 

-Pro quo ni nultempe savis pri tala enti? -questionis Evangelyn. 

-Pro ke la Navaro dil Unionita Teritori dil Westo sempre kredis ke 

"oli" esis nur animali, primitiva formo di vivo, kun preske nula 
"inteligenteso". Fakte, l'imaji quin vi unesme vidis esas recenta imaji 
da nia spacala sondili(*) qui surveyis la planeto ante la departo dil 
navo di explorado. Ni havas anciena arkivi pri Omega Orionis d qui 
montras altra latero di tala enti. 

—E quo signifikis ta granda cirkli di aquo en l'urbi? 

-Ni ne savas lo. La posibla expliko quan la C.D.N. donis a ni esis ke 
oli esas probabla centro di asembluro por ta enti, nam l'aquo esas medio 
plu optima kam la tero por lia vivado. Mem tale, li sucesis konstruktar 
edifici fore del aquo. Ankore restas multa questioni pri to. 

Petersen chanjis l'imaji quin li vidis ed el pleis nova arkivo. 

-To quon vi vidos esas informeso furtita da nia spionisti che la 
Navaro dil U.T.W., quankam multa de ol ja esis klasifikita quale "ne 
danjeroza". Tamen nia spionisti mustis obtenar ol same kam li sempre 
obtenas irga informeso furtita, tre sorgoze. 


36 



En la skreni aparis video-arkivo filmita da ne vidita kruano qua 
akompanis altra dek personi, qui vestizis anciena uniformi dil U.T.W. La 
qualeso dil video ne esas tante bona depos longa tempo ed anke la kruano 
qua filmis ol ne semblis esar experta por la tasko. 

Seque on vidis kande la grupo di exploranti renkontris kun kelka 
"amebi" e kelka de iti esforcis studiar la sen-forma enti qui esis avan 
li. Ma l'eventajo divenis dizastroza kande la brakio di exploranto esis 
prenita da amebo qua avancis aden la grupo di exploranti. Altra 
exploranto reaktis violentoze e lu pafis fusilo quan lu portis kontre 
l'ento, olqua kuris vundita tra l'arboraro ube la ceno eventis. Quik 
l'altra "amebi" reaktis kontre l'exploranti vice povirigesar ed oli 
atakis la homi. La homi defensis su per fusili ma la granda quanteso di 
amebi balde cirkondis li. Lo sequanta divenis masakro, pro ke l'amebi 
kaptis la homi same kam vera amebi kaptis lia manjajo. Ma la difero 
tafoye esis ke l'enti, pos kaptir irga exploranto, komencis dissolvar la 
persono quale acido dissolvis metalo o materio. Evangelyn e Rona 
regardis astonema quale l'exploranti esis dissolvita vive en l'internaji 
dil amebi, la karno e la homala fluidi dissolvesis revelante infernala 
ceno, nam l'ankore vivanta homi luktis por salvar lia ja perdota vivo en 
l'internaji dil alienijeni. Omno eventis kun klara e fidela soni qui 
montris la pavoriganta krii dil mortonta exploranti. Nekredeble, la 
kruano qua filmis la ceno ankore duris filmante malgre que la kamero 
moveskis violentoze de latero al altra. Ma tandem arivis la foyo por la 
filmisto, di qua lasta krio askoltesis tante plenigita di teroro. 

Tainstante la kamero faliis e nulo plusa videsis ibe vice simpla 
statiko. 

Petersen ekswichis la skreno e del altra latero dil skribo-tablo esis 
du muta e hororigita oficirini. 

-Me regretas lo, Siorini -dicis Petersen-. Me devis avertir vi pri to 
quon vi vidis. 

-Ta homi esis praktike...devorita! -klamis Rona, la maxim hororigita 
de ambi. 

-Quale on povis rekuperar ta arkivo? -questionis Evangelyn. 

-La videokamero havis ligo kun la matro-navo(*) dil exploranti, ma la 
kruo dil navo decidis ne sendar ula helpo por li. La raciono esas tre 
evidenta. Li klasifikis l'enti quale "formo di vivo alte ofensema" e 
balde li departis de ibe nam la navo mustis integresar a grupo de 
batalio por kombatar en la Lasta Granda Milito. La navo sendis l'arkivo 
aden la kazerni dil Navaro dil U.T.W., ed ibe ol perdesis same kam multa 
altra desfortunoza raporti pri incidenti kun alienijeni. La planeto 
Omega Orionis d esis preske komplete obliviata pos la milito. 

-"Altra desfortunoza incidento kun alienijeni" -repetis Evangelyn la 
pre-lasta frazo di Petersen-. Ube me audis to ante? 

Petersen ridetis kande el askoltis to de Evangelyn, precipue pro ke 
l'omna habitanto dil Republiko savis ke Arian naskis pro kauzo di 
incidenti kun alienijeni. La historio docita en la skoli rakontis pri 

tala incidenti tre klare. 


-Fortunoze, ni ja havas la Kontoro por Specala Alienijena Inquestado, 
K.S.A.I., ma to esas altra afero -dicis Petersen por finar-. Nu, ni irez 
al punto. 

-Yes, Komandanto. 

-Vi, Siorini, mustez irar aden Omega Orionis d, voyajar aden lua 
surfaco, establisar kontako kun ta formo di vivo e konstruktar la minim 
necesi por diplomacala misiono por obtenar la mineralo qua existas en ta 
planeto. 

-Sioro, me vidis ke oli esas tre ofensema -dicis Rona. 

-Me vidis lo sama kam vi. Ma ni savas ke oli esas inteligenta enti, e 
do, on povas establisar komunikado kun oli. Adminime to esas lo dicata 
dal K.S.A.I. 

-Altra sordida laboro quan la Navaro mustas agar vice la 

"radioparoleri'^-dicis Evangelyn ironie. 

-Ka me askoltis plendo dil legendala Evangelyn Toledo? Me ne devas 
memorigar da vi la konsequi se ni ne sucesas diplomacala relati kun ta 
enti. Se l'U.T.W. od altra potenco konocas pri ca deskrovado: li povus 
reklamacar yuri di explorado pri ta planeto, co povus divenar en 
militala agi, e ni povus perdar nia poziciono di povo en la homala 
domeno. E me anke ne dicis quo povus eventar ka altra alienijena povo 
dezirus posedar ta planeto. 

Evangelyn staceskis e firme el respondis al Komandanto Petersen: 

-Ni agos la laboro, Sioro. 

Anke Rona e Petersen staceskis same kam Evangelyn. 

-Me livros a vi la necesa informeso por ca misiono ante ke vi departos 
del Valkirio -dicis Petersen al du veterana navani-. Vi havas semano por 
exekutar ca misiono. Vi darfas forirar, Siorini. 

Evangelyn e Rona, samtempe, salutis militale Heidi Petersen, ed elca 
respondis la saluto samamaniere. 

Dum ke ambi formarchis del kontoro di Petersen, elca advokis Rona: 

-Lietnanto McLeash, voluntez restar ankore hike. 

Rona haltis apud la pordo dil kontoro ed el regardis Evangelyn 
question-maniere. 

-Me vartos tu en la naveto -dicis Evangelyn malgre ke Rona dicis nulo. 

Pose, Evangelyn ekiris del kontoro e la pordo klozesis dop Rona. 

Rona avancis til la skribo-tablo itere ed el vartis ke Kapitano 
Petersen parolos. 


1 Slango: la K.S.A.I. surnomachesas “radioparoleri" dal militala membri pro 
ke l'unesma literi di lua nomo esas tre simila ka nomo di radio-staciono 
komercala. 

-Me konocas vua onklino Hilda, Rona Lynn -dicis Petersen uzante la 
nomo di Rona. 

-Yes, Sioro, me savas lo. Mea onklino rakontis a me pri vu ulafoye - 
respondis Rona, elqua quik adoptis mentale defensiva poziciono. 

-Catempe esas vintro en Skotia. Ka ne? 

-Yes, la nivo devas esar multa, ma me pensas ke ca konversado en 
traktas pri mea onklino e la vintro di Skotia, ka ne, Sioro? 

-Yes, Lietnanto Komandanto McLeash, vu esas justa. Me ne imperis vu 
restar por to. La vera skopo por traktar esas vua kapitano, Evangelyn 
Toledo. 

Rona ne volis dicar ulo pri to. 

-Me savas ke vu esas lua plu bon amikino, McLeash, ka ne? 

-Vu esas justa, Sioro. Ma ni nultempe permisis ke nia amikeso 
inkombris nia devo -respondis Rona antevidante la temo dil konversado di 
Petersen. 

-Ma ca situeso esas nova por vi amba, McLeash. Vu nultempe esabis 
unesma oficiro e por el ca esas lua unesma komandanteso di astronavo. 

-Ni amba savegas lo, Komandanto Petersen. 

-Yes, e me pensas ke vi esas tre kapabla oficiri, ma vu mustas savar 
ke me nultempe konkordis pri la decido dil Supra Komanderio pri la 
libera selektado dil oficiri por l'Amazonia, ma tandem, me anke exekutas 
superiora imperi, celite, la deziri di nia Supra Komandanto Karsius. 

La fakto ke altra persono, mem se lu esis superiora oficiro, parolos 
celit-maniere male pri lua amikino enoyis Rona. El severiskis sua 

regardo ma el evitis jenar Petersen. El savis pri quon Petersen parolis. 
Ne omni vidis bon-okule la fakto ke Evangelyn Toledo esis l'amoranto dil 
Prezidanto, e ke elta acendis rapide la militala hierarkio, ube 

Evangelyn ja esis kapitano multe ante evar triadek-e-kin yari. 

-To esas privilejo quan Evangelyn Toledo ganis. E nulu diskutis ol - 
dicis Rona. 

-Ho, yes! Pos omno, el esas Heroo dil Republiko. Me ne pensas diskutar 

to. Ma lo unika quan me volas dicar esas ke nun me havas la responsiveso 

di tri navi, forsan la maxim moderna navi konstruktita dal Navaro, e me 
ne toleros erori de nulu de mea grupo, mem de Evangelyn Toledo ipsa. 

Rona ja regardis Petersen tre severe sen povar evitar lo. El esforcis 
ne dicar ulo qua enoyos Kapitano Petersen, ta olda blonda volfino dil 
spaco qua balde esus Admiralo. 

-Ni exekutos nia devo tam multe bone kam ni povas, Komandanto -dicis 
Rona kun klara jenita tono. 

-Me savas lo, Lietnanto. E to esas adube me iras. Certe, Kapitano 
Toledo esas tre bona oficiro, ma me kredas ke l'omna yari sub l'imperi 
dil K.S.A.I. e la Specala Prezidentala Servi ne helpis el por la komando 
di astronavo. Ultre el havas karaktero tre specala. De kande el esis 
oficiro dil Randall, e pose, dil Avanguardo, el sempre serchis la 
maniero por agar la kozi suamanere. La fortuno sempre esis che el, e nun 
el esas la kapitano di astronavo. Nun el havas la responsiveso di centi 
de personi samtempe. Ta personi fidas ad el lia vivi. 

-Ta revoltinta Evangelyn Toledo pri quan vu parolas ja ne existas, 


39 



Sioro. Evangelyn Toledo esas nun plu responsema, plu cirkonspekta. 

-Yes, sendubite el esas lo. Ma existas extrema situesi qui defias nia 
konduto, qui agas ni montrar nia vera e celata naturo. Quale me ja dicis 
lo, la kruani dil Amazonia fidas en lia kapitano. Ma la kapitano quon 
fidas? Fidas a vu, Lietnanto Komandanto McLeash. Kapitano fidas a vu, 
Unesma Oficiro, sua vivo e sua kariero. 

-Sioro... 

-Vu, Rona Lynn McLeash -Petersen impedis respondar a Rona-, esas qua 
salvos vua kapitano de el ipsa kande tala extrema situesi eventos. Vu 
havas la sakra devo pri evitar ke vua kapitano eroros. Yes! Evangelyn 
Toledo esas un de nia maxim heroala oficiri. El esas la simbolo dil 
mulieri dil Navaro. Me preske kredas ke l'existo dil klaso Valkirio 
devesas pro kauzo di el. Do, ni ne povas permisar l'eroro di Evangelyn 
Toledo. 

Rona nun regardis Petersen per tre apertita okuli. Ante el preske 
odiis ta veterana oficiro pro lo unesme dicita dum la konversado e nun 
el askoltis elta kun totala admiro. 

-Vu devez agar l'omno posibla por faciligar la misiono di vua 
kapitano. Me ne dicas ke vu devas permisar mala agi di el, vice simple 
evitar ke el eroris mem kande el kredas ke to quon el agos esas lo 
korekta. 

Petersen finis sua impetuoza parolado e Rona ankore duris muta. 

-Ka me povas fidar a vu, McLeash? -questionis Petersen a Rona- Ka vua 
kapitano povas fidar a vu? 

Rona ne dicis nulo quik, ma pos kelka sekundi el dicis: 

-Yes, Sioro, vu povas! 

-Bone, McLeash! -dicis Petersen-. Vu darfas forirar, Lietnanto 
Komandanto. 

-Yes, Sioro, e multa danki! -dicis Rona dum ke el salutis Petersen, 
qua respondis quik la saluto dil unesma oficiro dil Amazonia. 

Kande Rona preske ekiris la kontoro di Petersen, el askoltis Petersen. 

-Voluntez sendar mea saluti a vua onklino, Rona Lynn. 

-Me agos lo, Sioro -dicis Rona ante ke la pordo dil kontoro klozesis. 

Pos kelka minuti Rona arivis al hangaro dil Valkirio, ube Evangelyn 
vartis ye kelka metri dil naveto dil Amazonia. 

-Ka pronta por departar, Rona? -questionis Evangelyn a sua unesma 
oficiro. 

-Kande tu imperez lo, Evangelyn. 

-E pri quon tu konversis kun Petersen? 

-Pri mea onklino e la vintro di Skotia. 

Evangelyn ridis por dicar ta-maniere ke el ne kredis lo respondita da 
Rona. 

-Me supozas ke vi konversis pri me -dicis Evangelyn dum ke ambi 
abordis la naveto-. Pro quo komandanto di grupo imperas restar l'unesma 
oficiro di navo e ne lua kapitano? 

-Ka tante evidenta esis to? Lore, me kredas ke me dicos lo a tu... 

Evangelyn agis gesto por tacar Rona. 

-Me ne volas savar, Rona. Lo dicita inter ambi restas ibe, en la 
kontoro di Petersen ed en via kapi. Petersen povus esar severa, ma el 
povas esar justa. Tu sequez lua konsili, ma ni agez nia laboro tam multe 
bone kam ni savas agar lo. 

-Yes, Evangelyn. 

-Bone, ni retrovenez al Amazonia! 

Evangelyn klozis la luko dil naveto e pos sideskar amba mulieri en lia 
stuli, el imperis: 

-Lietnanto De Lucca, ni departez nun. 

Pro impero di Evangelyn, Giacomo pilotis la naveto qua transportis la 
du komand-oficiri dil Amazonia, por probar la karaktero di Rona koram 
Giacomo De Lucca. Rona pasabis la probo. 

-Segun vua impero, Kapitano -respondis Giacomo del kabino. 

La naveto departis del hangaro dil Valkirio por flugar dum min kam 
minuto ed arivar al hangaro di lua matro-navo, l'Amazonia. 


OMEGA ORIONIS D 

L'Amazonia agis perfekta salto de 45 lum-yari til la stelala sistemo 
Omega Orionis, e quik Evangelyn imperis la tota kruo preparesar por 
misiono di explorado. 

L'astronavo havis plura naveti, ek oli, du Spartani, l'ubiqua militala 
naveti dil Republiko, olqui ja demonstrabis lia utileso en multa klaso 
di situesi en l'agro di batalio. Anke, la navo havis dekedu chas-naveti 
klaso Gardano VII, la kustumala chas-navo di Arian. Amba klasi di 
militala naveti, sub la komando di tre experta pilotisti, esis la povoza 
e flexebla martelo di kombato di irga navo dil Navaro. 

Multa personi opinionis pri la neceso di mantenar chera e nombroza 
floto di chas-navi se la matro-navi posedis multa defenso-sistemi, 
exemple turmeti di lazer-radii e partikul-radii, Gauss-kanoni, ^misili 1 
ed altra destruktiva armi. 

La yarcenti di marala ed spacala milito docis al homala batalanti ke 
nula fortreso, mem olta qua voyajis tra la spaco, havus oportunajo 
kontre motivizata grupo di chas-navi. Ta situeso existis lor la tempi 

1 *Misilo: militala fuzeo di qua misiono esas destruktar skopo per exploziva 
aparato kargita en lua internajo. 

dil Duesma Mondo-milito, kande grupo di anciena Anglana aeroplani 
domajis mortale la maxim moderna mar-navo dil Triesma Reich, la 
Bismarck. 

Por ca misiono Evangelyn imperis uzar Spartano pilotata da la chefo 
dil chas-pilotisti ipse, Lietnanto Deveraux, e kom kunpolitisto, Giacomo 
De Lucca. 

Ma la misiono devis havar chefo, ed Evangelyn imperis lua unesma 
oficiro esar lo. Kande Rona saveskis pri la decido di Evangelyn pri la 
kunpilotisto dil Spartano, el private protestis. 

-Ka tu deziras foleskar me, Evangelyn? 

-Pro quo, Rona? 

-Pro quo tu imperis advokar Giacomo kom kunpilotisto? 

-Konsiderez to, Rona, quale metodo di imunizado por tu. Se tu vidas 
multe Giacomo, tarde o frue tu ignoros il. 

Rona grunis pri l'expliko di sua amikino, ma same, sua superiora 
oficiro. E to esis lo unika quan el povis agar. 

Ambi esis en la kontoro dil kapitano kande la sono dil komunikilo di 
Evangelyn interruptis la ceno. 

-Dicez a me, O'neall -respondis Evangelyn. 

-Kapitano, ni ja atingis l'orbito di Omega Orionis d, ma ni havas 
problemo. Vu voluntez rivenar al komandeyo. 

La du mulieri ekiris la kontoro por sideskar en sua stulegi en la 
komandeyo. O'neall explikis quik la situeso ad Evangelyn. 

-Sioro, ni detektis traci di partikuli qui apartenas a hiperlumala 
motori en la cirkumaji dil planeto. 

-Kad altra posibla navo en ca sistemo? 

-To esas lo maxim probabla, Kapitano -respondis la navigant-oficiro e 
triesma chefo en la komandeyo. 

-Serchez la prezenteso di altra navo en l'orbito dil planeto. Lo lasta 
quan ni bezonas esas kuriozacho dop nia shultro dum ke ni inquestas la 
planeto -imperis Evangelyn. 

Apene el dicis to kande signalo en la panelo dil navigant-oficiro 
montris ulo. 

-Me detektis altra navo en la proximeso dil planeto, Sioro. Disto, 
dekamil kilometri dope la lineo dil horizonto. 

-Ka konfiguro dil navo? -questionis Rona de sua stulego. 

-Vartez me instanto, Sioro... -demandis O'neall-. Yes, me ja havas ol. 
01 esas navo klaso Dedalos, dil U.T.W., Kapitano. 

Omni surprizesis kande O'neall informis pri la navo quan li havis 
avane. La klaso Dedalos apartenis ad anciena ma tre bone armizita klaso 
di navi dil Unionita Teritorii dil Westo, la westala potenco dil Tero, a 
quan multe dil maxim veterana oficiri dil Republiko apartenis ante la 
Milito dil Kolonii. Ube Evangelyn ed Rona naskis. Li esis parto, forsan, 

dil lasta generaciono di personi naskinta en la Tero qui divenis 
civitani dil Republiko pos la sen-dependeso dil kolonii del Tero. La 
maxim granda parto dil kruani dil Amazonia esis yuna personi qui naskis 
en altra mondi dil Republiko, ex-kolonii dil Tero. 

La maniero quale amba mulieri divenis Ariana civitani esis tre 
diferanta. Evangelyn kreskis en la Tero ed el eskapis de ol kande el 
ankore esis adolecento, ma Rona, naskinta en la lando di Skotia, kreskis 
en la spaco, en diferanta navi ube lua genitori laboris kom civila 
navani. Evangelyn adoptis la nova spacala naciono quale sua nova hemo, 
quankam Rona sempre kredis ke Arian esis lua vera hemo, vice la lando 
ube lua genitori ed el ipsa naskis. 

-Quo agas kombat-navo dil U.T.W. tre fore del maxim proxima kolonio di 
li? -questionis Rona. 

-Sendubite ol ne esas en vakanci -respondis Evangelyn. 

-Kapitano, l'altra navo volas komunikesar kun ni -dicis Sub-lietnanto 
Anna Kaminski, per tre rusana acento. El esis vera Ariana civitano 
naskinta en la propra Stelala Urbo, ma de autentika rusana genitori. 

-Apertez la komunikado, Kaminski -imperis Evangelyn. 

Tri sekundi plu tarde, en la holografiala skreno aparis la vizajo di 
matura kapitano dil Astronavaro dil U.T.W. Lua vizajo semblis esar 
severiskita. 

-Me esas Kapitano Roderick Higgins, dil Colorado, navo dil Astronavaro 
dil U.T.W. -parolis unesme la kapitano dil Colorado -Vi identifikesez 
vi. 

-Me esas Kapitano Evangelyn Toledo, dil ARNS-Amazonia, navo dil 
Stelala Navaro dil Republiko di Arian -respondis Evangelyn en la sama 
idiomo kam la kapitano dil U.T.W. uzis vice Idolinguo, idiomo quan la 
Republiko uzis en l'oficala komunikado inter lua civitani di tre diversa 
kulturi. 

-Ma quala surprizo trovar navo di Arian en ca fora loko dil spaco! Ed 
ultre bela yuna muliero kom lua kapitano! -dicis Kapitano Higgins kande 
il vidis ke la kapitano dil navo di Arian esis muliero. 

-Multa danki, Kapitano Higgins -respondis Evangelyn apene montrante 
lejera rideto. Quale el tre bone savis, pos kelka yari di servo quale 
spionisto, dop la jentila vorti dil oficiro dil U.T.W. povus esar 
obskura skopi. 

-Me vidas ke vi havas navo kun nova konfiguro quan me ne vidabis ante. 

-L'Amazonia apartenas al nova klaso Valkirio, navo di explorado di 
profunda spaco. 

-E quala motivo adportis vi adhike, Kapitano Toledo? 

Evangelyn mustis pensar quik por donar koherenta respondo al altra 
kapitano. 

-Ni esas en misiono di entrenado por sisadek kadeti dil Akademio dil 
Navaro. 

-Kad advere? -dicis Kapitano Higgins-. Nu, talakaze me mustas dicar la 
verajo: ni esas en misiono di chasado di pirat-navo, olqua probable 
celesis en planeto di ca sistemo. 

Evangelyn pensis ke la kozi plumaleskis. Unesme, navo dil U.T.W. En 
orbito dil planeto quan li mustis explorar. E se Kapitano Higgins dicis 
la verajo, anke pirat-navo esis proxime la planeto. 

-Se vu ne kredas me, kredez vua detektori. Ka la detektori dil 
astronavi di Arian ne prezuntas esar plu exakta kam le nia? 

-O'neall...-dicis diskrete Rona. 

-Sioro, Kapitano Higgins dicas la verajo. Me trovis altra traco di 
hiperlumala motoro, tre tenua, ma detektebla. Konfigurado ne-konocata. 

-Ni nur detektas vi, Kapitano Higgins, ma esas certa ke altra navo 
esis hike. 

-Ne fidez la pirati, Kapitano Toledo. Quale vu ja mustas savar, la 
pirati havas la mala kustumo aparar kande vu ne vartas li. E ta damnita 
alienijena teknologio quan li havas jenas vere kande on serchas li. 

-Quale vu ja dicis lo, Kapitano, ni havas tre bona detektori. Ed 
ultre, ni anke esas tre bone armizita, quale vu ja devas savar per via 
detektori. 

-Ok Gauss-kanoni tipo Delta, dekedu turmeti di lazero/partikuli-radii. 
Adminime ok tubi di misili. E ta konfigurado en la suba parto di vua 
navo signifikas adminime dek o dekekin chas-navi. Tro multa pafo-povo(*) 
por navo di explorado. 

-La Republiko ne sparegas kande on traktas pri lua navi. Ma ni ankore 
esas navo di explorado. 

-Bone dicita, Kapitano Toledo. 

-Se vu deziras lo, ni povas apogar vi por chasar ta pirat-navo. 

-Danki, Kapitano Toledo, ma me kredas ne bezonar via helpo. Pluse, me 
rekomendus vi ne proximeskar ca planeto. Ca pirati povus esar kapabla 
atakar via navo. 

-Me dubitas lo multe, Kapitano Higgins. Irgamaniere, vi esas proxime 
se ni bezonus helpo. 

-Vu flatas me, Kapitano -ridetis Higgins ante respondar ad Evangelyn-. 
Nu, vi ne dicez ke ni ne avertis vi. Konversar kun vu esis plezuro, 
Toledo. Til la rivido. 

-Til la rivido, Kapitano Higgins. Amazonia finas. 

La holografiala skreno desaparis por indikar a li ke la transmisado 
finabis. Du komand-oficiri, Evangelyn e Rona, exhalis kande la 
komunikado kun l'altra navo finis. 

-Ka tu kredas ke il glutis nia mentio? -questionis Rona ad Evangelyn. 

-Sincere me kredas ke no. 

—E quon ni agos nun? 

-Durar la sharado. 

-Quale, Evangelyn? 

-Ni dicis ad il ke ni havas sisadek kadeti, ka ne? 

-Yes. Pro quo? 

-Kande li havos lia entrenado pri pilotado di naveti? -questionis 
Evangelyn. 

-La venonta monato. 

-Me kredas ke ta sisadek kadeti mustas komencar entrenar ca-monate, 
Rona. 

-Ka tu pensas...? 

-Exakte, Rona. Se Kapitano Higgins ne kredis nia mentio, ni agez ke il 
kredos ol. 

**************************************************** 

Tam balde kam Evangelyn imperis lo, l'operaco por celar la sekreta 
misiono dil Amazonia komencis. 

Advere l'Amazonia havis sisadek kadeti, e multa de li apartenis al 
duesma e triesma grado dil Akademio, olqui voyajis en la navo por lernar 
pri la diferanta taski quin li mustis konocar ante divenar li kom 
oficiri dil Navaro. 

La maxim granda parto dil kadeti esis yunini qui evis inter 16 e 18 
yari, ma omni devis konsideresar fortunoza nam tre poka kadeti havis la 
fortuno voyajar en nova navo por entrenar. 

L'Akademio dil Stelala Navaro havis forta politiko pri la docado di 
lia kadeti: Sis monati en planeto e l'altra sis en la spaco en astronavo 
dum la lasta du yari di lernado. 

Ma la kadeti nultempe pensis ke la kapitano dil navo havis altra ideo 
pri la programo di lernado por li. Kelka de li emocigis pro to, altri 
sentis timo, e la cetera simple surprizesis pro la ne-esperata chanjo 
dil rutino di lernado. 

Preske l'omna instruktisti dil kadeti, profesionala oficiri, protestis 
pro la decido dil kapitano, ma Rona McLeash explikis a li magre ke la 
sekureso dil Republiko dependis de to e ke la kapitano havis 

l'autoritato dil Supra Komanderio por agar lo necesa por realigar la 
misiono, irgequala ol esus. 

Dum la sequanta hori pos l'arivado dil Amazonia al sistemo Omega 

Orionis, la kadeti komencis entrenar pri la pilotado di naveti, sive 
chas-navi, sive multi-skopa naveti, ma sempre esis un Spartano qua 
surveyis la grupeto di naveti pilotita da la kadeti. 

Dum tri dii la praktikado por la kadeti duris, sempre sub la proxima 
surveyado dil navo dil Colorado, olqua anke serchis la pirat-navi en 

l'altra planeti dil sistemo. 

-Ka tu kredas ke Higgins mordis l'angelo? -questionis Rona ye la 
triesma dio di entrenado dil kadeti. 

-Me preske esas fidinda. Me esis lo pos vidar grupeto di tre mala 
pilotisti flugante en l'orbito dil planeto -respondis ridetanta 

Evangelyn. 

Evangelyn semblis esar divinisto pro ke ye la quaresma dio, la 
Colorado sendis mesajo por l'Amazonia. 

-Kapitano Toledo, me timas ke me mustas adiar vu -dicis Higgins per la 
holografiala skreno. 

-Pro quo, Kapitano Higgins? Ka nia prezenteso inkombris via serchado. 

-Me multe kredas ke yes. Ma vu ne kredas ke me esas 
enoyita.Nulamaniere. Sincere, la chasado di pirat-navi ne esas tasko 
quan plezas a me. Ni ne adminme esas fidinda ka la pirati advere esis en 

ca planeto. Ultre, esas posibla ke la pirati uzabas l'altra latero dil 
stelo por celar sua eskapo. Forsan de-komence li agis lo. E forsan anke 
via prezenteso kontributis por pavorigar li. 

-Me exkuzas me pri la posibla trublado quan mea navo povis provokar. 

-Vu ne exkuzez, Kapitano -klamis Higgins, viro qua evis forsan 45 yari 

-Ne omnatempe me havas la plezuro konversar kun bela kapitano di 
stelonavo. 

-Forsan ni mustis invitar vu supear en nia navo quale kompenso. 

-Ha! Vu esas tre jentila, Kapitano Toledo. Ma la manko de tempo esas 
nia problemo. Irgakaze, li ne esas la lasta pirati dil galaxio por 
chasar. 

-Nu, talakaze, me donas a vu mea maxim sincera adio. 

-Ed anke me, Kapitano Toledo. Ke la steli adportis ni... 

-...sana e sekura aden nia destino -finis la frazon Evangelyn, olqua 
uzesis dal navani dil omna navi dil homaro, militala e civila. 

-Til la rivido, Toledo. 

-Til la rivido, Higgins. 

La skreno desaparis e kelka minuti plu tarde la Colorado forigesis por 
startar lua hiperlumala motori. La Colorado ja ne esis en la sistemo. 

-Me kredis ke li nultempe forigesus -dicis Rona tra la komunikilo dil 
Spartano qua esis en la hangaro dil Amazonia. 

-Ed anke me, Lietnanto McLeash -respondis Evangelyn-. Ka vua navo esas 
pronta por departar? 

-Yes, Kapitano. L'altra Spartano ja retrovenis del spaco -dicis Rona 
samtempe ke el vidis l'altra Spartano arivar al hangaro- nur mankas kin 
chas-navi dil kadeti, ma li esas tre forigita ankore. L'amatori sempre 
tardesas. 

-Ni okupis ni pri to. Vu mustas departar quik. 

-Segun vua impero, Kapitano. Deveraux, ni departez nun -imperis Rona 
al pilotisto. 

-Yes, Sioro. 

Deveraux direktis la Spartano aden l'ekiro dil hangaro, e pos kelka 
sekundi, ol flugis aden la spaco, aden la planeto Omega Orionis d. 

Giacomo, en la posteno dil kunpilotisto, ne povis evitar sentar la 
grava regardo di Rona dop il. 

En la komandeyo dil Amazonia Evangelyn imperis retrovenar la kin chas- 
navi qui esis ankore en la spaco. 

-startez lia automatala sistemi por proximeskado, O'neall. Lo lasta 
quan ni bezonas esas naveto sen kontrolo flugante aden nia navo. 

-Forsan cafoye ni mustus donacar oportunajo por la kadeti, Kapitano. 
Ca lasta grupo semblas esas bona pilotisti. 

-La sekureso esas lo unesma, Oneall. Voluntez startar lia automatala 
pilotisto. 

-Yes, Sioro. 

Kin chas-navi pilotita da kadeti flugis aden l'Amazonia kande la 
Spartano kune dek kruani pasis del altra sinso. 

-Yen nia futura batalanti -dicis Rona kande li vidis pasar la chas- 
navi. 

-Dezirinde li pilotos same kam li dancas -dicis "Korvo" Deveraux 
spritoze quankam lua vizajo sempre semblis bitra. 

Rona e Giacomo, ridetis, cafoye sen koldeso inter li, samtempe ke li 
regardis l'una l'altra ne-volate, e quik li apartis lia regardi. La 
vangi di Rona redeskis ed el kovris su per manuo per ne trahizar lua 
vizajo. 

Subite reda lumo en la panelo dil pilotisto komencis cintilifar de 
alarmo sonis en la kabino. 

-Quo diabli? -klamis Rona, qua vidis lo sama en la stulo dil 
navigantoficiro. 

-Viz-radaro! Ulu vizas a ni! -respondis Deveraux, quan tre bone 
konocis tala alerti-. No! Ulu pafas ni! 

Deveraux dicis to lasta kande el vidis en sua radar-skreno la signalo 
di quar rapida objekti qui proximeskis aden la Spartano. 

-Misili! Posible kun kilo-tunala charjo! -konfirmis Giacomo en la 
panelo dil kunpilotisto. 

-Ni evadez oli, quik! -klamis Deveraux-. Shildi admaxime! Defensiva 
sistemi! 

La Spartano agis longa arko por evadar la misili qui direktesis aden 
la naveto, ma oli esis tre rapida. Justempe la Spartano jetis al spaco 
kelka lurili(*) por trompar la misili. 

Tre proxime la naveto explozis quar misili, ma la lasta explozo povis 
atingar kelke la Spartano. 

-Domaji en duesma propulsoro! Lietnanto McLeash, demandez por helpo 
quik! -klamis Deveraux lor l'explozo di propulsoro. 

-Co esas Spartano por l'Amazonia! Ulu atakas ni! -klamis quik Rona per 
la komunikilo. 


Mem ante ke Rona advokis tra la komunikilo, la komandeyo dil Amazonia 
ja savis pri la danjero qua pasis lua naveto. 

Evangelyn ne bezonis questionar quo signifikis la sonora alarmo qua 
audesis en la paneli dil komandeyo: L'enemiko. 

-Raportez, O'neall! -imperis Evangelyn. 

-Viz-radaro apuntis al Spartano, Kapitano! Quar mikro-nukleara misili 
pafesis kontre la Spartano! La Spartano jetis sua lurili... la Spartano 
ankore flugas! 

Tainstante l'akuta voco di Rona askoltesis en la komandeyo. 

-Co esas Spartano por l'Amazonia! Ulu atakas ni! 

-Lietnanto McLeash, konfirmez la poziciono dil enemiko! -klamis 
Evangelyn. 

-Neposibla konfirmar la poziciono dil enemiko! -klamis Rona tra la 
megafoni dil komandeyo-. Duesma propulsoro domajita! Deveraux ankore 
povas pilotar la navo ma desfacile. Amazonia, ni bezonas via helpo! 

-O'neall, ube esas l'enemiko? 

-Me detektas propulsoro di altra navo del planeto, dop la lineo dil 
horizonto. 01 pafis kontre la Spartano! 

-Startez generala reda alerto! Sanchez, direktez l'Amazonia aden la 
poziciono dil Spartano! -imperis Evangelyn. 

-Segun vua imperi, Kapitano, ma me kredas ke ni ne povas atingar 
justempe la Spartano. 01 esas dop la lineo dil horizonto ye basa orbito. 

-Diabli! -klamis Evangelyn samtempe ke el frapis la repozilo di sua 
stulego. 

-Kapitano, ni povas uzar la kin chas-navi qui ankore esas en la spaco. 
Li esas kapabla arivar plu rapide adube esas la Spartano -dicis O'neall 
tainstante. 

-Ka la kadeti? Li esas simpla amatori! 

-Li esas armizata kun armi di lazer-radii ma li povas ganar tempo por 
helpar la Spartano. La Gardani esas l'unika naveti kapabla atingar ta 
orbito justempe, Kapitano. 

Dum tri sekundi Evangelyn pensis pri lo dicita da O'neall. Li havis 
kin chas-navi plu proxime la Spartano, ma li ankore esas amatora 
pilotisti qui apartenis al duesma grado dil Akademio. Nur se li 
apartenus al triesma grado, Evangelyn ne dubitabus pri lo. 

-Nu! O'neall, imperez Gardani direktesar aden la poziciono dil 
Spartano. Ma kande ni videz l'unesma signalo di danjero por la chas- 
navi, imperez oli retrovenar al navo. 

-Segun vua impero, Kapitano! 

O'neall imperis tra la komunikilo al kin chas-navi por helpar la 
Spartano, e quik, la kin akuta naveti startis lia motori por helpar la 
naveto qua esis atakata. 

**************************************************** 

-Du misili plu ye 6 kloki(*)! -klamis Giacomo. 

-Defensiva sistemi, nun! 

La naveto jetis nova serio di lurili por trompar la du misili, ed olta 
sucesis kande la du misili explozis tre fore dil Spartano. 

-Ma qua diabli pafis ni? -questionis tre enoyita Deveraux. 

-Deveraux, me detektas signalo di navo qua ekiras la planeto -dicis 
Rona, di qua funciono nun esis serchar l'origino dil atako -Konfiguro 
ne-konocata. Ka esas posibla ke...? 

La signalo dil detektili dil Spartano montris la figuro di mikra 
astronavo, forsan de 100 til 120 metri, ma plu granda kam la Spartano. 
La lektaji dil panelo dil navigant-oficiro dicis ke ta navo havis lo 
necesa por hiperlumala impulso. 

-La pirat-navo! -klamis Rona en la kabino dil Spartano. 

-Li devis esar celita omnatempe en la surfaco dil planeto! -dicis 
Deveraux. 

-Deveraux, forigez ni de hike. Ni ne havas la sufica pafo-povo por 

konfrontar ta navo! 

-Me agos lo, Lietnanto McLeash, ma nia domajita propulsoro plulentigas 
ni. Ni bezonas la helpo dil Amazonia! 

-Amazonia de Spartano, sendez a ni ja la helpo! pirat-navo esas dop 
ni! -demandis Rona per la komunikilo. 

-La helpo ja iras a vi -respondis Evangelyn del Amazonia. 

Tainstante, serio di lazer-radii atakis la Spartano, olqua povis 

rezistar danke la shildi di kombato. 

-Li esforcas destruktar ni? Pro quo? -questionis Giacomo. 

-Forsan li pensas ke ni esas l'unika qua trublas li por eskapar - 

respondis Rona. 

—E li pensas lo bone -dicis Deveraux, qua startis l'automatala 

defensiva sistemo dil Spartano. 

Tainstante la supera turmeto dil naveto pafis serio di lazer-radii por 
respondar l'atako dil pirat-navo, ma oli semblis nur karezar la nelegala 
navo. 

-To ne suficas, Deveraux! -klamis Rona. 

-Videz co! -klamis Deveraux samtempe ke el opresis butono dil panelo. 

Del lumbo dil Spartano ekiris turmeto di misili anti-naveto qua pafis 
quar misili aden la pirat-navo. L'omna misili atingis la navo olqua 
semblis reaktar furioze per longa serio di lazer-radii. 

-To advere enoyis li! -dicis gayega e samtempe pavorigita Giacomo. 

-Me detektas kin signali en la radar-skreno! La chas-navi dil kadeti! 
-dicis Rona- Ma pro quo Evangelyn sendis li? 

-Ta chas-navi nur havas lazer-radii! Oli ne esas armizata kun misili! 

Ta pirat-navo destruktos oli se oli proximeskas multe! -dicis 
Deveraux, elqua esis la persono qua preparabis la chas-navi por 
entrenado dil kadeti, ma ne por vera kombato. 

-Spartano por Amazonia, imperez la chas-navi retrovenar al Amazonia! 
La pirat-navo havas multa pafo-povo(*)! 

-Me savas lo, Lietnanto McLeash -dicis Evangelyn per la komunikilo-. 
Ma li esas l'unika helpo quan ni povas sendar cainstante. Ni ankore esas 
tre fore por helpar vi. Adminime la chas-navi distraktos la pirat-navo 
por ke vi eskapez. 

-Me esperas ke vu ne erorez, Kapitano. 

De alta orbito aparis kin Gardani serio VII pafante lia lazeri kontre 
la pirat-navo, e quale Deveraux dicis, li ne havis la suficanta povo por 
domajar la plu granda navo. 

Ma la pirat-navo reaktis kontre la neexpektita prezenteso dil chas- 
navo, pafante lia propra lazer-radii kontre la mikra naveti, olqui apene 

povis evadar la mortala pafado. 


Fakte un pafo atingis chas-navo, olqua flugis senkontrola aden la 
spaco. 

-Gardano nombro 3 abatita! -klamis O'neall en l'Amazonia. 

-Startez ejektado dil pilotisto! -imperis Evangelyn, elqua savis ke 
l'amatora pilotisto forsan ne povis ejektar su lu ipsa. 

Del domajita Gardano esis ejektita kapsulo di eskapo qua forigesis tre 
rapide dil zono di kombato per kemiala propulsado. 

-Kapsulo di eskapo ejektita e la pilotisto ankore vivas! -informis 
O'neall ad Evangelyn. 

-Imperez l'altra chas-navi retrovenar! Me ne volas perdajo! Sendez 
naveto por salvar ta kapsulo di eskapo! 

La cetera chas-navi mustis retrovenar al Amazonia kande Kaminski per 
la komunikado donis a li l'impero dil kapitano. 

Ma la pirat-navo, forsan furioza pro l'atako dil Gardani, pafis serio 
di misili kontre la fuganta chas-navi. 

La naveti di chasado manovris por evadar la misili, ma un de li esis 
atingita. La pilotisto apene havis tempo por ejektar su del mortonta 
chas-navo. 

-Li atakas mea filieti! -klamis Deveraux en la Spartano. 

-Quo diabli agas, Deveraux? -questionis Rona kande la chefo di 
pilotisti manovris la navo por jirar e konfrontar la triople plu granda 
navo- Ni mustas eskapar! 

-Me ne lasos ke ta feko di pirati destruktos altra de mea chas-navi! - 
klamis la chefo dil esquado di chas-pilotisti. 

Kande la Spartano parjiris, Deveraux pafis altra serio di misili, 
descharjante la tota reservo kontre la pirat-navo. 

La pirat-navo anke pafis altra serio di misili kontre la ruda naveto 
dil Republiko. 

-Deveraux, tu esas fola! -klamis Rona del posteno dil navigant-oficiro 
kande el vidis la misili qua proximeskis la Spartano. 

-Ed esis plezuron konocar vu, Lietnanto, quankam vu esas tre putino! - 
dicis Deveraux quale adio pro preske sekura shoko di misilo. 

Nur la desespero dil situeso e la forta sono dil alarmo dil radaro di 
proximeskado agis ignorar Rona la ne-respektoza komentajo di "Korvo" 
Deveraux. 

Adminime tri misili atingis la pirat-navo, e malgre l'esforci dil 
experta pilotisto di kombato dil Republiko, un misilo dil pirat-navo 
atingis la Spartano, penetrante partale la shildo dil naveto, e to 
provokis explozo qua destruktis la lasta propulsoro. 

Dum kelka instanti la batalio semblis haltigar. La senkontrola 
Spartano driftis en la spaco apene kun l'inercio dil mortinta 
propulsoro. 

Ma la pirat-navo apene semblis esar domajita pro kauzo dil atako dil 
Spartano. La misili quin la Spartano charjis esabis desegnita por 
destruktar ne granda navi, vice chas-naveti. 

-Chefo, la pirat-navo jiras por retrovenar aden nia poziciono. Me 
kredas ke ol volas finar lua laboro! 

-La kozi esas tale en la spaco, De Lucca. Tu ja lernos. Preparez por 
shoko! 

Rona preferis durar muta. El nultempe komprenus tote la chas-pilotisti 
quankam el ja kushesabis multa de li. 


-Kapitano, la pirat-navo manovras por kontre-atakar la Spartano! - 
informis O'neall. 

-Diabli! Me nultempe vidis skorio tante obstinata -klamis Evangelyn de 
sua stulego. 

-Kapitano, l'Amazonia atingis poziciono por helpar la Spartano! - 
informis Sanchez. 

-Sistemi di Kombato, preparez turmeti di lazer-radii! -imperis 
O'neall, quale provizora unesma oficiro, nam Rona esis en l'atakata 
Spartano. 

-No! -imperis subite Evangelyn- Ta pirati mustas savar quala esas la 
preco pro atakar navo dil Republiko! Sistemi di Kombato, charjez Gauss- 
kanoni! 

-Yes, Sioro! -respondis l'oficiro di Sistemi di Kombato- Gauss-kanoni 
charjata! 

-Sistemi di Kombato, ka vi ja havas solvuro di pafo? 

-Yes, Sioro! -repetis l'artileriisto. 

-Pafez! -klamis Evangelyn e to esis l'unesma foyo ke el imperis pafar 
kontre altra navo kom kapitano di astronavo. 

Serio di projektili voyajis tra la spaco ye centi de kilometri po 
sekundo e rapide oli arivis adube la pirat-navo esis pronta por 
destruktar la sen-defensa naveto. 

Kelka pafi faliis atingar la navo, ma adminime du de oli povis 
penetrar la kareno en grava parti di olta. Kelka sekundi plu tarde la 
pirat-navo komencis driftar en la spaco same kam la Spartano. 

-Quo esis to? -questionis Giacomo kande vidis l'explozi en l'enemika 
navo. 

-To esis la "lad-apertili"(*) dil Amazonia! -klamis joyoze Rona. 

-Deo benedikez l'Amazonia! -klamis Deveraux sen ridar ne ridetar, e to 
esis lo maxim quan Rona e Giacomo vidis celebrar Korvo Deveraux. 

Balde, la pirat-navo komencis perdar altajo por driftar aden la 
planetala surfaco di Omega Orionis d, ube olta semblis desintegresar pro 

kauzo dil friciono en l'atmosfero. 


En la komandeyo dil Amazonia omni celebris la vinko en lia unesma 
batalio per krii di gayeso. Ma omna ta gayeso ne duris multa tempo. 

La Spartano ankore driftis en la spaco, e la danjero anke ne pasabis. 
Tale dicis lon Deveraux. 

-Ni perdas altajo, Siori. Kande la pirat-navo domajis l'altra 
propulsoro ni flugis en baza orbito. Tale ke nia naveto komencis falar 
aden la planeto. 

-L'Amazonia balde esos hike. Li salvos ni -dicis Rona. 

-No, Lietnanto McLeash. L'Amazonia ne povos salvar la Spartano. Fakte 
ni esas tre domajata por restar en la navo. Cainstante la naveto 
komencis falar plu rapide. Tale ke ni mustas evakuar la Spartano quik. 

-Me imperos la kruo dil misiono abandonar la naveto en la kapsuli di 
eskapo. 

-Yes, Sioro. Dume, me esforcos mantenar la vektoro di falado aden la 
planeto per la motori di orbitala korektado. Tale ni ganos kelka 
sekundi. 

-Agez lo, Deveraux -dicis Rona samtempe ke el ekiris del kabino dil 
Spartano. 

Ja en la seciono di transportado dil naveto, Rona imperis la cetera 
kruani dil naveto, la maxim granda parto dil Seciono di Cienci, 
abandonar ol per la kapsuli qui esis en la dopa parto di ol. El vidis 
kande la kapsuli eskapis del falonta naveto. 

Sep kapsuli ekiris del Spartano e quik l'omna de li flugis per lia 
propulsori aden orbito plu alta ube posibla navo di salvado povis kaptar 
li. 

Pose, Rona retrovenis al kabino di komando. Ibe ankore esis Deveraux e 
Giacomo luktante por mantenar la Spartano lo maxim posibla en la spaco. 

-Raportez, Deveraux -imperis Rona. 

-La navo falas same kam ante, ma tafoye plu rapide. Vi mustas 
abandonar la Spartano, quik -respondis Deveraux. 

-Tu venez kun ni, Deveraux -dicis Rona 

-No, Lietnanto Komandanto, me ne akompanos vi -dicis Deveraux-. Nur 
restas du kapsuli por eskapar. Ultre me mustas salvar la Spartano se to 
esas posibla. 

-Ka tu volas divenar heroo, Korvo? -dicis Rona. 

-Ne esas l'unesma foyo ke me falas del cielo. 

Rona savis pri quon Khristine "Korvo" Deveraux parolis. Dufoye en la 
pasinta yari el esis abatita en chas-navi, l'unesma kande el esis 
amatora pilotisto e la duesma kande el ja esis unesma lietnanto. 
Ambafoye, evidente, el transvivis. 

-Me vidos tu en l'Amazonia, Deveraux -dicis Rona ante ekirar del 
kabino. Advere el respektis ta ruda muliero dil spaco- Lietnanto De 
Lucca, akompanez me. 

-Yes, Sioro. 

-Hey, Giacomo! -klamis Deveraux ante ke Giacomo klozis la pordo dil 
kabino-. Ne lasez ke Lietnanto McLeash restos en la navo, e tu anke ne 
retrovenez, e co esas impero! 

-Yes, Sioro. 

Ambi arivis adube esis la kapsuli di eskapo, ed ibe li trovis 
problemo. 

-To ne esas posibla! -klamis Rona- Nur un del du kapsuli funcionas. 
Misilo domajis ca kapsulo. 

-Lore, nur un de ni povas eskapar dil navo. Voluntez uzar ol, 
Lietnanto McLeash. 

-Nulamaniere, De Lucca! Vu uzez ca kapsulo. Me retrovenos al kabino 
kun Deveraux. 

—El imperis me ke vu mustas abandonar la Spartano. 

-Me esas vua superiora oficiro. Obediez me, Lietnanto De Lucca! -dicis 
Rona kelke enoyita. 

Giacomo opresis la butono por apertar la kapsulo e subite il impulsis 
Rona ad-interne. 

-Voluntez tu ne agar la kozi plu desfacila por me, Rona! 

-Ma quo diabli tu agas? Giacomo! -klamis Rona del kapsulo, duople 
surprizita pro l'ago di Giacomo e samtempe pro la maniero di nomar el. 

-Me salvas tua vivo, Rona. 

-Tu ne kredas ke tu eskapos tante facile, Giacomo! 

El dicis to e subite el sizis Giacomo por evitar lua fugo, e kun 
l'altra manuo presis la butono por klozar la luko dil kapsulo. Giacomo 
nek havis tempo por evitar l'ago di Rona e nek forco por evitar ke la 
luko dil kapsulo siglesis. 

-Rona! Ni apene kontenis en ca kapsulo. Un de ni mustas ekirar. 

-Me regretas lo, Giacomo. Ni ja iras ni. 

Quik la fuzei dil kapsulo startesis e la kapsulo ejektesis fore del 
Spartano, olqua komencis enirar l'atmosfero dil planeto. Li povis vidar 
to tra la mikra fenestro dil kapsulo. 

Dum plu kam dek sekundi la fuzei dil kapsulo brulis, e pos to la 
kapsulo flugis en la spaco nur por simpla inercio. 

-Nun ni vartos l'Amazonia -dicis Rona en la kapsulo. 

To esis l'unesma foyo ke Rona sentis plene l'opresado dil korpo di 
Giacomo, e duminstante, el obliviis la danjeroza situeso ube li esis. 

Ma l'eventi retrovenis lua mento al realajo, nam la sistemi dil 
kapsulo komencis indikar altra desfavoroza situeso. 

-La kapsulo falas adsur la planeto! -klamis Rona. 

Quankam la batalio finis, en l'Amazonia la situeso ankore esis 
sucianta. 

-Naveto di salvado departis del Amazonia por rekuperar la du kapsuli 
dil pilotisti dil chas-navi. La cetera tri chas-navi proximeskas la navo 
-raportis O'neall. La pirat-navo falis aden la surfaco dil planeto. 

-Kad e la Spartano? 

-La Spartano raportas havar amba propulsori domajata ed ol perdas 
altajo. 

-Spartano por Amazonia! -askoltesis la voco di Deveraux en la megafoni 
dil komandeyo-. La navo falas aden la surfaco dil planeto. Me demandas 
pronta helpo kande me arivos al surfaco. 

-Lietnanto Deveraux, me esas Kapitano Toledo -respondis Evangelyn la 
komunikado di sua chef-pilotisto-. Omni uzez la kapsuli di eskapo. 

-L'omna kruani ja abandonis la navo -respondis Deveraux, malgre la 
mala komunikado pro kauzo dil friciono kun l'atmosfero dil planeto-. Nur 
me restas en la navo. Me ne povis abandonar la Spartano. Me esforcos 
planet-venar(*) sur la surfaco dil planeto. 

-Kapitano -interruptis O'neall-. Lietnanto Deveraux esas justa. Ni 
detektas plura kapsuli di eskapo en basa orbito. 

-Sendez naveti di salvado por ta kapsuli e ta Spartano! -imperis 
Evangelyn e quik duris la komunikado kun Deveraux-. Deveraux, ni sendis 
helpo por la kruani e vu. Ne suciez. 

-Me prokuros abasar la navo un-pece, Sioro. 

-Prokurez unesme transvivar, Lietnanto. 

-Danki, Kapitano. Me agos lo. Spartano finas -finis Deveraux la 
komunikado. 

La komandeyo sequis per telemetrio la falado dil Spartano aden la 
surfaco dil planeto, ed Evangelyn savis ke on ne povis agar ulo, ma 
vartar l'arivado dil Spartano al planeto, e pose, sendar grupo di 

salvado por Deveraux. Sen mencionar plu urjenta tasko: salvar la kruani 

en la kapsuli di eskapo qui orbitagis ta stranja mondo tainstante. 

Evangelyn anke pensis pri quale to videsos en sua informo pri la 

misiono: Du Gardani ed un Spartano destruktita dum diplomacala misiono. 
Diplomacala misiono qua divenis salvado-misiono. 

Ed Evangelyn finale pensis pri Rona. El pregis interne por ke sua 
amikino standus bone. 

**************************************************** 

SURFACO 

La kapsulo komencis vibrar violentoze pro kauzo dil friciono dil aero 
dil atmosfero di Omega Orionis d, ma to esis normala en kapsulo di 

eskapo qua falis aden planeto. 

Lo ne-normala esis la prezenteso di du homala enti en la sama kapsulo, 
olqua esis desegnita por nur un persono. 

-To esis la problemo, Lietnanto McLeash. La pezo di ambi e la tre basa 
orbito impedis la kapsulo eskapar aden la spaco. Me savis ke to esis 

mala ideo. 

-Ne esas tempo por plendeskar, Giacomo! 

La kapsulo esabis konstruktita por suportar falado del extera spaco, 
sempre ke ol ne esus domajita. To mustus esar precize pro ke ne esis tre 
rara ke militala navo falius en planetala orbito e la kruo mustis 
eskapar ante ke la navo penetros l'atmosfero. Se la fuzei dil kapsulo 
sucesis jetar ol aden alta orbito, la kapsulo havis alta probablajo di 
salvado. Altralatere se la fuzei dil kapsulo ne havis la potenco por 
sendar ol aden la spaco, la kapsulo havis para-fali e buli de frenagado 
por protektar la vivo dil kruano en la kapsulo. 

Quankam to ne esis precize la plu bona situeso por el, Rona advere 
juis l'opreso dil korpo di Giacomo sur el. Ma l'eventi en la kapsulo 
ektiris el al realajo. 

Dum la falado aden Omega Orionis d Rona e Giacomo vidis en la mikra 
skreno dil kapsulo lektaji quin advere suciis li. 

-Me timas ke anke ca kapsulo rezultis domajita dum l'atako, Giacomo. 
La shildo di extera protektado komencis faliar. 

-Lore, ni mortos, Rona -respondis Giacomo, ja la ceremoniaro adlatere. 

-Sincere me kredas to ne suficos por eskapar tu de me. 

Ambi ridis en la mikra spaco dil kapsulo pri la lasta komentajo di 
Rona, olqua klare reflektis ankore l'interesto dil unesma oficiro pri la 
yuna pilotisto. 

La varmeso komencis augmentar en la kabino quale signo dil faliado dil 
interna sistemo di koldigado, e to ne signifikis precize ke l'inferno 
extere la kapsulo komencis atingar li, ma por ambi to semblis quale 
avanco pri la brulanta morto qua vartis por li. 

Rona, quale la maxim granda parto dil militala navani, savis ke el 
forsan mortus violentoze uladie, forsan en explozo en la spaco, forsan 
sub la fairo di enemika armo kontre el. Ma la vido dil morto en kapsulo 
di eskapo qua desintegresis en stranja atmosfero ne plezis ad el nule. 

To esis pro la faktoro di lo ne-esperata, lo subita. Mortar lente esis 
plu male kam mortar subite dum batalio. 

Rona, sen saveskar lo, embracis plu forte la korpo di Giacomo aden el 
ipsa. 

-Rona... -dicis Giacomo 

-Yes, Giacomo? -questionis Rona. 

-Tua manuo... 

-Quo? 

-. . .en mea bifurko. 

Rona vidis la redeskita vizajo di Giacomo e samtempe el fortiris sua 
dextra manuo dil sexuala parto dil viro. 

"Ne-kredebla", pensis Rona, quale en la lasta instanti di sua vivo, 


55 



sua ne-koncienso ankore pensis pri sexuo. E lua vizajo anke redeskis pro 
lo eventinta. 

-Ho! Me regretas lo, Giacomo. 

-Ne suciez, Rona. 

Ambi taceskis e nun li vartis lo plu mala. Ma altra kozo eventis vice 
la desintregrado dil kapsulo: La fuzei di frenagado startesis e la 
rapideso di falado dil kapsulo diminutis. 

-Ni sucesis, Giacomo! la fuzei di frenagado salvis ni! 

-Ankore ni ne arivis al surfaco, Rona. 

Pos kelka instanti la fuzei di frenagado funcionis e pose, altra 
subita shoko. To esis la parafali. La kapsulo esis domajita, ma ne lo 
suficante por domajar la sistemi dil atmosferala frenagado dil kapsulo. 
Advere la Navaro konstruktis tre ruda kapsuli di eskapo. Dum tempo qua 
semblis eterneso, la kapsulo decensis aden la suba verda maro di planti. 
Tale quale l'imaji dil sondili dicis lo, Omega Orionis d esis planeto 
plenigita de vivo same kam la Tero lor la pre-historio. Rona e Giacomo 
povis vidar mikra peco di surfaco tra la fenestreto dil kapsulo. 

Ma stranja odoro komencis invadar l'internajo dil kapsulo. 

-Me timas ke ulo brulesas. 

-To esas la kapsulo, Giacomo! Adextere la kapsulo brulesas! 

L'internajo dil kapsulo komencis plenigar de fumuro, posible del 
domajita sistemi o parti. Rona e Giacomo mustis uzar la helpanta lineo 
di oxigeno por respirar. 

Fortunoze, la buli di frenagado startesis e la kapsulo atingis la 
surfaco dil planeto, kelke violentoze pro ke la fairo dil kapsulo 
destruktis kelka buli. 

Ambi apene havis tempo por abandonar la brulanta kapsulo ante ke la 
fairo eniris la kabino, ma Rona povis imperar Giacomo ulo tre 
importanta: 

-Giacomo, salvez la viktualii e l'armi! 

-Me bezonos helpo, Rona! 

Amba oficiri dil Navaro fortiris omno quante li povis salvar. La fairo 
kreskis e devoris la restaji dil kapsulo, ed ambi mustis kurar por ne 
brulesar, quankam la flami bruleskis la vesti di ambi. 

-Rona! -klamis Giacomo-Tua uniformo brulesas! 

-Diabli! 

Rona turnis su en la sulo por mortigar la flami qui brulis sua 
uniformo. Giacomo anke helpis el quik. Fortunoze l'uniformo rezistis 
suficante por ne permisar la flami atingar la pelo di Rona. 

Ma Giacomo ne esis tre fortunoza. Lua sinistra brakio montris kelka 

bruluri, lejera ma doloroza. Tam rapide kam Rona fortiris su sua ne- 
utila e brulita kazako di exploranto, el helpis Giacomo pri lua vundi. 
Per specala medikamento por brul-vundi Rona kalmeskis la doloro dil 
sinistra brakio di Giacomo. 

-Ka tu standas plu bone, Giacomo? -questionis Rona pos kelka mimuti 
pos aplikar la medikamento. 

-Me ja standas bone, ma tu esas preske nuda, Rona -ridetis Giacomo 
kande dicis to. 

Rona saveskis ke sua kamizeto esis lacerita en diferanta parti. Sua 
sub-vesti videsis tra la trui dil kamizeto, ma por el to ne penvaloris. 

-Ni transvivis, Giacomo -dicis Rona kurte. 

—E nun, Rona? 

-Durar vivante. 


O'neall raportis ad Evangelyn la lasta informi quin el havis: l'omna 
kapsuli di eskapo esis salvita e l'omna kruani standis bone. Nur tri 
kruani esas misduktata: Lietnanto Komandanto Rona McLeash, Unesma 
Lietnanto Khristine Deveraux e Lietnanto Giacomo De Lucca. 

Pri Lietnanto Deveraux ne existis ula dubito pri lua lokizado. El esis 
en la surfaco dil planeto e naveto di salvado ja voyajis aden la maxim 
probabla punto di arivado. 

Ma esis la lokizado di Rona e Giacomo to quo suciis Evangelyn malgre 
ke el ne montris ula emoci prie. Tamen, quale la veterana frati dil 
spaco agis lo, Andrea O'neall savegis quante suciita povus esar sua 
kapitano pri lua amikino. 

O'neall vidis sua superiora oficiro sidante en la stulego dil 
kapitano, elqua regardis la skreni e la paneli dil komandeyo per ta 
nigra e profunda okuli di latina muliero quin el havis. O'neall sentis 
la neceso pri dicar ulo ed el agis lo. 

-Kapitano, me demandas permiso por parolar sincere kun vu -dicis 
O'neall kande el proximeskis Evangelyn, ed elca regardis O'neall dum 
kelka sekundi ante respondar. 

-Yes, Lietnanto O'neall. 

-Me savas quante vu pensas pri Lietnanto McLeash, Sioro. Me unionas vu 
en vua espero. 

-Danki, O'neall -dicis Evangelyn samtempe ke el prenis la shultro di 
O'neall-. Me standas bone. 

-Me savas quantafoye vu e Lietnanto McLeash pasabas mala kozi. Co ne 
esos la lasta problemo quan jenos vi. Vu ja vidos lo, Sioro. -Me advere 
esperos lo, O'neall. E danki . 

-Sioro -dicis O'neall samtempe ke el adoptis militala poziciono por 
demonstrar sua respekto al legendala kapitano ante retrovenar a sua 
posteno. 

Tainstante Sub-lietnanto Kaminski informis la kapitano: 


57 



-Kapitano, la naveto di salvado raportas trovir la Spartano en la 
surfaco dil planeto. 01 proximeskas al loko. 

-Informez me kande li trovos Lietnanto Deveraux -imperis Evangelyn. 

-Yes, Sioro. Ma ka vu kredas ke el ankore esas..? -Kaminski ne audacis 
finar la questiono. 

-Ka vivanta? -finis Evangelyn la questiono-. Kompreneble ke el esas 
vivanta! Pos omno, el esas "Korvo" Deveraux! 

-Yes, Sioro! -dicis Kaminski pos regretar dubitir pri la spritoza 
sajeso di sua kapitano. 

Evangelyn savis pri quon el ipsa parolis kande el dicis "kande li 
trovos Lietnanto Deveraux" ed "el esas 'Korvo Deveraux'". Ta batalanta 
muliero esis tro ruda por mortar en simpla shoko en la surfaco di 
planeto. 


**************************************************** 

To esis la triesma foyo por Deveraux. Lua triesma abato. Falar del 
spaco ne esis ulo quan el prizis, me el semblis divenar experta pri 
forsata planet-veni. 

Triesmafoye el sentis la violentoza falado tra l'atmosfero ye plu kam 
20,000 km/h, en angulo tre fora del ideala por korekta planet-veno. 

Triesmafoye el sentis la varmeso pro la friciono dil atmosfero en la 
kabino, olquan la precipua sistemi di vivado apene povis kombatar. 

Triesmafoye el vidis peci dil naveto flugar e desintegresar dum la 
tota falado aden la surfaco dil planeto, timante ke la sequanta peco 
esus el. 

Triesmafoye el saveskis ke la para-fali di frenagado ne funcionis ed 
el mustis uzar la fuzei di frenagado admaxime por diminutar la rapideso 
dil naveto ante shokar kontre la densa foresto ibe sube. 

Triesmafoye el experimentis la violenta shoko kontre la sempre harda 
surfaco di planeto. 

Triesmafoye el perdis la koncio en la preciza instanto dil shoko. 

Triesmafoye el vekis en fumuranta kabino por saveskar, triesmafoye ke 
el esis vivanta. 

E, triesmafoye, el marchis kelkete klaudikante extere la kabino e 
vidar astonita la restajo dil navo. 

Kad el povis dicar ke to esis bona fortuno, triesmafoye? 

Yes, yes, yes. 

El standis bone. Nula vundo. Ed ultre el povis marchar sen problemo. 

"Nekredebla!" pensis el e pose el memoris l'eterna klishuro dil falita 

transvivanta pilotisti: "pos omno, l'omna planet-veni de ube on povas 
ekirar marchante esas bona planet-veni." 

De sua sordida labor-vesto di pilotisto el cherpis ulo qua esis klare 
interdiktata en la navo, e preske omnaloke dil Republiko: sigaro, fakte 
habanala sigaro. 

Ma en la solitareso di Omega Orionis d nulu savis pri to. El acendis 
sua sigaro per flamo di restajo dil navo pro ke el ne trovis sua alumeti 
ed el marchis tra la sulko quan la Spartano facis kande ol planet-venis, 
o kad el devis dicar, shokis la surfaco? 

El sideskis en roko apud la voyo dil shoko dil Spartano kande el audis 
sono tre familiara. La sono di spacala naveto. 

La naveto aparis proxime la restaji dil Spartano e lente ol 
superflugis la tota voyo dil shoko. La shoko dil Spartano efektigis 
longa sulko en la sulo qua vundis la verdiero dil planeto taloke. 

La pilotisto dil naveto trovis per sistemo di termografio la figuro di 
homala ento ek la dizastro e lu agis decensar la naveto vertikale 
proxime ube esis la figuro. 

Tam rapide kam la navo tushis la sulo dil planeto, dek soldati kun 
armaturo di kombato e la pilotisto kuris adube la figuro devus esar. 
Omni haltis kande ek la fumuro dil restaji dil Spartano aparis "Korvo" 
Deveraux, sen ula skrachuro, sigaro en boko. 

-Quo eventas? Semblas ke vi vidis fantomo -dicis bitroze Deveraux 
koram astonita soldati. 

-Lietnanto Deveraux, ka vu standas bone? -questionis Halima Pmumba, 
afrikana serjentino, la komandanto dil esquado di maskulala soldati. 

-Plu bone kam nultempe, Pmumba -respondis sen ridar Deveraux al 
serjento. 

L'esquado abordis quik la naveto ed olca departis del loko di shoko. 
Dum la voyajo aden l'Amazonia Deveraux savuris la sigaro tre plezure. El 
savis ke kande el arivos al navo forsan el ne darfus fumar. 

-Me ne savis ke vu fumis, Chefo -dicis la pilotisto dil naveto. 

-Me advere ne fumas -respondis Deveraux del stulo dil kunpilotisto, 
facante ringo di fumuro en l'aero-. Co esas mea triesma foyo. 


Kande Deveraux arivis al Amazonia informesis ad il pri la misduktado 
di Rona e Giacomo. 

-To ne esas posibla. Me registris l'ejektado di kapsulo en mea panelo 
-dicis Deveraux kande Evangelyn questionis el pri l'afero. 

-Ka du personi en kapsulo di eskapo? -questionis Evangelyn en la 
navigeyo dil navo. 

-La kapsulo ne esis desegnita por du personi, me ne esas neposibla 

uzar ol talamaniere quale lasta selekto. 

-E pro quo ni ne povis trovar ol en la spaco? 

-Sendubite pro kauzo dil basa orbito di ejektado e la pezo di amba 
personi. Tre sekure li falis aden la surfaco dil planeto. 

-E pro quo ni ne povas lokizar lia signalo? 

-Kapitano, voluntez kalmeskar! -demandis Deveraux-. Me ne havos l'omna 
respondi! 

-Ho! Pardonez a me, Deveraux -dicis Evangelyn-. To esa nur preso quan 
me havas. 

-Vu devus repozar, Sioro. 

-No, til ke ni trovos Lietnanto McLeash e Lietnanto De Lucca. 

-Yes, vu esas justa. 

Ultre Evangelyn, l'altra du mulieri en la navigeyo, O'neall e 
Deveraux, povis respirar la preso quan Evangelyn sufris tainstante. Ma 
li savis ke to ne esis l'unesma, e sendubite, la lasta foyo ke el 
konfrontis lo maxim desfacila. 

-Kapitano, me havas questiono. 

-Dicez a me, O'neall? 

-Ka ni ne mustus raportar ta situeso al Navaro? 

Evangelyn apogis sua manui sur la granda elektronika skribo-tablo dil 
navigeyo e vidante vers la mapi dil surfaco qui montris la probabla loki 
di falado dil kapsulo di Rona e Giacomo, el respondis: 

-Ni ne agos lo ankore. 

-Ma, Kapitano! Ta situeso demandas la... 

-Me savas lo, O'neall -interruptis Evangelyn la vorti di O'neall-. Ni 
raportos ca damnita situeso al Navaro, ma pos duadek-e-quar hori del 
nuna instanto. Ka vu komprenas me, O'neall? 

O'neall regardegis sua kapitano. El komprenis ke lo lasta quan 
Evangelyn deziris esis demandar urjenta helpo en lua unesma misiono kom 
kapitano di astronavo. 

-Yes, Sioro. Me komprenas lo. Duadek-e-quar hori. 

Evangelyn komprenis la suciego di O'neall pri exekutar la legala 
proceduri, ma quale el savegis, nula situeso esas egala al altra. 
Altralatere, Evangelyn ne povis judikar malamaniere l'opiniono di sua 
provizora unesma oficiro, Unesma Lietnanto Andrea O'neall. Avan 
Evangelyn povus esar futura komandanto di navo. 

-Lore, ni laborez! -imperis Evangelyn. 


Rona e Giacomo verifikis ke nula sistemo dil kapsulo funcionis pos la 
falado. Nek la helpanta radio-komunikilo, nek l'automatala radiosignalo, 
nek ula altra sistemo quan povus servar por demandar helpo al Amazonia. 

Fortunoze li salvis l'armi e la viktuali. Rona prenis la pistolo e 
Giacomo prenis la fusilo. Ambi evaluis lia situeso: 

-La proceduro diktas ke la transvivanti mustas vartar l'esquado di 
salvado en la loko di arivado dil kapsulo -dicis Giacomo. 

-Sempre ke la loko dil arivado ne esos danjeroza por la transvivanti. 
Yes, me konocas la proceduro, Giacomo. 

-Do, ni simple devas vartar. Ma, ka tu kredas ke l'Amazonia trovos ni, 
Rona? 

-Se li kalkulis nia poziciono kande ni eskapis del Spartano, li povos 
trovar ni. 

-To nur se nula altra faktoro chanjis la trajeto di falado, quale 
l'atmosferala kondicioni, l'angulo di falado, e.c... 

-Me gratulas tu, Giacomo. Tu savas quale infuzar esperi en la personi. 

-Ho! Exkuzez a me, Rona. 

-Ne suciez, Giacomo. Nu, ni devas vartar. Ma me ja hungras. 

-Ni videz quala esas la saporo dil helpanta viktuali -dicis Giacomo 
sen ke Rona imperos apertar la bursi di manjajo. 

Ambi komencis manjar sidante sur mikra roki sen ke nula de li 
interchanjis ula vorto. Malgre ke ambi ja tu-dicesis, ankore nuli 
prokuris montrar plu bona relato kun l'altra. 

Rona esis qua ruptis la glacio: 

-Dicez a me, Giacomo. Kad advere tu denuncos me pro molestado? 

Giacomo sentis en sua fauco quale la manjajo stopis ol kande il audis 
ta audacoza questiono di Rona. 

-Pro quo tu questionas to a me, Rona? 

-Tu nomizez ol quale simpla kuriozeso. 

-Me ne volas respondar to! 

-Tu ne agus lo, ka vere? 

-Tu promisis avan la kapitano ne jenar me. 

-Yes, me agis lo. Co ne esas jenar tu, Giacomo. Esas simpla questiono 
quan adulto agas ad altra. 

-Questiono quan me ne deziras respondar. 

-Nu, Giacomo! Ni esas sola en ca planeto. Forsan ni esas l'unika 
homala enti vivanta che ol. Me kredas meritar expliko. 

-Me kredas ke balde ulu venos por salvar ni. 

-Tu ipsa dicis ke to esas desfacila. 

-Desfacila, ma ne neposibla. 

-Ne evadas la temon, Giacomo. Pro quo esas tre rara kande muliero 
demandas sexuo same kam la viri agis lo? Ka la viri ne prizas trovar 
muliero kam me? Kompreneble yes! E pro quo tu ne prizas lo same kam 
l'altra viri? 

-Tu questionas troe, Rona. 

-Me nur questionas quale moderna muliero questionas a viro. 

-Unesme tu esas mea superiora oficiro -volis respondar Giacomo-. To ne 
esus korekta. 

-De kande to esabas problemo? Me konocas multa alta-ranga oficiruli 
qui havas subordinita amikini od amoratini. Tua kapitano esas la vivanta 
pruvo prie. El e sua amata prezidanto! Ha! 

-To ne esas lo sama... 

-Respondez a me, Giacomo! -klamis Rona-. Cainstante tu ne esas avan 

superiora oficiro vice muliero qua deziris tu, ed ankore... el deziras 
tu. 

"Ka to esas la varmeso? Ka la humideso? Ka la karaktero di me? Ka to 
esis me ipsa qua provokas ke me reaktos tale?" pensis Rona saveskante 
quale el questionis la yuna viro. 

-Respondez a me, Giacomo De Lucca! Ka me esas leda muliero? Ka tre 
olda por tu? Ka tu esas forsan. . .geyo? Dicez a me ulo, e me komprenos 
lo. 

-Deo mea, Rona! No! -klamis Giacomo pro l'audacoza questiono di 
senkontrola Rona McLeash-. Me ne esas geyo! To nur esas pro ke... 

Ambi staceskabis dum ke ambi diskutis, e Giacomo dum kelka instanti 
evadis la regardo di Rona, ma il par-regardis el por respondar to quon 
il nultempe pensis respondar uladie, adminime tainstante. 


-Rona, me... 

-Yes, Giacomo -dicis Rona, vartante la respondo quan el maxim deziris 
askoltar. 

-Voluntez ne moveskar, Rona... 

-Quo? -questionis surprizita Rona. 

-Tu ne moveskez! -dicis ne-laute Giacomo, samtempe ke il semblis 
regardar ulo dop Rona tre fixe. 

Rona saveskis pro la regardo di Giacomo ke ilca vidis ulo qua tre 
sekure esis danjeroza, e fremisado invadis sua korpo. Instintale, ma 
lente, el adportis sua dextra manuo aden la gaino ube esis sua pistolo. 

-Ne moveskez ankore, Rona! -pregis Giacomo samtempe ke lente il 
apuntis la fusilo aden ulo en l'arboraro dop Rona. 

Sono dil morto qua similesis bruiso di vipero ma tre lauta, audesis 
proxim el, de alta poziciono. Lente, ne-volate, Rona jiris sua kapo por 
videskar dop sua shultro serio di akuta denti di bestio plu granda kam 
urso ye quar metri de el. 

-Deo mea! -klamis instintale Rona. 

Kande la bestio audis l'expresuro di Rona olca avancis rapide kontre 
el. 

Pavorigita Rona falis dorse la sulo samtempe ke Giacomo pafis lua 
fusilo kontre la bestio, ed il sucesis. 

Grava bestio qua aspektis inter lacerto e bizono falis mortonta 
proxime Rona, elqua staceskis quik fore del falita bestio. 

Giacomo pafis la fusilo por ocidar definitive la bestio. 

-Nur co mankis! -klamis pavorigita Rona-. En quaze-prehistoriala 
planeto, quaze-prehistoriala bestii! 

Tainstante altra bruisi, egala kam ta qua ambi audis del mortinta 

bestio, audesis ek l'arboraro qua cirkondis li. Ek la foresto komencis 
ekirar altra bestii exakte egala kam la mortinta, kin de oli. L'omna 
vidis adube lia kompano restis en la sulo, e Rona e Giacomo kune ol. 

L'omna bestii kriis od adminime oli agis bruiso preske simila. E quik 
oli avancis til ube esis la du homala enti. 

L'omna de oli havis ye tri metri de alteso, e Rona e Giacomo savegis 
ke nula de ambi havis ula avantajo kontre oli se ambi duris ibe, malgre 
lia armi. 

-Rona! 

-Me ja savas! Kurez! 

Quale fulmino amba humala enti eskapis aden l'unika libera voyo, olta 
de ube l'unesma bestio aparis. 

Ambi kuris tra la densa arboraro sen vidar ad-dope, ma kande ula de 
ambi agis lo, lu vidis kin bestii dop li, e la grunaji memorigis ad li 
ke la mandibuli dil morto esis tre proxima. 

-Kurez, Rona! Me pafos ad oli! -klamis Giacomo dop Rona, ed elca en 
haltis e kuris tra la plantaro. 

El jiris duminstante sua kapo, ed el vidis quale Giacomo apuntis aden 
la situo ube la bestii venis. El kapjiris quik por vidar la voyo avan 
el, ed el nur audis la soni pafado dil fusilo, olqui divenis min lautoza 
segun el kuris adavane. 

Pose, el ne audis nulo, ma el duris kurante til ke el sentis sua 
respirado grava e senkontrola. 

La humideso e la sudoro balnis lua korpo, e lua gambi apene povis 
sustenar lua pezo. 

"Me devus praktikar sporti plu ofte", pensis el. 

El volis retroirar adube Giacomo povus esar, ma kelka pavoro invadis 
sua ento tainstante. 

"Kurajoza oficiron tu esas, Rona!", pensis el . 

Bruiso ek l'arboraro agis el ektirar sua pistolo del gaino, ed el 
apuntis adube el kredis audar la bruiso. 

-Giacomo, ka tu? -questionis Rona vers la loko ube el audis la stranja 
bruiso. 

La bruiso audesis itere ed el apuntis firme la pistolo. Ma el remarkis 
ke sua dextra manuo tremis ed el mustis uzar la sinistra por kalmeskar 
la tremado. 

Rona vidis ke ulo moveskis ek la planti. El esis pronta por pafar 
kontre ol. 

-Rona... -audesis la voco di Giacomo dop el, ed el ne-volate pafis la 
pistolo aden la loko dil bruiso, de ube animalo ne plu granda kam hundo, 
ma kapabla por klimar tra l'arboraro samtempe ke ol kriis pro pavoro. El 
faliis la pafo. 

Quik Giacomo sizis la pistolo di Rona ed il desprenis ol de elua 
manui. 

-Giacomo! Tu preske ocidas me pro pavoro! -klamis Rona kontre la yuna 
oficiro. 

-E tu sendubite ocidus me se me ne desprenos tu la pistolo. 

Rona sentis ke sua gambi e sua kordio ne povis plu ed el krulesis sur 
sua genui. 

Anke Giacomo sideskis apud el. 

-Me pensis lo plu mala, Giacomo -dicis Rona, ja anke sidante. 

-Pro quo? 

-Pro ke me ne audis plu tua fusilo. 

-Ho! Kad advere? Me sucesis ocidar du bestii ante kurar , e tempope me 
haltis por pafar dope me, nur kaze ke. . . Irgamaniere, me kredas ke 
l'altra tri bestii ne persequis me pos ocidar du de oli. 

-Ka tu prezuntas pri to? 

-No, me nur rakontas lo a tu. 

Rona vidis la tranquila regardo di Giacomo De Lucca, la profunda verda 
okuli di mediterana viro, naskinta en la luno Titan. Quante el volus 
havar la sama kurajo quan Evangelyn havis e demonstrar el al viro ke el 
esis tam kurajoza kam il tainstante. El sentesis ridikula pro ne 
demonstrar la kurajo quan superiora oficiro mustis montrar. 

E dum ke el regardis la vizajo di Giacomo, el vidis apene mikra rideto 
en la labii di il. Apene videbla mikra kurvo. 

Subite, Rona asaltis Giacomo ed el abatis il dorse samtempe ke el 
sizis forte la sordida e lacerita kazako di Giacomo. El restis sur il 
horizontale, vizajo kontre vizajo. 

-Ne agez to, Lietnanto Giacomo De Lucca! -klamis enoyoza Rona. 

-Quo, Rona? -questionis surprizita Giacomo. 

-Mokar tu pri me! 

-Me ne agis lo! 

-Yes, tu agis lo! 

-Me ne volis agar to, Rona! Pardonez a me! 

-Tro tarde, Giacomo! Me docos a tu leciono pri respekto! 

Rona regardis Giacomo, quale vipero manjonta muso, ma lente e 
kontradicante, el proximeskis il, til ke sua vizajo preske tushis la 
vizajo di Giacomo, la boko di Rona preske tushante la boko di Giacomo. 

Ma altra bruiso en l'arboraro distraktis li subite. 

-Povus esar oli, Rona -dicis Giacomo. 


Regretinde, Rona quik liberis Giacomo ed el riprenis sua pistolo, 
samtempe ke il riprenis la fusilo. Ambi staceskis quik ed apuntis lia 
armi aden la loko ube la bruiso audesis. 

-Ni mustas forigar ni de hike. 

Rona ne respondis, ma el konkordis kun Giacomo ed el komencis kurar, e 
Giacomo dop el quik. 

Certe la danjero ne pasabis. 

-Tu prizas esar la desfacilo, Giacomo -dicis Rona dum ke el kuris kune 
il. 

Giacomo ne respondis la komentajo di Rona. 

**************************************************** 

-Kapitano, me havas lektaji en mea panelo -dicis O'neall del posteno 
dil navigant-oficiro. 

-Ka la kapsulo dil transvivanti? -questionis Evangelyn. 

-No, Sioro. Co semblas esar ulo plu granda kam kapsulo. 

-Ka ni havas satelitala imaji? 

-Yes. Ni vidos to cainstante. 

En la skreno dil komandeyo dil Amazonia aparis longa e fumuranta 
figuro di navo konstruktita da homo ma ol anke havis kelka elementi di 
alienijena influo: Raydenana, la trahizanti dil homaro, la pirati. 

01 trovesis abatita en la surfaco dil planeto, la sama voyo di planet- 
veno kam la Spartano facis dop ol. Anke la pirato havis kelka fortuno 
foyope. 


-La pirat-navo! -klamis Sanchez en sua posteno- Me supozis ke lo 
desintegresis en l'atmosfero. 

-Tota de ni eroris, Sanchez -komentis Evangelyn-. Serchez signali di 
vivo. 

-Procedante, Sioro -respondis O'neall-. Nula signalo, Sioro. Ma la 
varmeso quan la restaji dil navo radiacas interferas plu exakta lektaji. 

-Sendez du esquadi di soldati aden ta mortinta navo. Me ne volas 
Raydenana pirati proxim la zono di serchado dil transvivanti. 

-Nekredebla, Kapitano! -klamis O'neall. 

-Pro quo, O'neall? 

-Pro ke, quale diabli pirat-navo povus falar en la sama zono di 
serchado ube ni serchas Lietnanti Mcleash e De Lucca? 

-La destino foyope ludas pavoriganta joki kun ni, 0'neall-respondis la 
komandanto dil navo. 

-Kapitano! -interruptis Sanchez. 

-Raportez, Sanchez. 

-Me havas lektajo di proximeskado di navo aden nia poziciono. 

-Quo? De ube? 

-Del extera spaco, Sioro. Ed anke la firmo di salto di ol apartenas a 

navo dil U.T.W. 

-Ka...? -komencis questionar Evangelyn por el ipsa. 

-Ta navo esas la Colorado, Sioro -dicis O'neall, konfirmante la dubiti 
di Evangelyn. 

"Ma, quo diabli li serchas hike itere?", pensis Evangelyn. 

-Kapitano dil Colorado volas komunikesar kun ni, Sioro -dicis 
Kaminski. 

-Apertez la komunikado, Sub-lietnanto. 

L'imajo di Kapitano Roderick Higgins aparis itere en la skreno dil 
komandeyo. 

-Saluti, Kapitano Toledo -salutis Higgins unesme. 

-Saluti, Kapitano Higgins -salutis Evangelyn esforcante ridetar 
sincere, ma sendubite Higgins saveskis ke to esis ne-utila-. Quo 
adportas vi hike itere? 

-Ho, nulo advere grava. Ni serchis pro la pirat-navo cirkume ca 
sistemo e ni trovis nulo. Me informis mea superiori pri la rezultaji di 
nia serchado e li insistis pri ri-komencar la serchado en ca sistemo 
itere. Vu savas pri quon me referas. 

-Me komprenas, Kapitano Higgins. Imperi esas imperi. 

-Exakte! -klamis Higgins gayoze, quankam Evangelyn savis ke to esis 
nur neta trompo-. Ma, dicez a me, Kapitano Toledo, quo eventas hike? 

Nia telemetrio(*) montras a ni multa aktiveso di naveti en basa orbito 
ed en l'atmosfero dil planeto. 

-Kelka kozi eventis de lia departado, Kapitano. Exemple, ni trovis lia 
pirati. 

Higgins surprizesis pro lo dicita da Evangelyn. 

-Ma, quo? 

-To quon vu askoltas. Dum nia exerci ni trovis la pirat-navo 
esforcante eskapar del planeto, ed ol atakis kelka de nia naveti. Ni 
abatis ol ye kelka hori. 

-Ma, quale to esas posibla? 

-Tale quale me dicis lo. Li atakis ni, e ni respondis. La navo nun 
esas totale ne-utila en la surfaco di planeto. Ni agis, ne-volite, via 
laboro. 

-Ka vu esas fidinda? 

-Me esas lo, Higgins. Lietnanto O'neall, sendez al Colorado l'imaji di 
nia sondilo di serchado. 

Kelka instanti plu tarde, Higgins vidis en sua propra navo l'imaji dil 
destruktita navo dil pirati. 

-Me vidas lo, Kapitano Toledo. Ma, mem tale, pro quo multa de via 
naveti ankore superflugas la zono di falado? 

Evangelyn donis la respondo maxim kredebla por l'altra kapitano, olqua 
esas vera. 

-Dum l'atako kontre la pirat-navo ni perdis un de nia naveti, e ni 
misduktis du kruani. Ni komencis quik misiono di salvado por li. 

-Ho! Quante me regretas lo, Kapitano Toledo -dicis Higgins-. Ka vi 
bezonas nia helpo por ulo? 

Evangelyn tarde respondis al altra kapitano, ed el saveskis to povus 
trahizar el. 

-Danki, Kapitano Higgins -respondis tranquile el-. Ma cainstante ni 
suficas por la misiono. Ni ja havas deki di kruani e naveti serchante en 
la surfaco. 

-Lore, ne esos grava ke kelka de nia naveti serchos anke la surfaco 
pri altra posibla pirati celita en ta planeto. 

-Kad altra pirati? -questionis surprizita Evangelyn. 

-Kompreneble. Vu devus savar ke ta skorio dil universo nultempe esas 
sola. Multafoye li voyajas duope o triope. 

-Vu esas justa, Kapitano Higgins. La pirati rarafoye voyajas sola. 

-Nu. Me livas vu, Kapitano Toledo. Me mustas exekutar mea imperi, e vu 
esas tre okupata. Co esabas plezuro itere. 

-La plezuro esis mea, Higgins. 

Per gesto, Higgins asentis e kurtis la komunikado. La holografiala 
skreno desaparis en la komandeyo. 

-*Merdo! -klamis O'neall del stulego dil unesma oficiro, avan la 
surprizo di Evangelyn-. Ta viro mentias! Se altra pirat-navo esus celita 
en la planeto, ni ja trovabus ol! 

-Voluntez kalmeskar, O'neall -dicis Evangelyn tranquile-. Unesme, qua 
mentias qua? La kulpo esas nia. Ni mustus previdar ca situeso. Ultre, 
cainstante nia misiono esas salvar nia misduktata kruani. Co esas lo 
maxim grava nun. 

-Ma, Kapitano! Se li deskovras la fonto dil kalida-mondito, omno 
plumaleskos! 

-Me savas lo, me savas lo, O'neall. E ni ne permisos ke li savos pri 
to. Altralatere, me nultempe dicis quala esis l'exakta zono di falado di 
nia kruani. Li povas esar irgaloke la planeto. 

-Quon vu sugestas, Kapitano? 

-Imperez ekirar l'omna naveti dil Amazonia e superflugar la tota 
surfaco dil planeto. Uzez sondili por explorado di surfaco. Me volas ke 
la tota orbito dil planeto plenigesez de nia naveti. Kaze ke li 
hazardale trovos lektaji di kalida-mondito, li kredos ke to esas pro 
kauzo di nia naveti. 

-Yes, Kapitano -respondis O'neall. 

-E ke l'omna naveti armizesez, O'neall. Me ne volas lo, ma se ta 
kapitano subite divenos ofensema, ni bezonos havar nia armi pronta por 
respondar. 

-Segun vua imperi, Sioro -dicis O'neall ante sendar l'imperi di 
Evangelyn al hangaro dil navo. 

Ma Evangelyn ne povis savar ke Andrea O'neall havis lua propra idei 
pri lo eventinta. 

"Se altra navo dil Republiko esus hike co ne eventus", pensis O'neall. 

"Ma la kapitano imperis vartar duadekequar hori por advokar helpo." 

Diskrete, O'neall vidis la kloko en la horlojo dil komandeyo. Ja 
pasabis dekedu hori del impero di Evangelyn. 


INFERNO 

Rona e Giacomo esforcis proximeskar adube esis la kapsulo di eskapo, 
ma la bestii impedis li agar lo. Kande la nokto arivis, li agnoskis ke 
intencar proximeskado nokte esus suocido. 

Lore, li esforcis trovar refujeyo, ed evidente la sulo ne esas lo 
maxim sekura. Quankam l'arbori ne semblis por li lo maxim apta, la risko 
povus esar min kam repozar sulonivele. 

Per rami li konstruktis reto por ne falar al sulo, e li esforcis 
dormeskar. Ma por li to esis la maxim longa nokto di sua vivado, nam 
l'omna klaso di bruiso vekigis li, sempre kun l'armi en manuo. 

Altralatere, la varmeso ne permisis a li ne adminime repozar 
komfortoze. Kom homi qui dependis multe del teknologio, li regretis la 
sempre equilibrata temperaturo di lia matro-navo. Rona plu kam la 
pilotisto di kombato, Giacomo De Lucca. 

-Quante me regretas drinkajo tre kolda! -dicis Rona nokto-meze. 

-Ka tu savas ulo, Rona? 

-Quo, Giacomo? 

-Me anke regretas tua drinkaji. Advere oli esis tre saporoza. 

-Kad advere? Me invitus tu, ma Evangelyn konfiskis mea boteli de 

liquoro. Tu ne questionez a me quale eventis to. 

Ambi ridis en l'obskureso. 

La stelo Omega Orionis aparis en la horizonto ye kelka hori, e li 
devus rikomencar lia voyajo aden plu bona loko por ke l'Amazonia 
lokizesos li. La situo dil kapsulo esis tre danjeroza por li. 

-Quala esus la sequanta pazo, Giacomo? Me aceptas sugesti. 

-Nu, la proceduri di salvado dicas ke se la sistemi di lokizado en 

funcionas, ni devas facar incendio por ke la telemetrio dil navo lokizos 
la fairo e, do, ni. 

-Kad incendio? Hike, en ca foresto? To devas esar joko! Altralatere 
semblas ke omnatempe pluvas en ca planeto. 

-Ni devas trovar klara loko ante acendar irga fairo, por ne brular ni 
ipsa en l'incendio. 

-E quo eventos ka la fairo kreskas ed ni incendas la tota foresto? - 
questionis Rona. 

-Ka tu volas ekirar de ca loko o ne? 

-Yes, me volas lo. Irgamaniere me kredas ke la misiono ya faliis. 

Li formarchis aden loko quan li kredis esis plu klareskita ye kelka 

kilometri dil arboro ube li esis tainstante. 

Ma li saveskis ke la disto en altra planeto sempre ne semblis tante 
exakta kam li kredus. 

Li marchis dum hori ante lokizar la maxim klareskita loko dil foresto, 
e por lia unesma decepteso, ol esis lago. 

Li ekiris del arboraro e li vidis la rivo dil lago ye triadek metri de 
ol. 

La lago ne esis granda quankam l'altra latero di ol ne esis tre 
proxima, ma esis l'unesma foyo ke li vidis tanta aquo de multa monati 
ante ta instanto. 

-Quanta aquo! -klamis Rona. 

-Kad ol esos drinkebla? 

-Ni ne savos til ke ni drinkos ol -dicis Rona ed el avancis til la 
rivo e per sua manui el drinkis aquo dil lago. 

-Tu povus maladeskar, Rona. 

-Co esas virgina planeto. Me esas fidinda ke nula kontaminaji 
atingabas l'aquo di ca lago -. Rona drinkis plusa aquo ed el anke lavis 
sua vizajo. L'aquo esis tre fresha- Drinkez, Giacomo! 01 esas tre 
saporoza. 

-On ne supozas ke l'aquo ne havas saporo? -dicis spritoze la yuna 
pilotisto. 

Ambi drinkis aquo e pose, ambi sideskis en la rivo, totale fatigita. 
Pro ula stranja raciono la peizajo dil lago agis ke li deziros restar. 

-Quo sequas, Rona? 

-Me supozas ke acendar la fairo quan tu dicis. Ni mustas atencar la 
sinso dil vento. Ni ne volus respirar fumuro. 

-Me preparos omno por komencar l'incendio -dicis Giacomo samtempe ke 
il staceskis por serchar ligno. 

-Quala esas la hasto, Giacomo? 

Giacomo regardis ube Rona esis sidante, ed elca jacis sur la sablo dil 
rivo quale se el esus en playo dil Tero. 

-Ka tu esas tre fatigita, Rona? 

-Yes, me esas lo. Me ne repozis lo sufica lastanokte. E me kredas ke 
tu anke ne. 

-Qua povus dormar en ta mortala foresto? 

-Me volas balnar me. 

-Quo? Hike? 

-Yes, hike. 

-Ka tu foleskis, Rona? Ta aquo povus havar kelka bestii qui povus 
devorar tu. Sen mencionar la bestii qui ja esas en la foresto. 

-Ka tu ne observis ulo, Giacomo? La bestii ne sequis ni de kande ni 
proximeskis ca lago. 

-To povus signifikar ke la lago havas lua propra danjeroza bestii. 

-Me havas tu kun ta fusilo se ulo mala eventas. 

Rona komencis desvestizar su. Unesme la boti, e pose l'altra peci di 

sua lacerita uniformo. 


-Rona, quon tu agas? -questionis surprizita Giacomo kande il vidis sua 
superiora oficiro nudeskar. 

-Me desvestizas me. Ka tu kredas ke me balnos me kun l'uniformo? 
Ultre, me ja ne suportas mea propra sudoro. 

Rona ja ne vestizis ula peco di sua vestaro ecepte la subvesti qua 
kovris sua pektoro e sua sexuo. Ma quik el desprenis ta peci de sua 
korpo. 

Avan Giacomo esis Rona McLeash ipsa komplete nuda, sen ke to 
penvaloris por el. La blanka nuda pelo remarkesis, la blonda hararo 
brilis sub la lumo dil suno dil planeto, e l'okuli di Rona ne esforcis 
celar la malicajo di lua posedanto. 

-Quo pasas, Giacomo? -questionis nuda Rona ye kin pazi dil yuna viro 
qua apertabis lua boko pro surprizo-. Semblas ke tu nultempe vidabis 
nuda muliero. 

-Rona, co definitive ne esas korekta! -klamis Giacomo. 

-Kad advere? Nula viro ante tu dicis lo a me. 

Rona marchis du pazi aden Giacomo, ilqua jiris lua kapo por vidar 

altraloke, sen suceso. 

-Ne dicas a me ke me shamas tu! Nu, me iros balnar. Dume, tu regardez 
to quon tu perdis -dicis el malicoze. 

Quale se to esis normala por el, Rona marchis aden la lago samtempe ke 
el kantetis ulo sen formo. 

El unesme marchis sorgoze dum l'unesma metri en la lago, ed el 
deskovris ke ol havis poka profundeso adminime ibe ube el marchis. Pose 
el audacis enirar plu til ke l'aquo kovris preske sua pektoro. 

Ulo qua astonis el esis la klareso dil aquo dil lago. El nultempe 
kredis vidar aquo tam klara e neta kam olta. Quankam l'aquo preske 
kovris el, el ankore povis vidar lua pedi. 

Lore, el nateskis vigoroze, ma el sempre atencis ne forigar su del 
rivo. 

Tempope el vidis vers la rivo, ube esis Giacomo kun la fusilo, ed el, 
intencale, natis proxim la rivo dorse, por ke la viro vidos la bela e 
granda mami di el, olqua saliis del aquo quale du jemela insuli meze la 
maro. 

Dum ke el natis, el esforcis divinar quo pensis ta yuna viro qua esis 
stacante en la rivo dil lago. El agis omno to precize por agar reaktar 
ta indiferenta viro. 

Natar nuda koram il esis elua venjo. 

Rona natis e natis, ma el ne volis forigar su del rivo pro rekomendo 

di Giacomo. Quankam el agnoskis ke ta tre klara aquo advere fortigis el. 
Ulo existis en l'aquo qua rivivigis la forci di Rona. 

Rona komencis sentar su laxa. 

Pos dek minuti en l'aquo, el ne povis restar muta itere. El staceskis 
en la sablo dil fundo proxime la rivo ed el marchis kelka metri aden 
Giacomo til ke l'aquo apene kovris sua gambi, apene sub sua sexuo. La 
humida triangulo di Rona montresis totale avan la yuna chas-pilotisto. 

Rona vidis ke Giacomo, malgre l'indifereso quan il volis montrar, en 
povis evitar regardar sua bela e nuda korpo. 

-Giacomo, tu balnez kun me! -klamis Rona del aquo. 

Giacomo restis muta, ma il ne fortiris sua regardo de Rona. 

-Venez, Giacomo. Me promisas agar nulo a tu. Nur venez adhike. 

Rona sizis sua hararo quale kaudo di kavalo por ekpresar ol, montrante 
ad il sua ronda e firma mami. 

Mem kande Giacomo volus minacar el pro molestado, por Rona to ja en 
importis. De kande li arivis al planeto, el sentis ulo liberiganta en 
sua mento qua ne povis definar, malgre la varmeso, la sudoro, la 
danjeri, la situeso... 

E Giacomo tandem reaktis avan la vorti di Rona. II lasis la fusilo 
adlatere ed il komencis desvestizar su, avan la nekredema regardo di 
Rona. 

Giacomo restis nuda ecepte pro sua kalsono. Rona agis severa mieno por 
desaprobar to. 

-Balnesar kun kalsono ne esas vera balno, Giacomo. 

-Oportas markizar limito por co. 

-Quale se me nultempe vidabus la peniso di viro! 

Giacomo eniris lente la fresha aquo dil lago. Pri ulon il korkordis 
kun Rona: l'aquo esis vere riviviganta. En minuti la fatigo, la sudoro, 
la varmeso desaparis por Giacomo. 

Rona natis cirkum Giacomo, ma el nultempe intencis proximeskar il. E 
Giacomo sempre regardis Rona natar cirkum il, nur kaze ke el intencos 
ulo stranja. 

Giacomo volis natar ma la fresheso dil aquo laxis il, ed il komencis 
flotacar laxa en la lago, sempre proxime la rivo, ube l'armi di li esis. 

Rona juis natar ed el plunjis su por prenar la sablo dil fundo dil 
lago proxim la rivo e ludar kun olta. Dum kelka instanti el vidis la 
gambi di Giacomo sub l'aquo, ilqua flotacis quale korko proxime el, de 
el havis l'intenco de proximeskar su aden il desube e furtar la kalsono 
dil viro. 

"Yes, me agos lo", pensis Rona malicoze. 


Ma per la bordo di sua okulo el apene vidis ulo, duminstante, qua 
distraktis el. Ulo qua flotacis proxim la fundo. Fantomatra formo qua 
semblis reptar en la sablo dil lago. 

Ma el ne povis esar fidinda pri to quon el vidis dum fraciono di 
sekundo, pro ke avan el, Giacomo moveskis lua gambi violentoze, quale se 
ulo pavorigis il en la surfaco. 

Quik el ekiris al surfaco dil aquo por vidar adube Giacomo esis, ed el 
pavorigesis kande, en la rivo, proxime l'aquo, ube la vesti e l'armi di 
li restis, esis stacante grupo de homi, l'omna de li armizata per fusili 
di lazer-radii. E l'omna de li apuntis adube la du oficiri dil Navaro 
esis. 

Rona, tote hororigita, plu kam dum la falado aden la planeto, plu kam 
dum l'atako dil bestii, saveskis ke la viri quin el vidis en la rivo dil 
lago, pro lia vizaji e lia vesti, esis pirati. 

El kredis ke to esis neposibla. L'Amazonia pafis kontre la pirat-navo 
ed el ipsa vidis kande ol falis sen espero aden la planeto. El pensis 
advere ke la pirati esabis destruktita. 

-Ma quala surprizon ni havas hike! -klamis un de li- Ni trovis altra 
du homi en ca infernala planeto, e por nia granda fortuno, un de li esas 
tre bela muliero! 

-Ma, quo diabli agas du homi en ca damnita planeto? -questionis altra 
pirato. 

-Videz hike! Li esas oficiri di Arian! -klamis altra pirato samtempe 
ke lu sizis l'uniformi di Rona e Giacomo en la rivo- Ka li nomizas 
uniformi a co? 

-Ha! Ariana oficiri! Sendubite li esas la kruani dil naveto quan ni 
atakis ante falar! Me dicabis lo a tu, Dranix! Ni sucesis domajar ta 
naveto ante ke lua matro-navo atakis ni! Ha! Adminime me havis la 
sekureso ke ni destruktis un de lia naveti. 

-Fakte esis tri naveti quin ni destruktis -dicis altra pirato. 

-La chas-navi ne kontas. Oli ne havis vera armi kontre nia navo! 

-Tacez, imbecili! -imperis la pirato quan semblis esar la chefo dil 
bandacho di pirati-. Lo maxim importanta esas ke ni trovis hike ca du 
oficiri dil Republiko di Arian. Nun, vi amba, ekirez del aquo e venez 
adhike quik! 

Dum la tota parolado dil pirati Rona e Giacomo ne dicabis ulo. 

-Me dicis ke vi ekirez del aquo! Nun! -imperis la chefo, e por 
plufortigar sua vorti, il pafis sua fusilo aden l'aquo, proxime ube Rona 
e Giacomo esis. 

Rona esis l'unesma qua avancis aden la rivo, ma Giacomo impedis el 
avancar. 

-Rona, ne avancez pluse! 

-Forirez del voyo, Giacomo, pro ke li ocidos tu se tu ne obedias li! 

-Ne avancez plu, me pregas tu! 

-No, Giacomo! Me ankore esas tua superiora oficiro. Me imperas tu 
forirar del voyo. 

La pirati ridegis pri lo audita ek Rona e Giacomo. 

-Quala kozo! Semblas ke la bela muliero esas qua imperas hike! 

-Ekirez del aquo, ja! -imperis itere la chefo. 

Amba oficiri ekiris del aquo, ma preske l'omna luxorioza regardi 
direktesis vers la nuda muliero koram li. 

Rona, tre shamata, sentis quale la regardi dil pirati violacis el, ed 
el supozis ke to pasis tra lia menti. 

Quik du pirati sizis el, ed altra du sizis la brakii di Giacomo. 

-Quo pasas, *bel-kindo'? -dicis pirato qua sizis Giacomo- Ka tu esas 
tre shamata pro esar nuda koram tua superiora oficiro, ke tu ne 
desprenis tu tua kalsono? 

-Quo vi agos kun ni? -questionis Rona, qua luktis kontre sua propra 
pavoro. 

-Ni uzos vi quale gajo-homi por postular eskapar de ca damnita planeto 
quale ransono -respondis la chefo dil pirati- Dum ke ni voyajis til ca 
loko, ni vidis kelka naveti superflugante la foresto. Sendubite via 
matronavo ankore pensas ke vi transvivis, e do, li serchas vi. 

-La Navaro ne negocias kun pirati! -dicis Rona. 

-Ni vidos lo, mea nuda oficiro -dicis la chefo samtempe ke il prenis 
mamo di Rona-. Por tua parol-maniero tu semblas esar valoroza oficiro. 
Me esas fidinda ke li negocios kun ni. 

-Hey, Dranix! Quale ni komunikos ni kun ta navo? La komunikilo restis 
en nia navo. 

-Ni retrovenos al navo. 

-Chefo, ka tu esas fidinda? Ne obliviez ta bestii qui atakis ni hiere! 
Oli devoris kin de nia kompani! 

-Kompreneble me ne obliviis oli, stupida! Ma ca oficiri e ta navo esas 
l' unika maniero por eskapar de ca planeto! Altralatere, se ni trovos 
altra bestio dum la voyo, ni povus uzar la yuna viro quale lurilo por 
eskapar. 

L'omna pirati ridegis pro lo dicita da lia chefo. 

-Hey, chefo! Ca muliero esas tre bela -dicis altra pirato-. Ka ni 
povus profitar el ante ke lia amiki venos? Me ne futuabas muliero ye 
multa tempo ante nun, chefo! 

Rona askoltis to quon nultempe el pensis audar dum sua vivado: la 
fakto pri esar kaptata ed esar violacata. Dum lua lernado en l'Akademio 
dil Navaro, l'omna kadetini askoltis specala kurso pri la posiblajo pri 
divenesar militala kaptito ed esar tre sekure violacota. Quankam tala 
posiblajo ya esas tre rara, fakte ol ne povis desaparar totale. 


1 Slango: bel-kindo = bela *kindo, bela puero. 

E nun, Rona saveskis pri quon on traktis. Sua instruktisto docis ad el 
ke el mustis separar la mento de sua korpo. Imaginar ke la korpo esis 
nur stranjera objekto qua ne apartenis ad el. Imaginar ke el ne esis la 
viktimo di violacado. Imaginar ke, quankam la korpo esus violacata, lua 
mento esus integra e ke omno to esus pasajera jeno. 

Ma la sovaja e luxurioza regardi dil homi qui esas avan el tainstante 
ne helpis el por evitar la pavoro qua invadis lua korpo. La pirati 
cirkondis Rona e li komencis tushar la nuda pelo di el en parti tre 
intima. Quankam el esis tre promiskua muliero, el ne povis evitar kriar 
kande stranja fingri eniris l'intima truo danke la humideso dil aquo ed 
obscena manui tushis la ronda glutei dil femino. 

-Semblas quale se tu juas co! -klamis pirato ridegante. 

Giacomo reaktis pro la krio di Rona. II intencis liberigar su del 
brakii qui sizis il. 

-Ne jenez el, damniti! 

Ma la kroso di fusilo frapis sovaje la kapo di Giacomo, ed il perdis 
la koncio quik. Mikra filo di sango aparis en la fronto dil yuna 
pilotisto. 

La pirati qui sizis Giacomo forjetis il kontre la sablo dil rivo, e la 
pirato qua atakis il apuntis lua armo al pektoro dil esvanata oficiro. 
Altra pirato evitis l'ocido di Giacomo. 

-Stulto, quon tu agas? La chefo imperis ne ocidar li, adminime til ke 
ni arivez al navo! 

-Ma il volis rezistar su! 

-Tu ja esvanis il! Irgamaniere, to faciligos mea laboro. Ta saporoza 
kulo esos por me. 

Dranix, la chefo dil pirati audis to e dicis: 

-Kendrick, tu e tua sordida etiquetacho! Nu, tu prenez ta yunulo e tu 
agez omno quon tu volas fore de hike! 

Kun la permiso di sua chefo, la forta pirato reptis esvanata Giacomo 
ye duadek pazi de ube l'altra pirati violacis Rona. 

Rona havis sua propra inferno, ed el klozis sua okuli kande la sovaja 
viri jetis el dorse kontre la sablo dil rivo, ube li sizis lua brakii e 
gambi. El volis impedar sua violacado klozante sua gambi, ma la plu 
forta viri apertis oli facile. 

-Yes, yes! Tu rezistez, putino! Me juos lo tale! -klamis un del 
pirati. 

Stranja e sordida langi lekis el omnaloke sua korpo. El sentis la 
densa salivo brular el ube ta kriminala langi lekis el. Un del virachi 
audacis enirar sua boko ed el ne povis evitar to. Altra de li agis lo 
maxim shaminda por el til ta instanto: lu komencis lekar la vulvo di el. 

Rona kriis itere. 


-Tu juos lo, hundino! Tu ja vidos lo! -klamis la kompanulo dil 
kriminalo. 

-Ha! Me kredas ke ca mulieracho ja esas pronta! -dicis la pirato qua 
lekis Rona. 

Lu komencis desprenar sua pantalono por penetrar Rona. Rona nur povis 
durar kun sua okuli klozata. 

Ye duadek pazi, la sama situeso esis komenconta por Giacomo. Kendrick 
desprenis la kalsono di Giacomo por violacar il. Seque, la pirato 
desprenis sua pantalono por posedar la kulo dil yuna viro. 

"Quante me juos lo!", pensis Kendrick en sua sordida mento, samtempe 
ke il direktis sua erekta peniso aden la truo di Giacomo. 

Ma, tainstante, Kendrick sentis ulo qua sizis il dorse, ulo tre forta, 
ed il apene havis tempo por vidar to quo sizis il, e por kriar pro 
pavoro. 

L'altra pirati qui violacis Rona haltis preske instantale kande audis 
l'akuta krio di lia kompano, ma li apene vidis kande il luktis por 
evitar ke ulo reptis il aden l'aquo. 

Un sekundo plu tarde, la viro desaparis en la lago. Quale se la 
surprizo posedis li, li quik lasis Rona e li vidis vers lia kompanulo 
desaparis, sen moveskar ula muskulo nek dicar ula vorto. 

Nur en ta loko restis Giacomo De Lucca. 

-Prenez via armi! -imperis Dranix. 

La pirati staceskis e prenis lia armi ed li direktesis ube restis nuda 
pilotisto, ma kande li esis ye poka pazi, ulo en l'aquo igis li 
askoltar. 

Subite, de omnaloke dil aquo komencis ekirar enti qui similis grandega 
amebi, ed oli avancis adube esis la pirati. 

Oli esis centi, forsan mili. Mili de translucida e senforma enti qui 
avancis del aquo aden la rivo dil lago. 

-Pafez kontre oli! -imperis Dranix jus kande il vidis l'amebi ekirar 
del lago. 

Quik, la dekeuno de pirati qua restis atakis per fusilo l'enti. 

-Mortez, monstri! -kriis pirato qua pafis la fusili e vaporigis kelka 
amebi. 

Ma l'amebi semblis esar ne-finita, nam mili e mili de li duris 
ekirante dil lago. 

E multa de li sucesis kaptar plura pirati, pose oli reptis li aden 
l'aquo ed oli simple komencis uzar la naturala armo quan oli havis: oli 
komencis dissolvar la homi. 

Avan hororigita pirati qui ankore luktis kontre l'enti, lia kompani 
esis dissolvita en l'internaji dil enti qui atakis li. 

Min kam quar pirati transvivis l'unesma atako ante eskapar aden la 
foresto, ma kande li atingis l'unesma arbori, li deskovris por lia maxim 
teroro, ke altra centi de amebi ekiris del foresto por prenar la 
hororigita homi e dissolvar lia karno en la viskoza materio dil amebi. 

To nur duris kelka instanti por li. 

Rona, qua jacis hororigita en la rivo dil lago, dum la poka sekundi ke 
duris la *danteska spetaklo, esforcis eskapar anke del inferno. 

El regardis dum ta instanti kande l'amebatra enti kaptis la pirati de 
omnaloke malgre ke ili defensesis per fusili. Ma la plu granda nombro di 
enti ganis la batalio kontre la fusili dil pirati. Rona regardis kande 
ula pirato esis kaptita dal amebi e rapide olci devoris la karno e 
l'osti dil homala ento. La viskoza e translucida materio dil alienijena 
ento komencis cirkondante la homi, ilqua luktis ne-utile pro lia propra 
vivo, ma la pelo dissolvesis, la sango eskapis del veini dil mortonta 
viro, l'osti videsis, e tandem, la viro desaparis en lua bazala elementi 
quale se lu nultempe existabus. 

El regardis quale la kranei dil homi ankore moveskis en l'internaji 
dil amebi quale se oli ankore havus vivo por luktar ne-utile kontre lua 
fino. El preske povis jurar ke, del internaji dil amebi, la homi kriis 
hororigita avan lia propra morto. 

To pasabis apene dum kelka instanti, olqui por el semblis esar 
eterneso. 

Nun, Rona saveskis ke el esis la sequanta viktimo dil amebatra enti, e 
l'ideo pri mortar qua invadis sua mento foleskis el quale nultempe, 
specale kande dum fraciono di sekundo vidis ke Giacomo desaparabis del 
loko ube la pirato reptabis il. 

El kriis quale nultempe samtempe ke el esforcis eskapar reptante sur 
la sablo dil rivo dil lago. 

Ma to esis ne-utila. L'amebatra enti ja cirkondis el, ed el sentis 
kande viskoza quaze-manuo kaptis sua nuda korpo ed ol reptis el aden 
l'aquo. 

Lo lasta quan el saveskis esis kande la viskoza materio dil amebi, 
olqua ja kovris sua tota korpo, komencis enirar per sua boko e sua 
nazala fosi. 

La pavoro agis el esvanesar quik. 

Lore, l'obskureso. 

**************************************************** 

KAPITANI 

Ye 400 kilometri del surfaco dil planeto, l'Amazonia duris serchante 
la du misduktata kruani, omnatempe sub la regardo dil navo Colorado 
komandata da Kapitano Higgins. 

Evangelyn apene dormis poka hori kande ulu interruptis sua repozo. La 
pordo-komunikilo dil kontoro sonis por dicar ad el ke ulu esis dop la 
pordo di sua kontoro. 

-Voluntez enirar -imperis el en l'obskureso dil kontoro. 

Figuro di muliero eniris la kontoro e klozis la pordo quik dop el. El 
esis O'neall. 

-Exkuzez a me por vekigar vu, Kapitano -dicis O'neall. 

-Ne suciez, O'neall -respondis Evangelyn, qua sideskis en la bordo dil 
liteto dil kontoro, olqua uzesis quale provizora kabino kande grava 
situesi ne permisis la kapitano forigesar del komandeyo. 

Evangelyn enswichis mikra lumo dil kontoro apud la liteto por 
diminutar l'obskureso. O'neall ankore sentis su stranja pro parolar kun 
la kapitano talamaniere. 

-L'esquado di soldati quin ni sendis al loko dil falado dil pirat-navo 
ja retrovenis, Sioro. 

—E quon li raportas? 

-Li informas trovir nula transvivanto en la pirat-navo. Li trovis 
adminime triadek kadavri en la navo e la restaji de kelka homi cirkume 
ol. Tala restaji indikas l'atako di bestii kontre la transvivanta 
pirati. 

-Pokavorte nulu transvivis en ta loko. 

-Vu esas justa, Kapitano. 

-Se Higgins advokas ni itere, ni dicos lo ad il. 

Evangelyn iris la neceseyo ed el lavis sua vizajo per kolda aquo, e 
pose el servis su taso de kafeo qua ja esis facita en la koqueyeto dil 
kabino. 

-Ka tu volas kafeo, O'neall? -invitis Evangelyn ad O'neall. 

-Danki, Sioro, no. 

Pos drinkar kelka kafeo, Evangelyn questionis itere O'neall. 

-Kad ula notico pri Lietnanti McLeash e De Lucca? 

-Nula notico, Sioro -respondis O'neall, ma sendubite Evangelyn ja 
savis la respondo. 

Tainstante, la komunikilo di Evangelyn sonis kun la voco di Kaminski. 

-Kapitano, ni bezonas vu quik en la komandeyo. 

-Me iros quik -respondis Evangelyn-. Me timas ke co signifikas mala 
notici, O'neall. 

Kande Evangelyn retrovenis al komandeyo, la komunik-oficiro raportis 
la situeso ad el. 

-Raportez, Kaminski -imperis Evangelyn. 

-La kapitano dil Colorado volas komunikesar kun vu. 

-Ka Higgins? Ka ta viro ne havas altra kozo por agar? -dicis O'neall. 

-To esas ulo quan me ja vartis, Oneall. Apertez la komunikado, 

Kaminski -imperis Evangelyn, ed el esperis ke la mala repozo en 

reflektesis en sua vizajo. 

La ja konocata vizajo di Higgins aparis itere en la skreno dil 

Amazonia. 

-Saluti itere, Kapitano Toledo -salutis il. 

-Saluti, Kapitano Higgins. Dicez a me pri quon me povas helpar vu. 

-Me esforcos esar kurta cafoye, Kapitano Toledo. On traktas pri nia 
serchado di pirati en la planeto. 

-Se vu bezonas savar ulo pri li, me povas dicar a vi ke ni sendis 
esquado di serchado aden l'abatita navo dil pirati, e ni ne trovis ula 
transvivanto. 

-Me kredas to quon vu dicas, Kapitano. Ma mea superiori imperis me 
rikolektar pruvi pri la morto dil pirati. 

-Vu ne ofensez, ma... pro quo tanta interesto pri simpla pirati? 
Existas mili de li en la tota spaco dil Tri Potenci. 

-Me ne devus dicar co a vu, Kapitano Toledo, ma ta pirati quin ni 
serchas esas tre danjeroza kriminali. Fakte, lia chefo esas konocata 
kriminalo quan ni volas arestar. Lua nomo esas Romualdus Dranix, di qua 
vera nomo ni ne esas fidinda. 

-Ilqua ja povus esar mortinta. Nia esquado trovis multa kadavri e 
restaji di homala enti en e cirkume la navo. 

-Me savas lo, ma mea superiori insistas. 

-Kun plezuro me permisus ke vi enirez la zono di serchado, ma to povus 
esar danjeroza por amba krui. Se vua teorio pri transvivanta pirati esus 
certa, ni povus renkontrar ni en situeso pri amikala pafado(*). 

La semblo di Higgins divenis kelke jenita pro la vorti di Evangelyn. 

-Sincere, ka vu kredas trovar via kruani vivante, Kapitano Toledo? 

-Pri quon vu parolas, Kapitano Higgins? -questionis Evangelyn kun 
lejere severa mieno. 

-Me observis ke vi sendis preske l'omna naveti di sua navo por 
serchado en la tota surfaco dil planeto. To esis tre stranja e tre 
granda operaco por esar nur du misduktata kruani. 

-Mem lu esus nur un kruano. La Navaro jame livas homo dope. 

-Qua forsan cainstante esas anke mortinta. 

Varmeso di enoyo komencis invadar l'ento di Evangelyn. 

-No, Higgins. Li ne esas mortinta ankore. Ni esas fidinda pri to. 

-Vu esas tre fidinda pri to o vu deziras esas fidinda pri to, Kapitano 
Toledo. Forsan to esas pro kauzo ke un de ta misduktata kruani esas tre 

importanta membro di via kruo. Ka posible, via unesma oficiro? 


Evangelyn opresis forte la repozili di sua stulego pro enoyo e 
surprizo kande el askoltis to. 

"Ma, quale diabli il povis savar to?, pensis el. Quik la mento di 
Evangelyn fabrikis teori pri konspirado, spionisti, *hakado'..., ma el 
kalmeskis sua mento balde pro ke forsan la respondo esis lo maxim simpla 
dil universo: Ula pilotisto ek la multi qui esis en la spaco tainstante 
forsan eroris pri komunikesar kun la navo per l'obligata chifrado dil 
komunikado. 

To ne esis rara kande dum tre urjenta operaco ulu obliviis kelka grava 
detali. 

Ma ne esis la tempo por serchar kulpanto vice trovar la solvuro. 

-Quale me ja dicis lo, Kapitano Higgins, co esas misiono di salvado e 
nur to -respondis el esforcante aparar tranquila en la skreno. 

-Kurioze, Kapitano Toledo, ke unesma oficiro partoprenos en exerci di 
kadeti. 

-Tala questiono ne koncernas vu, Higgins -respondis Evangelyn en la 
sama tono. 

-Ma to esas tre suspektinda, Toledo. Tre suspektinda. 

-Pro quo, Kapitano Higgins? 

-Esas tre suspektinda pro ke ye kelka dii ante via arivado a ca 
planeto, on raportis en la kazerni dil Astronavaro l'egarado di kelka 
anciena arkivi qui traktis pri ca planeto, Omega Orionis d. Nulo tre 

suspektinda tainstante. Ma dum nia absenteso, kande ni informis pri vua 
prezenteso en ca sistemo, on informis a ni pri to. Anke esas tre 

suspektinda la fakto ke via unesma oficiro, la duesma maxim importanta 
oficiro dil navo, misduktesis en ta planeto dum simpla exerci di 
entrenado. E finale, esas tre suspektinda ke kande ni retrovenis al 
sistemo, vi augmentis la quanteso di naveti qui superflugis la surfaco 
di Omega Orionis d. 

Evangelyn askoltis omno to quale se judiciala fiskalisto akusos 

probabla kriminalo. E quankam Higgins esas justa pri la suspektinda 

intenci dil Amazonia, el ne permisis ke altra kapitano dicis lo kontre 
el tamaniere. 

-Co esas ulo qua ne koncernas vu, Higgins -respondis Evangelyn. 

-Me ja vartis tala respondo, Toledo. Quankam me povus havar mea propra 
ideo pri via skopo hike. Fortunoze, malgre la furtita arkivi dil 
Astronavaro, existis altra kopiuro pri ca planeto en altra parto. Ni 
savis ke hike nur existas foresto simila a prehistoriala epoko dil Tero. 
L'atmosfero dil planeto esas respirebla quankam nula potenco interesesis 
pri ol til nun por koloniizado. Ed existas ta stranja enti quale amebi 
qui atakis l'unesma grupo qua exploris la planeto, esquado dil U.T.W., 
esquado de ni, ye kinadek yari ante nun. Kompreneble, ol koncernas ni 
pro yuro di explorado. 

-Me vidis nulaloke la planeto afisho qua dicus "proprietajo dil 

1 *Hakado: enirar ne-legale en komputorala sistemi di altra persono od 
organizuro. 

U.T.W." -dicis Evangelyn, samtempe ke severiskis plu sua mieno. 

-Voluntez ne ludar plu kun ni, Kapitano Toledo! -klamis enoyoze 
Higgins. L'ironioza respondi di Evangelyn esabis la guto qua plenigis la 
glaso por il. 

Quankam Evangelyn surprizesis pro l'ofensema respondo di Higgins, el 
duris kalma, mem kande l'opreso ja trakuris sua veini. 

-Me repetas lo itere a vu, Kapitano Higgins. Cainstante ni esas en 
misiono di salvado por du misduktata kruani di navo dil Republiko di 

Arian. E ni ne iros de hike til trovar li -dicis el firme e kalme. 

-No, Kapitano Evangelyn Toledo. Me ne kredas vu. Adminime ne omno quon 
vu dicas a me. Yes, vi misduktis du kruani. Ibe vu esas justa, ma, quo 
existas dop to? Quo adportis vere vi adhike? Ek la milioni de planeti en 
la galaxio, pro quo navo dil Republiko di Arian venis adhike? Dicez lo a 
me, Kapitano Toledo, pro quo? -questionis severe Higgins, e sua vorti 
agis fremisar plu kam tri kruani en la komandeyo dil Amazonia. 

Evangelyn staceskis del stulego dil kapitano ed el respondis firme: 

-Me ne respondos tala questioni di kapitano di altra guvernerio! 

Higgins regardis tra la skreno dil Colorado l'enfazoza respondo dil 

kapitano dil Amazonia, e dum kelka sekundi amba kapitani interchanjis 

severa regardi. 

-Me avertis mea superiori pri vua sekura respondo, quankam li en 
kredis me. Pos omno, vu esas un del maxim ordenizata oficiri dil 

Republiko, Evangelyn Toledo. Me savas ke nur un navo dil U.T.W. ne 
suficos por konvinkar vu, specale se vua navo esas un del maxim moderna 
navi dil Stelala Navaro di Arian. Tale ke... 

Apene Higgins dicabis ta lasta du vorti kande Anna Kaminski, oficiro 
di komunikado e cainstante anke di navigado, interruptis l'ofensema 
konversado inter la du kapitani. 

-Kapitano, me detektas hiperlumala signalo di altra navo qua eniris ca 
sistemo! 

-Konfirmez, Kaminski! -imperis O'neall. 

-Yes, Sioro. Definitive ol esas navo... del U.T.W. Ed ol proximeskas 
aden nia nuna poziciono. 

Pos kelka sekundi, en l'orbito di Omega Orionis d aparis, kune la 
Colorado, altra kombat-navo tre simila. 

-Sama konfiguro kam la Colorado, Sioro. Navo klaso Dedalos. 

Nun l'Amazonia havis avan ol du kombat-navi klaso Dedalos. Anciena 
navi, ma ankore danjeroza, e sendubite tre bone armizata por konfrontar 
la nova klaso Valkirio. 

-Me prizentas a vu la Bremen, Kapitano Toledo -dicis Higgins tra la 
skreno. 

-Ka vi volas koaktar me, Kapitano Higgins? -klamis Evangelyn. 



-Nulamaniere. To esas nur maniero por montrar a vu nia vera intenci 
pri realigar nia misiono. Ni mustas abasar aden ta planeto e konfirmar 
la morto dil pirati. 

-Me ne permisos ke vi interferos nia laboro di salvado! -dicis 
enfazoze itere Evangelyn. 

-Vu havas tri hori de nun por trovar via kruani, Kapitano Toledo. 
Pose, ni sendos nia forci por trovar to quon ni serchas. 

-To askoltesas quale ultimato! 

-Vu askoltez to quon vu volez! Tri hori, Kapitano Toledo! Colorado 
finas. 

Higgins desaparis del skreno, ed il livis la du komand-oficiri quale 
manuedi di kontrea emoci. 

En la mento di Evangelyn, l'idei debatesis inter durar lia poziciono e 
mantenar la mentio, o permisar la forci dil U.T.W. decensar por serchar 
la pirati quin li volis trovar. Evidente la lasta selekto povus 
deskovrar la skopo dil misiono dil Amazonia. Ma l'unesma selekto 
sendubite adportis li direte al konfrontado. 

O'neall pensis, ultre la du selekti quin sendubite Evangelyn havis 
avan el, pri la selekto pri advokar pro helpo dil Navaro, jus kande 
l'Amazonia plu bezonis ol. 

La du mulieri en la posteni di komando duris muta til ke Kaminski 
ektiris li de lia enoyo. 

-Kad imperi, Kapitano? 

Evangelyn regardis la tota komandeyo, ube dek pari de okuli anke 
regardis lia kapitano, ed el imperis kurajoze: 

-Maxima alerto en la navo! Quaresma nivelo di defenso! Sistemi di 
kombato, preparez armi por batalio, ed donez a me vektoro di atako 
kontre du navi! O'neall, imperez l'omna naveti durar en lia poziciono ma 
sub komando di alerto di kombato! 

-Segun vua imperi, Kapitano! -respondis O'neall, ed el esis l'unesma 
oficiro dil komandeyo qua respondis l'imperi di sua kapitano, e seque, 
l'altra kruani dil komandeyo. 

To esis l'unesma foyo ke la kruo askoltis autentika imperi di kombato 
dil kapitano del departo dil navo ye preske du semani ante ta instanto. 
L'imperi di atako kontre la pirat-navo ne kontis por li, nam l'Amazonia 
ne esabis atakita direte, vice ol helpis naveto en problemi. 

Nun l'Amazonia havis avan ol du povoza rivali di batalio, vera kombat- 
navi, di qui kapitani sendubite esis veterana ed experta kombatanti, e 
quankam oli ne esas precize enemika navi, nam Arian ne militis kontre 
l'U.T.W. del Milito dil Kolonii, la kruo esis entrenata por luktar 
kontre omno quon la kapitano imperos atakar. To esis vera diciplino e 
loyaleso. 

O'neall profitis instanto ek l'aktiveso dil komandeyo ed, ne-laute, el 
manifestis dubito a sua kapitano: 

-Kapitano, pardonez a me pri mea dubiti, ma, ka to ne povus komencar 
milito? 

-Kompreneble, omno esas preparata por to. Ma kredez me, O'neall, co ne 
esus l'unesma foyo ke ni preske provokas konflikto kun l'altra potenci. 

O'neall ne respondis la vorti di sua kapitano. El advere kredis 
Evangelyn, ta qua esabis spionisto dil Republiko ye pokatempe ante ta 
instanto. Ed el anke ne volis parolar pri la selekto pri helpo dil 
Navaro tainstante. 

"Evangelyn Toledo devus savar quon el agas", pensis O'neall. 

Ma, ne-volate, 0‘neall vidis aden la horlojo dil komandeyo itere. La 
finala kloko proximeskis balde. 

**************************************************** 

KOMUNIONO 

El vekis en l'obskureso, ma balde el apertis lua okuli, por saveskar 
ke el ne esis mortinta. 

Od adminime la morto ne aspektis quale el pensis pri ol. 

Pos rekuperar bone la koncio, el agnoskis ke el esis vivanta, ma el 
saveskis ke el esis tre fore de esar salvata. Se lua okuli ne jokis el, 
el esis flotacante en translucida fluido qua similesis kruda ovo sen 
vitelo. 

Ta fluido esis omnaloke, supre, sube, avane, dope. El saveskis ke el 
esis ankore en la lago, ma ne precize en l'aquo, vice en granda bolso di 
fluido qua same flotacis en l'aquo dil lago. Fonto di lumo permisis el 
vidar klare ta cirkonstanco. 01 esis la lumo...di Omega Orionis! 

Pro la fakto di esar vivanta el ja esis astonata. Ma altra fakto 
surprizesis el pluse: la fakto di respirar en ta viskoza fluido. 

El advere povis sentar la viskozeso dil fluido ube el flotacis, la 
denseso, ed el konstatis ke ol esis en l'omna parti di sua korpo, 
inkluzive en el, e ke el respiris ol, same kam l'artificala liquido qui 
uzis la natisti di altra profundeso o la kruani di marala navi kande li 
mustus enirar en profunda aqui. En l'Amazonia havesis kelka equipi por 
submara explorado qui uzis tala fluido, ma el nultempe uzabis olti e do, 
el ne povis savar quale sentesis. Ma nun el havis ideo pri to. 

Kurioze, el ne sentis ula pavoro pri esar flotacante en bolso di 
nekonocata fluido en alienijena lago, malgre ke ante esvanar su, el 
kredis mortar pro pavoro. 

E lore, l'omna questioni komencis arivar samtempe a sua mento: 

"Ube me esas? Quo esas co? Ube esas Giacomo? Pro quo me ne esas 
mortinta?..." 

-Ka tu ja vekis, Lietnanto Komandanto Rona Lynn Mcleash? 


Rona surprizesis kande el audis ta voco, pro ke ol venis ne de extere 
la fluido vice de interne sua kapo. 

"Ma, quo diabli eventas?", pensis el. 

-Quo signifikas "diabli"? -questionis la voco. 

-Me kredas ke to signifikas ulo grava ma tre negativa, od adminime me 
komprenas to pos verifikar lua memoraji -dicis altra voco kun diferanta 
tono. 

Rona kredis foleskar kande el audis ta voci en sua mento ed el vidis 
nulo avan el ma simpla viskoza fluido. 

-No, Lietnanto Komandanto Rona Lynn McLeash. Tu ne foleskas. Ni advere 
existas. La voci quin tu askoltas esas nia voci, od adminime to quon tu 
komprenas quale voco, pro ke ni ne havas boko nek ula sistemo di 
komunikado sama kam ti quin tu konocas. Ni agis ke tua mento komprenos 
nia mensaji quale voco tre simila kam la voco di tua speco. 

-Quin esas vi? -questionis Rona, ma el ne uzis sua boko por parolar 
vice pensar tre forte la questiono en sua kapo. El, sen savar quale, 
savis respondar al altra voci. 

-Ni esas quin tu venis por parolar, Lietnanto Komandanto Rona Lynn 

McLeash. Ni esas qui cirkondas tu cainstante. Tu esas en ni nun. 

Rona komprenis nun omno lo dicita dal voci. La fluido ube el esis 

tainstante esis la korpi dil amebatra enti quin la misiono esis 

serchonta por komencar diplomacala pakto. 

-Ni vidas ke tua speco uzas nomi por nomesar singla ento di tua speco. 
Tre kurioza -dicis altra voco. E la nomo quan tu uzas esas Lietnanto 
Komandanto Rona Lynn McLeash. 

-Vi povas nomesar me simple Rona McLeash, o nur Rona. Lietnanto 
Komandanto esas la nomizuro quan la grupo de ube me venas uzas por dicar 
quala esas mea poziciono en ol. Existas multa enti qua uzas la sama 

nomizuro o rango ibe, ma nur existas unika Rona Lynn McLeash. 

-Kurioza. Plu avane ni volos savar pluse pri tala grupo a qua tu 
apartenas, ma dicez a ni, Rona. Pro quo tu venis adhike? 

-Me unesme volus savar: pro quo me ne mortis en la rivo? 

Bruiso simila a mili de voci parolis samtempe, e Rona pavoreskis pro 
ke el pensis ke el agis questiono, ulo quan lia anfitrioni forsan ne 
deziris askoltar. 

La voci tacis samtempe ed un ek la mili dicis: 

-Ni vidis tu unesme en l'aquo, ed anke tua kompano, Lietnanto Giacomo 
De Lucca. 

-Giacomo! Kad il esas vivanta? -questionis Rona. 

-Yes, Rona. II esas vivanta, ma nun il ankore ne havas koncio. La 
vundo en lua kapo esis tre forta, ma ni kredas ke il standos bone. 

-Danki -dicis mentale Rona. 

-Ma tu volas savar quale tu transvivis, ka ne? -dicis altra voco. 

-Yes. Quale? -questionis Rona. 

-Ni sentis tua prezenteso e la prezenteso di tua kompano en l'aquo. 

Via esenco atencigis ni e ni sentis kuriozeso pri vi. Nulatempe enti 

quale vi eniris nia domeno talamaniere. L'enti di ca planeto evitis 
enirar l'aquo kande oli povas. Kande ni ekiris la surfaco ni rikonocis 
vi ek l'altra enti qui esis en la rivo e ni adportis vi adhike. Poke plu 

e ni preske ocidas tu. Tu perdis la koncio pro la pavoro pri nia 

arivado. Nun tu e tua kompano povas respirar pro ke nia korpi esas tre 
richa de oxigeno e ni povas agar ke tu respiros sen problemo. Vi 
respiras ni, e ni povas savar qui esas vi. Co esas adapto quan ni ganis 
dum nia evoluciono. 

-Kad advere? Tre interestiva -dicis Rona. 

-Aparte, vi esis l'unesma enti quin ni konocas talamaniere. 

-To ne esas certa! -dicis altra voco-. Li ne esis l'unesmi de sua 
speco qui ni konocis! 

-Yes, ma to esis altra afero -dicis altra voco. 

-Nulamaniere! Li apartenas al sama speco qua atakis ni ye multa tempo 
ante nun. 

-Pri quon vi parolas? Ka l'unesma exploranti...? -questionis Rona e 
quik el memoris pri la mortinta exploranti dil U.T.W. qui arivis al 
planeto ye kinadek yari ante ta instanto. 

-Yes, Rona. Nia ancestri rakontis a ni pri enti qui semblis ne 
apartenar a ca mondo, qui atakis li, ma li defensesis same kam cadie, ed 
nia ancestri ocidis li. Li esis enti same kam vi. Homi. Vi autonomizas 
tale, ka ne? 

-Yes, ni esas homi -respondis la questiono Rona-. Ma, mea questiono 
ankore esas, pro quo vi ne ocidis me e Giacomo same kam l'altra homi? 

-Ni dicis lo a tu. Ni havis kuriozeso pri enti qui audacis enirar nia 
domeno. 

-Ma me e Giacomo apartenas al sama speco qua atakos vi. 

-La pirati, ka ne? 

Rona pensis, quankam lo pensata da el esis klare askoltata dal enti, 
quale li povis savar pri la pirati, ma el savis ke li ja vidabis lo en 
sua mento antee. 

-Yes, li... la kriminali -Rona nur kompletis la defino dil pirati. 

-Yes, Rona. Ni savis multe pri to quon esas en tua mento, ma ni ne 
volas savar la kozi talamaniere. Ni volas ke tu dicez lo per tu ipsa. 

-Ma vi ankore ne dicis a me pro quo vi ne ocidis me -audacez itere 
questionar Rona. 

-Pro ke tu ne venis por atakar ni vice parolar kun ni. Pro ke tu venis 
kun tua vakua manui, sen ula minaco por ni diverse kam l'unesma homi qui 
venis ante tu. Pro ke tu agis l'unesma kontakto. 

Rona astonesis pro lo dicita dal amebatra enti. 

-Ka me agis l'unesma kontakto? Quale? 

-Kande tu eniris l'aquo, qua esas la vehilo por transmisar nia 
prezenteso en la tota planeto. Tu e tua kompano livis via esenco en 
l'aquo, e ni savis ke vi venis pacoze, sen armi, sen la kozi qui impedas 
la kontakto kun ni. 

Rona ne komprenis ulo, malgre ke el komprenis la parto pri l'armi. 

-Ka la kozi qui impedas la kontakto kun vi? 

-Yes, Rona. Pro ke tu venis same kam tu esas nun. 

Rona itere surprizesis. 

-Ka camaniere? Ka nuda? -questionis Rona preske ridetante. 

-Ka nuda? Ka to ne esas via naturala formo? -questionis voco. 

-Yes, fakte lo esas -respondis Rona-. Ma ni, la homi, adminime la 
maxim granda parto uzas vesti por kovrar nia korpi. 

—E pro quo vi agis to? -questionis altra voco. 

-Pro ke nia sola pelo ne servas por kovrar ni del diferanta medii, la 
varmeso, la koldeso, e.c. Ni bezonas vesti por voyajar de medio al 
altra. 

-Kad advere? Ni repulzas oli. To ne esas naturala por ne. 

-Do, ka me esabus vestizita kande la pirati atakis ni, vi atakabus me? 
-questionis Rona. 

-Yes, Rona, ma ne pro ke tu atakis ni vice pro ke ni ne havabus 
maniero por savar quala homo esis tu til ke ni... 

-Til ke vi ocidabus me, ka ne? -dicis Rona. 

-Tu esas justa Rona. Danke tu esis en tua naturala formo, ni povis 
rikonocar tu quik ek la homi qui atakis tu e pose atakis ni. 

Rona ne povis kredar quale esar en totala nudeso salvabis el. Anke el 
memoris ke Giacomo esis nuda kande l'enti atakis la pirati. 

-Ne kredez tu ke nur pro tala raciono ni atakabus tu. Ni ne esas 
animali por reaktar violentoze kontre ulu, ecepte kande lu esas minaco 
por ni. 

-Me kredas vi. Ni reaktus samamaniere en ta situeso. 

-Ma tu komprenas ke esar nuda, kom tu dicas, helpis por faciligar nia 
kontakto. 

-Yes. Vi esas justa. 

Itere la mili de voci bruisis samtempe ed omni tacis same pos kelka 
sekundi. 

-Dicez a ni, Rona, pro quo vi venis? Dicez a ni, quankam ni ja havas 
ideo pri to. 

-To esas tre longa por explikar. 

-Tu povas durar quante tu volez. 

Rona agis pauzo ante komencar sua expliko por l'alienijena enti. 

-Ni, me e Giacomo, e la navo qua superflugas via planeto cainstante 
apartenas ad ulo plu granda qua ni nomizas la Stelala Republiko di 
Arian, nia hemo, ed olqua embracis milioni de homi e centi de kolonii ye 
tre fore de hike, Omega Orionis d, olqua esas la nomo qua ni donis a via 
planeto. Ka vi komprenas me? 

-Yes, ni savas pro ke vi nomizas tale nia mondo. Sequez, Rona -dicis 
la voco. 

-Ni esas stelala naciono qua amas voyajar inter la steli. Ni obtenas 
nia moyeni dil diversa medii ube ni lojas. Ma ni ne esas l'unika homala 

naciono qua existas. La homaro esas dividata inter tri granda povi qui 
nomizesas La Tri Potenci. Ni esas un de oli. L'altra du povi esas en la 
Tero, nia matrala mondo, ube milioni de ni naskis. 

Rona savis ke l'enti vidis en sua mento quale vidar l'imaji di 
televiziono, ma la vorti di el esas la vorti dil naracisto por 
plufortigar to quon l'enti vidis. 

-Ni esas la maxim yuna naciono dil spaco, e nun l'altra povi dil Tero 
respektas ni. 

-Pro quo l'altra povi respektas vi? -questionis voco. 

-Unesme, pro ke ni ganis la Milito dil Kolonii, qua esis la milito ube 
ni ganis nia nedependeso. E pose, ni ganis la Raydenana Milito, kande ni 
konfrontis altra speco qua volis destruktar la nia. Ek li existis kelka 
homi qui preferis unionesar l'alienijeni, ma kande ni vinkis, li divenis 
kriminali por transvivar. 

-La pirati. 

-Exakte. Nun li uzas la restaji dil teknologio dil vinkita alienijeni 
por ne-legala skopi. 

-Tu apartenas a grupo di qua misiono esas chasar ta pirati, ka ne? Ka 
la Navaro? Quo esas ol? 

-La Stelala Navaro esas parto dil Republiko di qua misiono ne esas nur 
chasar pirati, ma anke defensar la Republiko de l'omna enemiki qui 
minacis ol, mem l'altra povi dil Tero se to esus necesa. 

-Mem kande tala enemiki esus altra homi? 

-Yes. 

-Ma, ka l'omna homi di tua republiko esas en la Navaro? 

-No, nur plura mili de ni. E me esas un ek ta mili de defensanti. 

-Ma tu ne respondabas ankore nia questiono, Rona. Pro quo tua 
republiko venis che ni? 

-Pro ke via planeto havas moyeno tre importanta por ni. 

-Ka moyeno? Quala moyeno? 

-To esas mineralo tre rara qua ni nomizas kalida-mondito. Ca mineralo 
esas tre grava por nia teknologio. 

-Ka via teknologio? Ka tu parolas pri via urbi, via navi, via armi...? 

-Yes. Ni bezonas uzar teknologio por voyajar, por kombatar, por 
transvivar. E kelka teknologio de ni mustas uzar kalida-mondito por 
funcionar -respondis Rona. 

-Ka kalida-mondito? Ni nultempe audis pri ol -dicis la voco. 

-Yes! Me savas pri quon el parolas. 01 esas la roko qua brilas en 
l'obskureso! Existas multe de oli proxim la poli dil planeto! -klamis 
altra voco. 

-Yes, la zono ube ni ne povas lojar -dicis altra voco. 

-Pro quo vi ne povas lojar ibe? -questionis Rona. 

-Pro kauzo dil koldeso, Rona -dicis la voco qua plu parolis kun Rona- 
Ni esas enti facita surbaze aquo. E l'extrema koldeso impidas ni avancar 
plu fore la poli. 

Duminstante Rona kredis sentar ke la voco regretis ne povar voyajar 
aden ta loki. 

-E ka vi ne povis trovar ca kalida-mondito en altra planeto? - 
questionis altra voco. 

-Fakte ni havas altra fonto. Ma ol esas ye centamil lum-yari de hike. 

En l'altra latero dil galaxio -dicis Rona. 

Itere la bruiso dil voci aparis en la mento di Rona, ed ol duris plu 
kam antee. 

-Dicez a ni, Rona, pro quo esas tre grava por vi obtenar ca mineralo? 

-Quale me ja dicis lo, ol esas tre rara. Ca mineralo povas gardar 
granda quanteso di energio qua pose povas servar por mantenar dum 
multatempe sistemi ed armi qui bezonas multa energio. Ni ne konocis 
altra fonto de ol til nun. Forsan ol ne signifikas granda difero por 
mantenar nia stabileso kom potenco dil homala domeno, ma ol esas un del 
multa faktori qui donas a ni l'avantajo por mantenar la bilanco di povi 
en ca parto dil galaxio. 

Kande Rona finis explikar pro ke la Republiko bezonis la 
kalidamondito, el saveskis pri la silenco qua nun cirkondis el. Silenco 
qua jeneskis el lejere. 

-E pro quo la Republiko kredas ke ni povas helpar ol? -questionis la 
voco, e Rona remarkis la serioza tono qua l'ento uzis. 

-Pro ke por la Republiko, esas tre importanta havar via konsento por 
obtenar la mineralo de via planeto. 

-Pro quo esas tre importanta nia konsento? 

-Nu... -. Rona sentis la graveso dil questioni qui l'enti agis el 
tainstante-. Vi mustas savar ke ante nia deskovrado pri la 
kalidamondito, via planeto esis konsiderata quale sen nula strategiala 
graveso... por la homi qui trovis vi unesme. 

-Ka l'unesma exploranti? 

-Yes. Li. Li pensis ke vi esis animali. Tre sovaja animali. E pose li 
obliviis vi. 

L'enti komencis bruisar itere, e Rona sentis kelka enoyo ek li. 

-Ma ni ne pensas ke vi esas animali -dicis Rona en la bruiso por 
kalmeskar l'enti. 

L'enti tacis e la voco questionis: 

-Ka vi pensas lo sincere? 

-Yes. Nia ciencisti kredas ke vi esas inteligenta enti, e la Navaro 
sendis esquado por realigar l'unesma kontakto kun vi. E pro to, me esas 
hike. Quankam, sincere, ni ne pensis facar kontakto camaniere. Nia 
naveto esis atakita dal pirati e ni, Giacomo e me, finis hike. 

—E quo eventus se vi ne havas nia konsento por obtenar la mineralo? 

-Ni sendubite agus nulo. Ni respektus via yuro. Ma la problemo esas ke 
sekretajo ne duras por sempre. Balde l'altra du povi povus savar pri la 
kalida-mondito en ca planeto, e forsan oli intencus proprigar ol, ne 
pacoze tre sekure. E do, ni mustus intervenar por evitar lo. Pos omno, 
ni agis la deskovrado dil mineralo en ca planeto. 

—E quo signifikas to? -questionis la voco malgre ke l'enti ja havis 
klara la vorto quan Rona pensis, quankam lua signifiko ankore ne lo 
esis. 

-Milito -respondis Rona. 

L'enti tacis itere por permisar Rona explikar quo esis milito, e Rona 
akompanis sua vorti kun forta mentala imaji pri ol. 

-Milito -kontinuis Rona-, pro ke se ni intencis facar pakto kun vi por 
obtenar la mineralo pacoze, nia guvernisti ne permisus ke altra potenco 
intencos obtenar ol per la forco. E la problemo atingus vi pro ke kande 
dum la militi, multafoye, un del du armei povus atentar kontre inocenta 
enti. 

-Ka tu parolas pri ni, Rona? -questionis la voco kande li vidis lia 
propra imaji en la mento di Rona. 

-Yes. E quankam, ni esforcos evitar ke li domajos vi, forsan ni en 
povos agar to omnatempe. 

-E pro quo li volus domajar ni? 

-Pro ke por li, vi ankore esas animali, formo di vivo danjeroza, e li 
esforcus destruktar omno quon impedus li obtenar la mineralo. Fakte, 
kande ni arivis al sistemo, hazarde ni renkontris altra navo dil 
Unionita Teritorii dil Westo, e quankam ol ja forigesis, me kredas ke lo 
povus retrovenar. Nia sola prezenteso en ca sistemo ja esis tre 
suspektinda. 

-Ka destruktar ni? Neposibla! -klamis voco qua ne parolabis antee. 

-Omno esas posibla -dicis altra voco-. Vi ja vidis l'armi quin li uzis 
por ocidar kelka de ni. Sendubite li havas armi multe plu povoza kam 
olti. Pos omno, el venis de civilizuro kapabla voyajar tra la steli, ulo 
qua ni ne povas agar... ankore. 

-Me opinionas ke ni mustez ocidar ca ento! 

Tainstante Rona sentis augmentado de sua korporala temperaturo, ed 
anke sentis la varmeso sur sua pelo. 

"Ka l'enti volas ocidar me same kam la pirati?", pensis Rona, e l'ideo 
pavorigis el. 

-No! -klamis altra voco-. Ni ne ocidos el! El venis pacoze ed el 
adportis pakto por ni. 

La temperaturo dil korpo di Rona diminutis ed anke lua pavoro. 

-Ka tu eas fidinda pri to quon tu dicas, Rona? -questionis la voco 
kande Rona kalmeskis. 

-Yes. Me juras demonstror ke vi esas inteligenta enti quin ni povas 
fidar. 

-Nu! Or, se ni esas justa, en l'omna pakti la du parti ganas ulo. Vi 
ganas la mineralo. Ma quo ganos ni? 

-Ni havas teknologio por ofrar a vi. Ni povas helpar vi plubonigar via 
kondicioni di vivado. 

-Ka tu kredas ke ni bezonas to? Ni ya havas omno lo necesa por vivar. 
Aquo, aero, manjajo... 

-Forsan ni povas helpar vi por konstruktar via urbi -dicis Rona. 

-Kad urbi? Quala urbi? 

-L'urbi quin vi konstruktas apud la ronda lagi. Ni vidis kelka de oli 
de nia navo. 

-Ho! Tu parolas pri la mauzolei. 

-Ka mauzolei? Lore, kad oli ne esas vera urbi? -questionis Rona 

surprizita. 

-No vere. Ta konstruktaji quin vi vidis esas anciena loki ube multa de 
nia ancestri esas. 

-Kad esas? Ka vivanta? 

-No. Li esas mortinta, e kun lia korpi ni konstruktis la mauzolei. 
Fakte, kande kelka de ni esas mortonta, li povas decidar pasar lia lasta 
instanti ante unionar la mauzolei. 

Rona apene povis kredar lo dicata dal enti. Lore, l'edifici quin la 
sondili vidis esis nulo plu kam tombeyi. 

-Nu. Oli ne esas exakte tombeyi, pro ke dum plura dii dil yaro multa 
de ni eniras la loko por parolar kun nia ancestri. E multa de li ankore 
povas dicar ulo. 

-Ka parolar kun l'ancestri? Me ne komprenas -questionis Rona. 

-Yes. Rona. Quankam ibe nur existas sen-viva korpi, multa informeso 
ankore transvivas en ol, e tale ni povas savar multe pri nia pasinto. 

-Do, la mauzolei esas anke via biblioteki -dicis Rona. 

-Certamaniere, yes. L'omna konocado pri ca mondo restas ibe. 

-Oli devas havar multa tempo. 

-Ne-kontebla generacioni. 

-Astonanta! -klamis Rona. 

Rona, interne regretis ke la Republiko ne havis ulo qua ofrar por ta 
enti qui semblis bezonar nulo. Por el ne importis ke tainstante l'enti 
lektis sua mento quale apertata libro. 

Tainstante el ne esis sekura pri lo sequanta. Forsan l'enti pensis ke 
el ne esis bovenata pos omno e li ocidus el pos omno. L'unika kozo quan 
el forsan regretus esis ne futuar Giacomo ante. 

-Vartez, Rona! -dicis la voco-. Forsan existas ulo quan interesas a 
ni. 

-Quo povus esar? 

-To quon tu pensis jus ante. 

-Ka pri me ne esar bonvenata? 

-No! Pose! 

-Futuar kun Giacomo. 

-Yes, to. Quo signifikas futuar? 

Rona ridetis ante respondar. 

-To signifikas havar sexuala relati kun ulu, sexuagar... 

-Duminstante tu havis plezuroza penso. 

-Yes. To esas lo maxim plezuroza por me. Havar sexuo kun ulu. 
Evangelyn sempre dicas a me ke tro sexuo ne esas bona, ma quo diabli! Me 
ne havas altra kozo por pasar mea libera tempo! 

Dum ke Rona parolis liberamaniere, el sentis lejera titilado en sua 
pelo. 

-Quan esas Evangelyn? -questionis altra voco. 

-Ho! El esas mea plu bon amikino. Altra muliero same kame me. El esas 
la kapitano, la guidisto dil navo qua adportis me a ca planeto. Ma anke 

el esas mea amorantino, quankam el ya amoras altra viro. 

-Ka muliero, viro, amorantino? -questionis altra voco-. Tre rara 
koncepti. Ni apene povas savar pri quon tu parolas, Rona? Exemple, quo 
esas muliero? 

-Kad advere? Muliero esas homo quale me. Ni esas la femini di nia 
speco. Ni laboro esas krear nova homala enti qui naskas de ni. L'altra 
jenro esas la viro, ilqua sexuagas kun la muliero por facar posibla ta 
homala enti. 

-Ka sexuagar? Kas ol esas quale ulaspeca komuniono? -questionis altra 
voco. 

-Yes -respondis Rona-. 01 esas fizikala komuniono quan la homi facas 
adminime unfoye dum nia vivado por krear nova vivo. Quankam multa de ta 
komunioni esas pro nura plezuro. Pro to la homi qui praktikas tala 
komunioni nomizesas amoranti. 

-Ka pro nura plezuro? Ka tu volas dicar ke muliero e viro facas 
komuniono ne por krear nova ento? 

-Exakte -respondis Rona la questiono dil ento. 

-Kad ol esas same kam nia komuniono? 

-Me ne savas quale esas via komuniono -dicis Rona. 

-Kad advere? Ni esas cainstante en komuniono, Rona. Inkluze tu esas en 
nia komuniono. Nur tale ni povas komunikar ni kun tu. 

L'enti agis komprenar Rona pri quon li parolis tainstante. Mili, centi 
de mili, forsan milioni de enti unionata samtempe en l'aquo dil lago. 
Singla amebatra ento unionata la sequanta quale formacante grandega e 
suprema ento qua havis multa voci. 

Rona nun komprenis pro ke el audis diferanta voci sempre. El kredabis 
ke la voci esis quale quaze-telepatio 1 quan l'enti posedis, ma oli vere 
esis la voci dil omna enti qui formacis la komuniono. 

Ed el esis en ta komuniono. 

-Ho! Me apene povas kredar lo! Via komuniono esas tre granda! 

-E ni ne esas l'unika nek la maxim granda. 

-Me ulafoye lektis pri la Maro dil Amebi en ula planeto di nia 
konocata spaco, ma me nultempe kredis vidar dum mea vivado ulo simila, 
min mem ke tala quanteso de vivo esis inteligenta formo. 

-Ho! Quankam ni esas vera maro di amebi, quale tu dicis, ni povas 
posedar singlauna de ni, nia propra inteligenteso. Ni povas esar 
autentika ne-dependenta enti. Nur kande ni decidas lo, ni facas 
komuniono. 

-Pro quo? -questionis Rona. 

-Pro diversa skopi: pro plezuro, por kambiar konocado, por defensar 
ni, inkluze por manjar, ed foyope, por riproduktar ni. Tale ni povis 
obtenar l'omna kozi qui tu saveskis pri ni. Ni povas enirar en la mento 
di irga ento qua ni kaptas. Ni povas manjar ulo tre granda por simpla 
ento. Ed anke ni povas interkonkordar pri lo maxim grava por nia speco. 

Rona, mentale, ridetis. 

-Pro quo tu ridetas? 

-Ho! Vi ne ofensez. Me admiras vi pri via komuniono. 01 esas tre 
1 Telepatio: habileso pri lektar la mento di altru. 

granda ed admirinda uniono quan la homi ulafoye volus. Ma la komuniono 
quan viro e muliero facas esas tre simpla. Sive por krear nova vivo, 
sive por serchar korporala plezuro. La naturo donacis a ni la plezuro 
por kurajigar nia speco por krear nova enti. Ma ni lernis quale atingar 
nur la plezuro ed evitar la kreado di nova ento. 

-Ka vi lernis? 

-Plu bone dicata, ni kreis maniero por evitar lo. 

-Tale ke vi povas evitar krear nova homala ento. Quale? -questionis 
kurioza voco, e Rona pensis ke forsan li ne exploris sua mento tam 
profunde kam el pensis. 

-Yes, Rona. Tu esas justa. Ni ne exploris tre profunde tua mento, pro 
ke ni kredis ke to ne esis necesa. Ma nun ni deziras savar plu. 

-Dicez a ni la maniero por evitar nova vivo kande vi eniras komuniono. 

-Ni kreis artificala substanci quin ni introduktas en nia korpi por 
evitar la gravidesko, olqua esas kande muliero komencas krear nova ento. 

-E pro quo vi evitus krear nova ento? Ka to ne esas via naturala 
proceso? 

-Yes, ol esas ankore nia naturala funciono. Ma ni, la homala femini, 
evolucabas sociale, e nun ni havas la sama yuri kam la homala maskulo e 
ni povas facar ed atingar multa kozi ante krear nova vivo. Kom me, qua 
ankore ne havas filii. 

-Pro quo, Rona? 

-Pro ke me kredas ke me ne esas ankore preparata por krear nova ento. 
Anke, ni, la femini, ja havas, ye multatempe, la yuri por selektar la 
maskulo qua esez la maxim apta por ni, ilqua forsan nultempe arivos. 
Kelka de ni, inkluze, selektas ne havar komuniono kun la viri. Evidente, 
ta lasta kazo ne esas la mea. 

La mili de voci parolis samtempe por indikar Rona la forco di lua 
vorti. Ed itere, l'omni tacis samtempe. Rona kredis ke ulo od ula de li 
esis quale la chefo por imperar tacar oli samtempe. 

-Ni povas vidar en tua mento ke tu praktikas la komuniono di 
riproduktado ne por krear nova enti vice por simpla plezuro. 

-Yes, me agas lo. 

-Ka la plezuro quan tu trovas kande havas komuniono esas tre povoza ke 
tu impedas krear nova ento? 

-Tro povoza. Tro povoza ol esas ke me agabas lo de kande me esas tre 
yuna ed ankore me ne esas fatigata pro praktikar ol. Ka vi nultempe 
sentabas plezuro quale ol? 

-Yes. Ni sentas plezuro kande ni unionas inter ni. 

-Kad ol komparesas quale nia plezuro? Vi povas explorar mea mento por 
savar pri quon me parolas. 

Dum kelka instanti Rona esforcis memorigar kelka del sexuala relati 
quin el havis dum sua vivado. Multa de oli advere esis tre varmega. 

Ultre, Rona ne povis kredar ke nun el lasis alienijena enti savar tre 
intima detali pri sua sexuala vivado. 

L'enti, autentika inteligenta alienijena, ma kun simpla vivado, apene 
povis asimilar l'emoci e sensacioni quin Rona, l'unesma oficiro dil 
navo, ma anke vera ninfomana muliero, sentabis dum l'omna yari de lua 
yuneso. 


91 



Kande Rona kredis ke li ja finabis explorar sua mento, l'enti 
questionis itere: 

-Ka tale ke to esas to quon tu nomizas plezuro? 

-No. 01 esas nur tre bona memoraji pri la plezuro quan me sentabas dum 
mea vivado. 

-Ni ne havis ideo quante forta ol esis, malgre ke ol esas nur tua 

memoraji. 

-Yes, ol esas. 

-Ni vidis ke tu sexuagis ne nur kun maskuli di tua speco, vice anke 
femini. 

-Yes. Me lernis juar l'amba jenri di mea speco. E me ne esas l'unika 
homala ento qua juas lo. Existas mulieri qui juas sexuagar kun altra 
mulieri, e viri qui nur juis kun altra viri. Fortunoze, me juas 
ambakaze, quale mea amikino, Evangelyn. 

-Tu memorigis chapitro kande tu havis tua unesma komuniono. 

-Yes, ol esis tre doloroza, quankam ol esis ne obliviebla -. Rona 
ridetis dum ke el pensis pri ta okaziono. 

-Dum altra okaziono tu sexuagis kun kin viri samtempe -dicis altra 
kurioza voco-. Ka to esas posibla por tua speco? 

Rona ridetis ante respondar, samtempe ke el sentis humidigesar sua 
bifurko pro memorigar to. El evis dekekin yari kande to eventis. 

-Yes, to esas tre posibla. Me memorigas lo. Un de mea maxim bona nokti 
di mea vivado, nequestioneble. 

-Tu anke memorigas la foyi kande tu sexuagas kun tua amikino, 
Evangelyn. 

-Yes. Me agnoskas lo. To sempre esos plezuro por me. 

-Tu amoras el. 

-Certamaniere, yes. Ni atingis tre granda grado di intimeso, ne nur 
sexuala vice emocala. 

-Ma anke tu dezirus sexuagar la viro qua sexuagas kun tua amikino - 
dicis la kurioza voco. 

-Yes... ma to esas altra afero quan me ne volis diskutar cainstante- 
dicis Rona, qua cafoye sincere ne volis ke l'enti vidis ta latero di sua 
vivado. 

-Ni vidas ke l'emoci e la sentimenti pri ta viro ne esas la sama kam 
la sentimenti quin tu havas pri l'altra maskuli di tua speco. 

-Advere me ne volas traktar pri ta temo... -dicis Rona al voco, ed el 
savis ke l'enti enirabis en loko di sua mento ube el ne volis ke li 
explorabus. 

-Ni vidas ke tu ne nur volus sexuagar ta viro... -duris dicante la voco. 

-Haltez, me pregas! -klamis Rona, quankam kalme. 

-Tu ne nur deziras il. Tu am... 

-Haltez! -kriis Rona en sua mento e preske per sua boko, malgre ke lo 
esis plenigita de alienijena fluido, plenigita de enti. 

-Haltez! -klamis altra voco, ne la sama qua parolis pri la temo quan 
Rona ne volis diskutar-. Ka vi ne vidas ke el ne volas parolar pri to? 
Li havas ulo quan li nomizas "privateso". 

-Ka privateso? -questionis altra voco. 

-Yes -dicis la sama voco qua defensis Rona-. Li ne havas ankore la 
grado di komuniono quan ni havas. Ni lezas el kande ni traktas tala temi 

kun el. 


Rona duris muta pos pregar haltar l'enti, e kelka lakrimi eskapis de 
sua okuli. L'enti studiis tre interesita la liquido qua ekiris del okuli 
dil homala enti. 

-Voluntez pardonar ni, Rona. Ni ne havis ideo quante jenanta esis 
trakar ta afero. 

-Ne suciez. La kulpo esas mea pro ne definar la limiti por nia 
konversado. 

Rona ridetis itere, ed anke el sentis lejera vibrado en la fluido, 
olquan el interpretis quale la rideto dil enti. Rona komencis komprenar 
kelka aspekti pri sua anfitrioni. 

-De ca instanto ni ne exploris tua mento sen ke tu permisez lo. 

-Multa danki. Me advere dankas vi -dicis el sincere. 

La fluido dil komuniono vibris itere ed el sentis lejera titilo sur 
sua tota pelo qua plezis ad el. 

Unesmafoye el volis ne nur flotacar en l'alienijena fluido. Li deziris 
natar en ol. Quankam nultempe el natis multe sen uzar specala equipo por 
natar en l'aquo, el deziris profitar l'okaziono por savar quale sentesis 
natar en la fluido ek alienijena enti. El advere kredis ke el povis agar 
lo. 

-Tu povas agar to, Rona. Por ni to ne esos problemo -dicis la voco 
kande el questionis per lua mento pri ta posiblajo. 

-Danki -respondis Rona. 

Rona moveskis sua brakii e gambi por natar, quankam la viskozeso esis 
plu forta kam natar en aquo. Ma l'enti helpis el prenante la nuda korpo 
di Rona tra la fluido, quale se el flugis en vivanta aero. 

Dum kelka minuti el juis la sensaciono, ed el pensis quale Evangelyn 
sentesos kande el rakontis pri to, se Rona retrovenos al navo ulafoye. 

Tainstante el pensis itere pri Giacomo, e kad il standis bone. 

-Tu volus sexuagar il, ka ne? -questionis voco dum la natado di Rona. 

-Yes, ma il esis tre rara viro. Me ankore ne povas explikar pro quo il 
ne deziras sexuagar kun me. 

-Ka tu volas vidar il? 

-Kad il esas proxime? -questionis Rona. 

-Yes. Nur tu permisez ni adportar tu adube il esas. 

-Yes. 


L'enti adportis Rona plu profunde en lia komuniono, e quankam li 
semblis esar transparenta enti, Rona sucesis vidar mikra partikuli qui 
sendubite esis ula tipo de organi dil enti. Se Doktoro Monika Takeshima, 
la chefa cienc-oficiro dil navo esus hike, el sendubite foleskus pro 
feliceso pri studiar ta enti. 

Tre balde l'enti adportis Rona adube Giacomo esis. Rona vidis pokope 
la figuro di altra homala ento flotacante en la maro de alienijena 
amebi, til ke el arivis adube la viro esis, il ankore sen koncio. 

Rona natis tre proxime la viro, ilqua anke esis nuda same kam el. II 
apene povis salvesar pri esar violacita dal dekadinta kriminalo. 

Rona kontemplis la nuda viro flotacanta avan el, ed el admiris la tota 
maskulala korpo di Giacomo tre sorgoze. El apene povis remarkar la vundo 
quan la pirati efektigis en il. 

"Ka l'enti havis la virtuo por kuracar tala vundi?", pensis Rona. 

-Yes, Rona. Ni havas kelka grado por kuracar mikra lezuri. Ma ni en 
povas ankore rivivigar ento. Ni ne havos povo sur la morto. 

Rona ne volis respondar to ed el duris kontemplante la yuna e bela 
viro avan el. El regardegis l'omna detali dil korpo di Giacomo dum ke el 
natis plu e plu proxime il. 

El audacis tushar la senkoncia viro en lua vizajo e karezar lejere la 
pektoro dil yuna pilotisto. La manuo di Rona trakuris la pektoro di 
Giacomo lente e sube, ma kande ol esis proxime la genitalo dil viro, el 
haltigis ol ed el fortiris ol del korpo di Giacomo, qua semblis dormar 
quale puero en la vivanta fluido. 

Itere, en la mento di Rona formaceskis ceni ube el sexuagis kun il, en 
la lito di elua kabino, sub la lejera lumo di kandeli. Ma el ne pensis 
plu pri to. El memorigis ke milioni de enti povus lektar sua mento 
tainstante. 

-Ni respektas pri ne explorar tua mento, Rona -dicis la voco-. Ma tua 
pensi esas tre forta por ignorar oli. Ni sentas kelka de tua emoci, 
specale pri ca viro. 

Rona esforcis pensar nulo, pozar sua mento blanke. Nur sua regardo 
direktesis vers la vizajo e pektoro dil dormanta viro. 

La blonda hararo di Rona flotacis en la fluido libere avan lua vizajo, 
e Rona kredis esar quale flotacante en mikrogravito. 

Un voco audacis parolar el: 

-Kozo quan ni devas dicar a tu ke quante plu anciena esas la memoraji, 
min forta esas la sensaciono pri plezuro qua ni sentas. 

L'ento parolis pri la sexuala memoraji di Rona. 

-Yes -dicis Rona regretinde-. Quante plu tempo pasas, la sensacioni 
divenas nur konfuza memoraji. Pro to, personi kom me bezonas rivivigar 
ta sensacioni tempope. 

Rona ne pensis plu pri to, ed el saveskis ke l'ento anke ne dicis ulo. 
To surprizis el. 

Ed itere la bruiso dil voci qua nur duris kelka sekundi, ma tafoye 
kelkete plu kam antee. 

Tandem la voci tacis e la voco parolis Rona: 

-Rona, ni havas respondo por tu pri la propozado por facar pakto quan 
tu adportis. 

Rona dicis nulo. Ma el audacis questionar: 

—E quala esas via respondo? 

-Ni aceptas pakto kun vi. 

Duminstante Rona dicis nulo avan la vorti dil enti. Ma sekundi plu 
tarde el montris a li rideto quale signo di joyo. 

-Kad advere? -questionis Rona ankore nekredema. 

-Advere, Rona. Ni aceptas la pakto quan tua guvernerio propozas. 

Rona duris ridetante pro l'afirmativa respondo dil enti, la respondo 
quan el serchis malgre ke la misiono divenabis dizastroza. 

-Ni repetos lo itere -dicis la voco, lektante la mento di Rona, olqua 
ankore esis kelkete nekredema-. Ni aceptas, ma ni havas kondiciono por 
facar durenda nia pakto. 

Rona fakte ja vartis ula kondiciono por ke l'enti aceptos la pakto. La 
Supra Komanderio ja pensabis pri to. 

-E quala esas via kondiciono por l'acepto? 

Yes. La Supra Komanderio pensabis pri ula kondiciono. Ma Rona ne 
pensis nultempe pri la tipo de kondiciono demandita dal enti por facar 
la pakto: 

-Ni volas ke tu, Rona, montrez a ni, la maniero quan vi havas 
komuniono kun altra homala ento. 

Rona preske restis sen vorti por respondar. 

-Quo? -questionis el tote surprizita. 

-Yes, Rona. To quon tu askoltis. Ni volas regardar quale tu facas 
komuniono kun ento di tua sama speco. 

-Me askoltis perfekte. Ma, pro quo vi demandas to de me? 

-Rona, to esas tre desfacila por ni explikar lo a tu. Ma kande tu 
memorigis quale tu e tua speco facas komuniono, plezuroza sensaciono 
trakuris nia propra komuniono, ulo qua nultempe ni sentabis. 

-Me ne komprenas. 

-Ni ja dicabis a tu ke un del multa racioni por formacar komuniono che 
ni, esas plezuro. Ma ni agnoskis ke la komuniono quan tu speco facas 
esas plu forta e plezuroza kam la nia. Kande tu memorigis la maxim 
plezuroza instanti di tua vivado, ni povis sentar la sama plezuro quan 
tu sentis, malgre ke ol esis precipue konfuza memoraji. 

-Kad advere? 

-Yes, Rona. Ni ne povas mentiar tu. Tu agis ni dezirar sentar plezuro 
quan ni nultempe pensis ke ol existus. Ni volas sentar lo sama kam tu 
sentas kande tu eniras komuniono. 

-Me ne povas kredar lo! -dicis Rona. 

-Voluntez kredar pri to, Rona. To esas nia kondiciono por aceptar la 
pakto quan vi propozas. 

Rona tacis ed el analizis la kondiciono demandita dal amebatra enti. 
El, la "putino dil Navaro", la "vir-manjero", la "kavalkanto", l'omna 
insultaji quin libertina muliero povis havar, nultempe pensis ke en sua 
unesma granda misiono diplomacala kun altra civilizuro, l'unesma 
kontakto kun l'amebatra enti, mustus partoprenar en ago di sexuagado por 
konvinkar li pri sua sincera intenci. 

-Me... me ne savas ka me povos. 

-Pro quo, Rona? -questionis la voco-. Tu agabas lo milfoye. 

-Ma me nultempe esis en ca situeso. 

-Agez lo, Rona. Vi bezonas nia konsento. E ni volas savar quo esas ta 
plezuro quan la homi juas. 

La mento di Rona esis blanke, ma ne por manko di pensi, vice pro ke el 
pensis pri la kondiciono demandita dal alienijena enti en nivelo tre 
profunda por permisar li explorar la mento di Rona. Rona lerneskis quale 
evadar la lektado di sua mento dal enti, adminime koncie. 

—0.K. -dicis el-. Me agos lo por vi. Ma yen problemo. L'unika homala 
ento quan me bezonas por sexuagar esas Giacomo. El ankore ne havas 
koncio. 

-Ne suciez pri to. II vekos balde. 

-Kad e lua lezuro? 

-II standos bone. 

-Nu... ni bezonas rivenar la rivo dil lago unesme. Ibe me explikos ca 
situeso ad il. 

-Yes. 


Dum la sequanta minuti, l'enti transportis en lia fluido la du homala 
enti til la rivo dil lago ube la maxim stranja situeso di lia vivadi 
komencis. 

Rona natis la lasta metri ante ekirar la rivo, ube l'enti ja lasabis 
l'ankore dormanta korpo di Giacomo De Lucca. 

Rona sentis quale la fluido dil amebi abandonabis sua korpo ed el 
komencis respirar naturala aero. El surprizesis pri ne sentar ula jeno 
pro respirar l'alienijena fluido. 

Lente, el marchis adube Giacomo dormis quale puero, anke nuda same kam 
el e pose el genupozis apud il. El vekigis il, e Giacomo vekis subite. 

-Ma, quo diabli...? -questionis il samtempe ke il rekuperis la koncio 
ed il apertis sua okuli. 

-Kalmeskez, Giacomo. Tu ja standas bone. 

-Rona! Quo eventis? Ka la pirati? tu anke standas bone? -Giacomo 

bombardis Rona per questioni. 

-Ja, ja. Omno esas bone. Quale tu standas nun? 

-Me memorigas la frapo en mea kapo, ma me ne havas ja ula doloro. 
Ultre, quo eventis kun la pirati? Kad li ne violacis tu? 

-No. Li ne agis lo. Ulo ocidis li. 

-Quo...? Me devas esar dormante ankore? Li esas vera kriminali! 

-Dicez a me, Giacomo: quon tu povas memorigar pos la frapo? 

-Apene nulo. Me sentis me quale vivir koshmaro. Me sonjis pri flotacar 
en maro di stranja fluido. Me sentis ke ulo od ulu exploris mea kapo ed 
advokis me uzante mea vera nomo. 

-Tu ne sonjis, Giacomo. Omno quon tu sentis dum ke tu duris senkoncie, 
advere eventis. Me anke subisis lo sama. E poke plu. 

-Quon dicas tu? 

-Me agis kontakto kun l'enti di ca planeto. 

-L'amebi! 

-Yes. Li. 

-Ma, quale ni transvivis? Parenteze, quo ocidis la pirati? 

-Li esis. Li ocidis la pirati. 

-E pro quo li ne ocidis ni? 

-To esas tre desfacila explikar por tu nun, Giacomo. Ma lo maxim 
importanta esas ke li esas, quale nia ciencisti supozis lo, tre 
inteligenta enti. Li deziras facar pakto kun ni, Giacomo. Ni preske 
exekutas nia misiono. 

-Pro quo tu dicas "preske"? -questionis Giacomo, regardante l'okuli di 
Rona. 

-Pro ke ni mustas, tu e me, exekutar finala kondiciono por obtenar la 
pakto quan nia guvernerio bezonas. 

-Ka tu e me? Me ne komprenas pri quon tu parolas. 

-Li volas regardar nia komuniono, Giacomo. 

-Ka komuniono? 

-Li volas vidar ni dum ke ni sexuagas, Giacomo. 

La vorti di Rona surprizis Giacomo quale peco ek glacio en sua dorso. 

-Quo? 

-Lo askoltita de me, Giacomo. Li volas vidar ni dum ke ni futuas. 

-To esas joko, ka ne? 

-No, Giacomo. Me dicas lo serioze. 

Kande el dicis ta lasta vorti, del aquo komencis ekirar mili de 
amebatra enti, qui cirkondis la homala enti omnaloke, ma olti haltis ye 
poka metri de Rona e Giacomo. 

-Deo mea! Rona, ta kozi cirkondas ni! Ni mustas eskapar! -klamis 
Giacomo, videble pavirigita. II volis eskapar, ma Rona impedis lo sen ke 
el lasis il staceskar del sablo dil rivo. 

-Ni ne povas, Giacomo. Li ne permisos ni eskapar. 

-Ma quo diabli ni povas agar nun? 

-Exekutar to quon li postulas. 

-Ma, ka sexuagar? 

-Yes, Giacomo. Se ni ne agez lo, li ocidos ni -dicis el kun serioza 
mieno. 

Giacomo, del sablo ube il esis ankore sidante, regardis advere 

pavorigita la vivanta maso di mili, forsan milioni, de enti ibe unionita 
kun la sola fino di observar quale la du homi sexuagis. 

-Rona, me ne esas fidinda pri co. 

-Giacomo. Nia vivo dependas pri to. E me ne mencionis la misiono quan 
ni mustas ankore exekutar por la Republiko. 

-Ho! Sendubite la Republiko importas nun kande ni esas cirkondata per 
armeo di amebi. 

-Lietnanto Giacomo De Lucca, co esas impero! -klamis Rona uzante la 
povo di sua rango. 

Tandem il mustis aceptar sua fato. Quale Rona ja dicis lo, lia vivo 
esis en danjero pro to. Ultre, el donabis impero ad il. 

"Ma pro quo to devus importar me?" pensis il. 

-Rona me agos lo -dicis il plendante-. Ma tu mustas savar ulo. 

-Dicez a me, Giacomo. 

Giacomo prenis aero ante respondar: 

-Me esas virga, Rona. 

Rona, surprizita, apene povis kredar lo dicita da Giacomo. 

-Quo? 

-Me ankore esas virga, Rona. 

-Pro quo tu nultempe dicis to a me? 

-Ka me mustus lo? 

-No, no advere -agnoskis Rona, elqua ne savis ka plorar o ridar. 

-Mea familio, ed specale la familio di mea matro, esas tre 
katolikista, Rona. Ed anke me esas lo ankore. Forsan por personi quale 
tu co esas tre ridinda, ma por me esas importanta arivar chasta al 
mariajo. 

Rona ankore ne povis kredar to quon Giacomo dicis. Ma el, kom veterana 
navano, savis ke en la nuna homala domeno existis multeso de kulturi, 
kelka plu nova kam altri, ma kelka de li ankore konservis forte lia 
tradicioni. Ya la Titanani esis ta klaso de personi. 

Ma el apene povis kredar ke viro qua evis duadeketri yari ed ultre, 
esis chas-pilotisto dil Navaro, esus virga. Nun el savis pro quo Giacomo 
havis ta auro di naiveso qua atraktis el de-komence. Aparte, el 
surprizesis kande dum sua previa inquestado pri Giacomo en l'Amazonia, 
el deskovris ke il ne havis ula videbla amorantino. 

-Tu mustas savar, Rona, ke por me tu esas tre bela ed atraktiva 

muliero. Ma me konocis tua famo pri esar tre promiskua. En la navo 
existas multa rakonti pri tu, nula de li tre decenta kompreneble. Tale 
ke me kredis ke tu mokus pri me ka tu savus pri mea virgeso. 

Rona deziris ridegar pro lo dicita da Giacomo. Ma el kontenis sua 

ridego ed el nur darfis su montrar mikra rideto samtempe ke el mordis 

fingro malicoze. Lo lasta quan el bezonis esis ke Giacomo pensos ke el 

mokis pri il. 

-No, Giacomo. Me jame mokus pri co. E tu voluntez pardonar a me se me 
dicis ulo qua ofensis tu. 

-Obliviez lo, Rona. 

-Danki. 

-Ma ni ankore havas problemo. 

L'enti proximeskis poke plu adube Rona e Giacomo esis. Rona 
interpretis to quale signo di nepacienteso. 

-Lasez omno en mea manui, Giacomo. Me nultempe futuis virga persono, 
ma me savos quale agar cakaze. 

-Yes, Rona -dicis Giacomo, qua komencis esar tre nervoza. 

-Ed altra kozo, Giacomo. 

-Yes, Rona? 

-Irgo quo eventos, voluntez timar absolute nulo, Giacomo. 

-Fidez a me. 

Quik Rona sideskis apud Giacomo, ed el obligis il kushesar dorse sur 
la sablo dil rivo per sua manui. Giacomo ofris lejera rezisto ma il 
balde permisis el pulsar il. 

Rona remarkis la nerveso dil yuna viro, plu sekure pri la prezenteso 
dil maso di amebi qua cirkondis li. Ma el volis montrar ad il ke existis 
nulo por timar. 

Rona komencis prenante la peniso di Giacomo, ed olca erektesis preske 
quik. El ridetis por il por montrar sua joyo pri havar l'oportunajo di 
tushar ta intima parto dil viro. El kushis su sur la pektoro dil viro 
por atingar la labii di il. Balde el siglis sua propra labii kun la 
labii di Giacomo, ilqua recevis unesmafoye autentika kiso di karnala 
pasiono. 

Rona karezis per sua sinistra manuo la kapo di Giacomo e per l'altra 
ankore el prenis la peniso di il. Tre experta amorantino, Rona savis 
uzar sua tota korpo por ecitar la yuna viro. Lua gambo karezis la gambi 
di il, samtempe ke Lua boko savuris la maskulala boko, e la dextra manuo 
masturbis la harda parto dil viro. 

Pos kisar il longe, e pos kelka instanti moveskante la peniso di 
Giacomo, Rona decidis bokalar il, ulo quan el savegis, foleskis irga 
viro. El komencis uzar sua lango por ecitar il en la glano, olqua 
similesis perfekta kasko di kombato. 

Dum ke el trakuris la longeso dil genitalo di Giacomo, el povis audar 
la soni di plezuro quin el provokis en la viro. Plu kam kin foyi Giacomo 
repetis la nomo di Rona. 

Mikra penso quan Rona permisis su esis quale l'enti povis savar kande 
el ed il ja esis futuante l'una l'altra. Quankam l'enti ne havis videbla 
organi por vidar, li, pensis Rona, devis havar ulo por savar l'omna 
eventi dum la sexuagado kun Giacomo. 

Kande la peniso di Giacomo ja esis quale roko, Rona kredis ke to esis 
la korekta instanto por probar la virala karno en sua internaji. 

Lore Rona kavalkeskis Giacomo, ed el unesme prenis la harda peco dil 
viro por apuntar korekte al vagino di el, olqua ja esis suficante humida 
por permisar perfekta penetrado. Lente ma sen haltar, Giacomo eniris 
Rona totale. Rona klamis pro plezuro samtempe ke el klozis sua okuli 
joyoze, ed il anke permisesis klamar longa e tre klara expresuro di 
plezuro, plezuro quan il unesmafoye sentis. 

-Ho, Rona! 

-Yes, Giacomo! Yes! -klamis el kun sua klozata okuli por konfirmar la 

plezuro di ambi. 

Tainstante, Rona sentis en sua gambi e dorso la varma, ma ja agreabla, 
viskozeso dil enti, qui komencis kovrar la duo di amoranti. 

Anke Giacomo sentis la viskoza fluido dil enti avancante sur sua 

gambi, e ne-volate il traktis repulsar Rona, elqua ja vartis la reakto 
dil yuna pilotisto ed el impedis la fugo di il per sua brakii e 
korporala pezo. 

-No, Giacomo! -klamis el ek la plezuro dil karnala uniono-. Ne timez! 
Omno esos bone. 

Giacomo, qua apertabis sua okuli kande sentis la stranja sensaciono 
dil viskoza enti, klozis oli itere, e fidis a Rona sua destino. La lasta 
ceno quan il vidis ante klozar sua okuli esis Rona kun mieno di plezuro 
en lua vizajo dum ke la translucida fluido kovris sua korpo preske 

totale. 

Rona justempe kisis Giacomo ante ke l'enti kovris totale la du homala 
enti. 

Kande la fluido kovris Rona e Giacomo, elta komencis respirar per ol 
preske naturale, nam el ja konocis la sensaciono e la richeso de oxigeno 
quin ol posedi. Giacomo tardis poke plu por respirar la fluido pro ke il 
ne havis koncio kande il respiris ol. Ma il balde kustumigis respirar la 
vivanta fluido quan l'enti donacis ad li. 

En la fluido la du amoranti sexuagis quale sexuagar en l'aquo, ma la 
fluido esis plu densa kam ol, e quankam ta denseso desfaciligis poke 

l'ago, la plezuro ankore esis tre povoza por obliviar la viskoza 

sensaciono. Rona kavalkis Giacomo sovaje quale venjo por l'omna okazioni 
ke il repulsis el, sua respirado ja sen kontrola sen importar por el ke 
tainstante sua pulmoni esis plenigita de alienijena fluido. 

Giacomo anke trojuis la friciono dil sexuala organo di Rona en sua 
peniso. Quankam il advere kredis to quon il dicis a Rona pri la 
chasteso, nun il agnoskis ke ta plezuro quan Rona donacis ad il esis 
advere cielala. 

Ulainstante la homala enti desaparis del rivo dil lago pro l'enti, qui 
transportis li itere aden l'aquo, en la lago ube milioni plusa de enti 

partoprenis en ta nova e plezuroza komuniono quan oli nultempe sentabis. 


Rona, qua ja lernabis rikonocar kande l'enti respondis avan ula 
sensaciono, sentis quale mili de fingri tushis sua tota pelo omnaloke, 
inkluze en l'intima loki ube la karni dil duo fricionesis l'una l'altra. 
El preske povis divinar ke l'omna enti dil komuniono volegis savar por 
li ipsa quale esis ta stranja sensaciono di plezuro quan la du homi juis 
tainstante. 

L'enti komencis juar la nova plezuro quan la du homi adportis por li, 
e Rona e Giacomo sexuagis en nova formo nultempe konocita dal homaro, 
flotacante en maro di inteligenta, ma anke sentanta, amebi. 

La vivanta fluido eniris omaloke la du homi, kelkafoye en loki en 
atingebla por li ipsa, ma to jenis nule Rona e Giacomo, vice to 
augmentis la plezuro aden nova dimensiono por li. 

Balde, la vivanta denseso, antee kelke jenanta, nun helpis li por 
faciligar la penetrado di Giacomo en Rona en neposibla pozicioni en 
normala kondicioni, nur komparebla kun sexuagar en mikrogravito, ulo qua 
Rona nultempe facabis. Ma difero esis l'ubiqua prezenteso dil vivanta 
fluido dil amebatra enti qua exercis preso en la dorsi dil homal 
amoranti. Li povis sentar ol en lia labii kande Rona kisis Giacomo 
lacive. 

Ambi agnoskis ke malgre la viskozeso dil fluido, ol ne havis mala 
saporo, e fakte ol havis nedefinebla saporo, inter dolca ed bitra, ma 
agreabla por lia lingui. 

Ka l'amebatra enti esis advere saporoza od oli havis la fakultato por 
agar kredar li ke ol esis agreabla por la homala boko. Pos omno, tala 
enti havis la fakultato pri lektar altra menti quale Rona savegis. 

"Pro quo ne", pensis Rona, "oli ne povis sentagar plezuroza sensacioni 
por lia gasti?" 

Ultre Rona, experta e veterana amorantino di mil liti, komencis juar 
la viskoza naturo dil amebatra fluido qua invadis la du homala korpi, 
precipue ube Giacomo eniris/ekiris el, e sua mento imaginis ceni 
plenigita de perveseso. 

Altra kozo quan la vivanta maso permisis l'amoranti esis la mentala 
komunikado l'una l'altra, e tale, li povis savar quante juis singlauna, 
e kande li proximeskis la granda *klimaxo. 

-Rona, Rona, Rona! -klamis Giacomo mentale ma anke per sua boko 
plenigita per fluido kande il sentis la venonta liquido qua volis 
eskapar de sua genitalo. 

-Yes, Giacomo! Yes! -klamis anke Rona, elqua aceleris la movi di sua 
tayo por akompanar Giacomo en lua maxima plezuro. 

La du homal amoranti atingis samtempe l'orgasmo kande la varma fluido 
dil yuna viro explozis tre interne lua experta docistino sexuala. 

Forsan, plu pro kauzo dil klimaxo atingita da el kam pro la mentala 
krio qua invadis l'omna loki dil alienijena komuniono, olca vibris 
violentoze quale atakita da tempesto di plezuro nultempe ante sentita 
dal amebatra enti. 

Tante violentoza esis la tempesto di plezuro atingita dal komuniono ke 
la du homala enti kaptita en la kordio di ol falis en l'esvanado e li 
flotacis kune, ankore embracita l'una l'altra, sen koncio. 

Pose, la fluido facita ek la milioni de enti experimentis granda paco, 
granda silenco, ed en olta, la du homi ja liberigita de lia karcero di 
plezuro flotacis libere, ne sen ke l'enti ankore kolektis la restaji di 
plezuro quan la homi donacabis a li. 


Rona esis l'unesma qua vekis, ed el deskovris ke li ne esis plu en la 
komuniono vice en la rivo dil lago, ube Giacomo anke esis dormante, 
fatigita forsan pro l'esforco, pro la povoza sexuagado quan li juis. 

El esis apud el, ma ne plu embracita. Tre sekure l'enti ektiris li del 
aquo por ke li repozos quale premio por la donacajo quan li adportis por 
la komuniono: fresha aero e soleso por ambi sur la tenua sablo dil rivo, 
la stelo Omega Orionis cirkume la horizonto, okultonta. 

Rona reptis til restar sur la pektoro di Giacomo ed el vidis quale lo 
acensis ed decensis pro kauzo di lua respirado. El vidis la yuna vizajo 
di il ed el ridetis joyoza. 

Quankam el esis l'experta e veterana amoranto, advere el sentis ke to 
esis l'unesma foyo por li, precipue pro la fakto pri sexuagar el virga 
viro ed en medio nultempe vidita da homala ento. 

Rona komencis facar cirkli en la nuda pektoro di Giacomo per sua 
fingro, e to vekigis il. 

-Rona, ni ja esas extere -dicis il kande il apertis sua okuli. 

-Yes. Li lasis ni sola -respondis Rona. 

Sen vidar el, Giacomo karezis la dolcega dorso di Rona, samtempe ke il 
juis la mami di el sur sua pektoro. 

-Ni nultempe esis en danjero, Rona. Ka ne? -questionis Giacomo. 

-No, Giacomo. Nultempe ni esis lo. Li ja promisabis a me ne domajar ni 
se tu ne aceptabus sexuagar kun me. 

-Me pekis pro tua kulpo, Rona. Tu mentiis me -dicis il sen nula enoyo 
en sua voco. 

-Ka tu pardonos me uladie? -questionis Rona. 

-Me ja pardonis tu, Rona. E me dankas tu pro montrar a me ca plezuro. 

Rona reptis sur la korpo di Giacomo til atingar lua labii e donacar ad 
il pasionoza kiso. 

Pose, Rona sideskis sur el ed el dicis a Giacomo: 

-Me devas retrovenar al aquo, Giacomo. 

-Ka tre balde? 

-Me mustas konkluzar afero. 

Rona eniris la lago ed el natis til trovar la maso dil komuniono en 
l'aquo. 

La komuniono dil enti avancis aden Rona ed el lasesis adportar dal 
viskoza manuo dil amebatra fluido, olquan el komencis respirar itere. 

Tam balde kam el respiris la fluido, la mentala komunikado rikomencis. 

-Hola, Rona! -salutis la voco ad el. 

Rona askoltis altra mentala vorto kune sua nomo quan el ne povis 
tradukar facile, ma el komprenis tre bone lua signifiko. To anke 
signifikis ke el atingis nova nivelo di komunikado ube la homala vorti 
en sua mento ne esis bezonata. El ridetis pro to. 

-Pro quo ta nomo por me? -questionis Rona ridetante. 

-Tu komencis revoluciono en nia komuniono, Rona Lynn McLeash. L'altra 
enti di nia planeto volas konocar la klaso di komuniono quan ni 
atingis.Ni povas transmisar la sensacioni quin ni sentis dum ke tu facis 
komuniono kun l'altra homala ento, ma nia samplanetani deziregas sentar 
per li ipsa to quon ni experimentis. Ni parolis li pri la pakto quan tua 
speco propozis ni, ed li aceptas ol, ma li anke volas konocar la plezuro 
quan tu adportis. 

-Astonanta! 

-Ni donas a tu multa danki por montrar a ni tala klaso di plezuro quan 
ni ne konocis ante. 

-Mea kolegi esos felica kande li savos lo. 

-Yes, Rona. Tu adportez nia pakto por tua guvernerio. Ni vartos altra 
enti kom tu por montrar a ni la plezuroza komuniono quan ni deziras. 

-Danki nome di mea guvernerio e mea populo. 

La komuniono vibrigis la fluido por montrar ad el lua feliceso. Rona 
sentis la titili en sua nuda pelo. 

-Ma me havas ankore problemo. 

-Quala esas, Rona? -questionis la voco. 

-Nia kapsulo esis destruktita dum l'arivado a ca planeto e ni ne povas 
komunikesar kun nia matro-navo. Diverse kam vi, ni ankore bezonas 
tekonologio por komunikar ni de longa disti. Ni bezonas radio-komunikilo 
por sendar mesajo aden nia matro navo. 

-Do, quon tu mustas agar? 

-Vartar en la rivo dil lago til ke ula naveto di salvado trovez ni. 

-Kad e tala tekonologio existas en l'omna navi di tua speco? 

-Yes. Ma se ni ne havas navo, ni ne havas komunikado. 

Tainstante, la bruiso dil voci dil komuniono ri-komencis. E pos 
parolar inter li kelka sekundi, la voco havis respondo: 

-Ni havas la solvuro, Rona. 

-Kad advere? -questionis Rona gayege. 

-Yes. Altra komuniono, kelke mikra kam ni, informis ni ke li saveskis 
pri prezenteso di granda e stranja objekto quan nultempe li vidis, 
simile navo quan tu deskriptas en tua mento. 01 esis cirkume rivero en 
tre fore de hike. 01 devas esar homala navo. 

-Quale vi savas ke ol esas homala? 

-Pro ke nia samplanetani manjis kelka del mortinta korpi qui esis 
cirkume l'objekto kande li trovis oli. 

-La pirati! -klamis Rona, plu astonita pro la fakto pri ke l'enti 
trovis l'abatita navo dil pirati kam la fakto ke lia kadavri esis 
devorita dal enti, qui pensis ke ili esis nur manjajo. 

-Yes. 

-Ma, quale ni povas arivar adibe? 

-Ne suciez pri to, Rona. Ni tranportis vi adibe. La lagi e mari di ca 
mondo esas komunikata per subtera tuneli qui existas ye multatempe ante 
nun, e ni komunikis ni per oli kun l'omna enti di ca planeto. Ma via 
transportado esos tre facila pro ke ta rivero komunikesas kun ca lago. 

-Nekredebla! 

-Ni irez nun -dicis la voco. 

-No. Vartez vi ke me adportez Giacomo. 

Rona natis extere la komuniono e pose extere l'aquo. 

Giacomo esis ibe, stacante apud l'aquo, vartante la riveno di Rona. 

-Tu rivenis tre balde. 

-Akompanez me, Giacomo. 

-Pro quo? 

-Bona notici -dicis Rona nur. 

El prenis la manuo di Giacomo ed el adportis il al aquo, e balde, ambi 
natis ube la komuniono ja vartis li. 

La komuniono prenis li jentile e quik ol transportis li quale voyajar 
en tunelo di aquo, adube restis l'abatita pirat-navo. 

Nek Rona, nek Giacomo povis kredar ke ambi voyajis talamaniere, ulo 
quan nula homala ento experimentabis ante. 

**************************************************** 

VALKIRII 

O'neall adportis la lasta novaj-raporto por Evangelyn, ed ol ne esis 
precize tre bona. 

-Eskadrono di Gardani en la nordala polo dil planeto raportas ofensema 
kontakto kun chas-navi dil Colorado. Li preske shokas en l'aero dum la 
manovrado. Nia piloti demandas permiso por respondar per armi lia 
ofensema proximeskado. Li demandas uzar nur pafi di averto. 

-Ne grantata. Ni ne donos a Higgins la pretexto por komencar luktar 
kontre ni -respondis Evangelyn, elqua savis ke to esis nur provoki dil 
enemiko. 

-Ma, Kapitano! To ne esabas l'unesma ofensema proximeskado di naveti 
dil U.T.W. aden nia naveti! 

-Me savas lo, O'neall. Ma me ne volas esar l'unesma kapitano qua 
presos la fusil-hano 1 . 

-Semblas ke la Colorado e la Bremen volas obligar ni agar lo. 

-Li surprizesos se li advere volas lo. 

Kaminski interruptis la konversado di sua superiora oficiri: 

-Colorado volas komunikesar kun ni, Sioro. 

-Apertez la kanalo, Sub-lietnanto. 

-Yes, Sioro. 

La skreno aparis en la komandeyo ed anke la malauguroza vizajo di 
Roderick Higgins. 

-Vua tempo finis, Kapitano Toledo. Ka vi ja trovis via misduktata 
kruani? 

-En mea akademio on docis a me salutar unesme altra personi -respondis 
Evangelyn l'ofensema mesajo di Higgins. 

-Me kredas ke nun ja ne esas tempo por kordiala saluti. Me questionas 
itere, Toledo: Ka vi ja trovis via kruani? 

Evangelyn volis respondar per "to ne importas vu", ma la korekteso e 
la ganajo di tempo obligis el respondar. 

-Ni trovis lia kapsulo di eskapo. Trovar li esas questiono di tempo. 

-Ma vi ne trovis li... vivanta, ka ne? Ni ja savas ke vi trovis la 
kapsulo. Pos omno, ni vidas lo sama kam vi vidas. 

-Yes. Nia naveti tushesas l'una l'altra en la spaco -dicis Evangelyn 
kun severa mieno-. Altralatere, vi savos ke ni bezonas plusa tempo por 
trovar nia kruani. 

-Tempo quan ni ne povas donar a vu, Kapitano. 

-Kad advere? Lore me prenos ol per me ipsa, Higgins. 

Higgins severiskis plu sua mieno: 

-Vua tri hori ja pasis, Kapitano Toledo. Imperez via naveti retroirar 
e permisar le nia decensar la planeto. 

"Sur mea kadavro, Higgins", pensis Evangelyn quik, ma el ne povis 
expresar ta vorti avan l'ofensema kapitano. 

Lore, Evangelyn prenis aero por respondar a Higgins. 

—Ico esez klara por vi, Kapitano Higgins: Me, Kapitano Evangelyn 
Toledo, dil astronavo ARSN-Amazonia dil Stelala Navaro dil Republiko di 
Arian, refuzas via demandi. Ca navo esas en misiono di salvado, ed irga 
interferado en nia misiono esos konsiderata quale ofensema ago e ni uzos 
la necesa forco por realigar nia misiono. 

Higgins duris muta apene kelka sekundi ante respondar ad Evangelyn: 


1 Presar la fusil-hano: pafar. 

-Ka Tale ke to esis vua lasta vorti? 

-Yes, Higgins. 

-Lore, vu asumez la konsequi pro vua decido. 

L'imajo desaparis del skreno. 

"Me asumis oli kande me vestizis ca uniformo unesmafoye", pensis 
Evangelyn. 

-Kapitano! -klamis Sanchez-. La Colorado e la Bremen avancas aden nia 
poziciono. 

-Mantenez nia poziciono! -imperis Evangelyn-. O'neall, imperez l'omna 
naveti mantenar lia pozicioni ma atingar orbito plu alta! Ni chanjez ye 
kinesma nivelo di defenso! 

-Yes, Sioro -respondis O'neall e pose l'omna kruani dil komandeyo. 

La Gauss-kanoni esis charjata, la turmeti di lazer-radii esis en 
poziciono, e la misili esis preparata por ekirar de lia tubi di 
ejektado. 

L'Amazonia esis pronta por la batalio. 

Sono en la komandeyo audesis tainstante. 

-Kapitano, viz-radaro apuntas a ni! -klamis Kaminski- Li charjas lia 
Gauss-kanoni! 

-Mantenez nia poziciono! Shildi admaxime! 

Tainstante, del Colorado pafesis du rapida projektili qui pos kelka 
instanti pasis tre proxime l'Amazonia, ma lo suficante fore por savar ke 
la Colorado faliis intencale. 

-Ne respondez l'atako! To esis nur por provokar a ni! -dicis 
Evangelyn. 

-La Colorado sendis a ni mesajo, Kapitano -informis Kaminski. 

-Informez me ol, Kaminski. 

-Yes, Sioro. Li dicas: Co esis nur averto. Vi permisez ni decensar en 
zono di serchado. Fino dil mesajo. 

-Li havos nia respondo. Sistemi di Kombato, pafez dufoye, un pafo por 
singla navo. Ne apuntez a li exakte. Ni respondos sama-maniere. 

-Yes, Sioro -respondis kruano di Sistemi di Kombato, ube esis tri 
personi di qua misiono esis pafar kontre l'enemiko quan la kapitano 
imperis atakar. 

Du rapida projektili pafesis del Gauss-kanoni dil Amazonia ed ambi 
faliis po apene metri. Evangelyn sendis tale duopla mesajo por amba navi 
dil U.T.W.: Ni anke respondos via pafi e ni povas apuntar plu bone kam 
vi. 


Ma la du navi dil U.T.W. duris avancante adube esis l'Amazonia. 

-Li ne submisesos, Kapitano -dicis 0' neall, por qua to ne esis lua 
unesma spacala batalio. 

-Sincere, me ne esperus ke li agus lo -dicis Evangelyn. 

-Kapitano! -interruptis itere Kaminski-. Ni recevas transmisado del 
surfaco dil planeto! 

-Ma, quale to esas posibla? 

-Yes, Sioro. 01 esas debila, ed ol venas de..., vu ne kredos lo, del 
pirat-navo! Esas Lietnato Komandanto McLeash! 

-Apertez komunikado en la megafoni dil komandeyo, Kaminski! 

-Yes, Sioro! 

La komunikado apertesis ed en la komandeyo la bruiso dil statiko 
audesis sur la voco dil persono qua volis facar kontakto kun lua 

matronavo: Rona McLeash. 

-....Hike...nanto McLeash....por l'Amazoni.... -audesis la voco di 
Rona tre konfuza pro kauzo dil bruiso dil fundo-...Ka vi povas askoltar 
ca transmisa....? 

Evangelyn sentis ke la pulso di sua kordio aceleresis kande el 
askoltis l'ankore nekomprenebla voco di sua amikino. Rona esis vivanta. 
Anke l'omna vizaji dil komandeyo montris joyo pro la bona novajo. 

Evangelyn jame dubitis ke el esis vivanta, ma la preso pro la 

misduktado di el esabis prezenta en sua ento til ta instanto. La joyo 
retrovenis a sua kordio. 

-Kaminski, kodexigez ca transmisado! Ni ne bezonas ke l'altra navi 

savos pri quon ni parolas. 

-Transmisado kodexigata, Sioro. 

-Rona...Lietnanto McLeash, ka vu esas ibe? -questionis Evangelyn 
laute, pos korektigir la maniero por advokar sua unesma oficiro. 

-...Yes, Kapitano... Ni e Giaco... esas salva... ni esas en ....to- 

navo. La radio-komun...lo apene funcionas... 

-Lietnanto McLeash, me tre prizas askoltar vu itere, ma nun ni havas 
problemo en orbito. Du astronavi dil U.T.W. volas impedar lia salvado. 
Me mustas kurtar ca komunikado, e pose ni povos sendar naveto di salvado 
por vi. 

-Quala...blemo! -respondis desfacile Rona del pirat-navo-. Nu... ante 
ke vi kurtos ca komunik...o, me dicos lo... ni havis... ceso.... 

-Quo? Repetez vua lasta vorti, Lietnanto McLeash. 

-Me repetas... Ni havis suceso... me repetas... havis suceso... l'enti 
aceptis la pakto... repetas... aceptis la pakto... me kurtas... 

Evangelyn, malgre la statiko dil falianta komunikilo dil pirat-navo, 
komprenis bone la mesajo di Rona: Li sucesis e l'enti aceptis la pakto. 
Nun lua misiono ne esis salvar Rona e Giacomo. Li esis sana e senleza. 

Lua misiono nun konsistis rezistar la du kombat-navi quin el havis 
avane. 

O'neall, qua surveyis la situeso dum ke Evangelyn komunikesis kun 
Rona, adportis novaji: 

-La Colorado advokas ni, Kapitano. Esas Higgins. 

-Kande ta viro haltis minacar ni? Apertez kanalo, Kaminski. 

Holografiala skreno aparis itere ed enoyita Higgins en ol. 


-Ni pardetektis transmisado del abatita pirat-navo en la surfaco dil 
planeto ma vi kodexigis la komunikado. Ni postulas savar pro quo vi agis 
to! 

-Ka vu questionas me kun kanoni apuntante a mea navo? -dicis Evangelyn 
emfazoze. 

Higgins imperis per gesto ad ula kruano en sua komandeyo e quik la 
viz-radaro desaparis del detektili dil komandeyo dil Amazonia. 

-To esas plu bone. Quala esis vua questiono, Higgins? 

-Ni volas savar quon vi komunikesis en ta navo. 

-Li esis nia misduktata kruani, Higgins. Li trovis la restaji dil 
pirat-navo e li demandis naveto di salvado. 

-Kad e por to vi devis kodexigar la transmisado? Ni ne kredas to quon 
vu dicas. Ni kredas ke vi havas ulaspeca pakto kun la restanta pirati. 
Ni havis ta teorio ma via agi konfirmas lo por ni. 

Evangelyn deziris ridegar pro la paranoika vorti di Higgins ma l'enoyo 
esis plu forta ed el limitizis respondar: 

-Higgins, ne importas por me to quon vu kredos! Meaopinione, vu prenez 
ol e vu agez enirar ol en vu ube ol povas! Amazonia finas! 

La skreno desaparis ante ke varmigita Higgins povus respondar. La 
silenco agesis en la komandeyo pro la ruda respondo dil kapitano. Omni 
regardis el direte. 

Ma, silencoze, plu kam du krauni ridetis celite. 

La sono dil viz-radaro retrovenis por memorigar li la danjeroza 
situeso ube li esis. 

-II enoyis su, Kapitano -dicis O'neall-. Irgamaniere, bone dicita. 

-II meritis lo -dicis Evangelyn a sua navigant-oficiro-. Sistemi di 
Kombato, vi preparez por respondar! Kaminski, avertez la tota kruo por 
shoko! 

-Yes, Kapitano! -respondis la korespandata kruani samtempe. 

Ma nova alerto en la komandeyo savesis. 

-Kapitano! Altra signalo en la detektili. Me havas signalo di salto! 
No!. . . Du signali! 

-Quo? -questionis quik Evangelyn surprizita. 

-Ta damniti advokis rinforci! -klamis furioza O'neall. 

-Quala honoro! -dicis ridetante Evangelyn malgre la desavantajoza 
situeso. 

Kaminski, en la panelo dil naviganto gayegesis kande identifikis la 
signalo di salto dil arivanta navi. 

-Sioro, oli esas... la Valkirio e l'Atena! -klamis Kaminski. 

-Ka Petersen e Duvalier hike? -questionis Evangelyn surprizita ma anke 

gayega. 


Ye kelka mili de kilometri dil Amazonia, la du navi klaso Valkirio 
haltigis lia hiperlumala motori, en orbito tre proxime Omega Orionis d, 
manovrado nur permisata dum batalio od urjenta helpo. 

Per rapida manovrado e danke l'inercio dil salto, la du astronavi dil 
Republiko balde atingis la poziciono dil Amazonia, ed oli pafis 
projektili di Gauss-kanono dufoye kontre la du rivala navi, ma amba pafi 
pasis suficante fore por indikar ke to esabis nur pafi di averto. 

-Me esas Kapitano Heidi Petersen, komandanto dil flotilio Valkirio dil 
Stelala Navaro di Arian -audesis la forta voco di Petersen tra la 
megafoni dil komandeyo dil Amazonia, e tre sekure tra la sistemi di 
komunikado dil Colorado e la Bremen-. Astronavi dil U.T.W., cesez via 
intenci o vi obligis ni uzar nia armi kontre vi! 

Pos kelka sekundi, la Colorado e la Bremen haltigis lia ionala motori, 
ma li mantenis lia pozicioni proxime l'Amazonia. La numerala supereso 
impozesis. Un kozo esis minacar sola navo dil Republiko ed altra tre 
diferanta konfrontar tri de oli samtempe, aparte, la maxim moderna de 
oli. 

En la komandeyo dil Amazonia askoltesis la voco di Higgins tra la 
sistemo di megafoni: 

-Ni esas la Colorado e la Bremen. Ni esas en misiono di chasado di 
pirati e ni kredas ke l'Amazonia protektas li ulamaniere! 

-Me postulos expliko al Kapitano Toledo pri to. Durez apertata ca 
kanalo. Valkirio kurtas. 

Tam balde kam la komunikado kun la Colorado finis, la skreno dil 
Amazonia montris la vizajo di blonda e severa Heidi Petersen. 

-Kapitano Toledo, vu voluntez raportar -imperis Petersen. 

-Ni vartis vua arivado til morge, Komandanto -dicis Evangelyn poke 
nerespektoze, pro ke pos omno, amba mulieri esis kapitani, ed Evangelyn 
ankore posedis ta traito qua ankore jenis sua superiori. 

-Anonima mesajo quan ni recevis avancigis nia arivado. 01 mencionis 
pri misduktata kruani, astronavi di kombato qui minacis la misiono ed ol 
demandis pro helpo. 

-Me volus savar qua sendis ta mesajo. 

-Me dicis lo. 01 esis anonima. Me ne mentias, Toledo. Ultre, un de nia 
navi interceptis kodexigita komunikado inter du navi dil U.T.W., forsan 
la Colorado e la Bremen en sektoro proxime Rigel. Ni povis dechifrar 
parto dil komunikado, ube aparis la vorti Omega Orionis ed ulo pri 
pirati, e to alertis ni. Kande l'anonima mesajo arivis, ni ne havis ula 
dubito. Semblas ke ni arivis justempe. 

-Me kredas vu, Komandanto. 

-Irgamaniere, voluntez donar a me vua rapida raporto. 

-Ta mesajo esas justa. Ni havis du misduktata kruani dil misiono pro 
kauzo di atako di pirat-navo, Lietnanto Komandanto McLeash e Lietnanto 
Giacomo De Lucca. Ni trovis li tandem, ma ca du navi dil U.T.W. impedas 
ni realigar la salvado e finar nia precipua misiono. Li akuzas ni pri 

protektar pirati! 

-Me komprenas. To esas ridinda. Ma pri via precipua misiono... 

-Lietnanto McLeash raportis suceso del surfaco dil planeto. Li sucesis 
facar pakto kun l'enti dil planeto. Me kredas ke la navi dil U.T.W. ne 
suspektas ulo pri... 

-Ne dicez pluso, Toledo. Nun ni mustas donar expliko plu kredebla por 
ta ofensema kapitani ante ke vera floto di batalio aparos. 

-Komandanto Petersen, voluntez donar a me la privilejo por komunikar 
nia expliko por nia amiki. 

-Kapitano, Toledo, to esas mea laboro! 

-Komandanto, koncesez a me ta honoro! Me savas qua dicar. 

Petersen regardis Evangelyn ed elca anke agis lo. La forta e profunda 
regardo di Evangelyn parvinkis la severa volfino Petersen malgre la 
barilo qua signifikis la holografiala skreno. 

-Me koncesas lo. Ma, vu voluntez ne dicar ulo qua kompromisos la 
misiono... e ne agos plu granda la dizastro. 

-Me esos tre sorgema pri to, Komandanto. 

Evangelyn imperis Kaminski apertar la kanalo vers la Colorado. 

-Kapitano Higgins, vu meritas expliko pri nia agi. 

-Ka vu donos a ni ol? 

-Yes. La raciono pri nia arivado a ca planeto esis por realigar 
diplomacala misiono kun alienijena enti qui lojas la planeto, olqui esas 
l'amebatra enti quin vi ja konocas. 

-Ka l'amebatra animali? 

-Yes. Ma olti quin vi kredas ke oli esas nur animali, ni kredas ke oli 
esas vera inteligenta enti. Fakte, la misiono dil unesma oficiro di mea 
navo esis facar kontakto kun oli por krear nova diplomacala relato. 

-Vu devas jokar, Toledo. Oli esas nur ofensema formo di vivo. Kredez 
me, me lektis la raporto di nia unesma misiono. Ne restis ula 
transvivanto pro kauzo di ta ofensema enti. 

-Nia ciencisti kredas ke li advere esas inteligenta e ni arivis por 

pruvar lo. Kompreneble, un del rekomendi di nia ciencisti esis nula 

extera interfero dum l'unesma kontakto qua povus provokar lia enemikeso. 

-To quon vu dicas kontredicas via konduto. Vu ipsa dicis ke co esis 
nur misiono di salvado. E nun, vu dicis a me ke pos omno, co esas 

diplomacala misiono... kun inteligenta animali! Ka por to vi preske 

komencis batalio? Ka por facar diplomacala relato kun ofensema animali? 

-Nia diplomacala misiono esis nia unesma misiono, e quale me dicis, 
nia ciencisti imperis ni ne permisar interferi dum ke ni establisas 
relati. Pro to, ni mentiis de-komence. Se vi interferabus dum la 
kontakto, ni nun havus dek ciencisti e kruani mortinta. Por ni, l'unesma 
kontakto kun altra civilizuro esas afero tre grava. Ma la kozi faliis 
ante komencar, kande la pirat-navo aparis e du kruani misduktesis. Pro 
to me insistis vi pri ne interferar en misiono di salvado. Pro ke ni 
savis ke extera e ne qualifikata interfero povus kustar la vivo di nia 
kruani. 

-To ankore signifikas nulo por me. Unesme, quala pruvon vi havas por 
dicar ke ta enti esis inteligenta? 

-Pro ke nia unesma oficiro, Lietnanto Komandanto Rona McLeash sucesis 
establisar pakto kun li. La transmisado quan vi interceptis mencionis la 

suceso pri kontaktar li. 

-Vu povas dicar a me omno quon vu volez. Ni ne havas maniero por savar 
ka lo dicita da vi esas vera. 

-Ni povas donar a vi kopiuro dil transmisado inter ni e Lietnanto 
McLeash del restaji dil pirat-navo. 

—Ico esas ankore tre nekredebla. Inteligenta amebi. Oficiri qui povas 
transmisar mesajo de abatita navo. Misiono di salvado qua advere esis 
diplomacala misiono, olqua esis celita sub pretexti pri exerci por 
kadeti. No, Kapitano Toledo, me ne povas kredar vu. Ni insistas: ni 
mustas decensar aden la loko ube la pirat-navo esis. Vu livez la rakonto 
pri inteligenta amebi por la pueri e la skriptisti pri fantasio! 

Evangelyn, stacante en la komandeyo dil Amazonia, klozis sua okuli ed 
el respiris profunde, por quik pose apertar oli itere e regardar vers la 
skreno di Petersen, anke regardante Evangelyn dum la tota parolado. Kun 
nova aero en sua pulmoni, Evangelyn respondis: 

-Me nur dicos co por vi unfoye, Higgins: De ca instanto, me, Kapitano 
Evangelyn Toledo, nome la Republiko di Arian, agnoskas l'inteligenteso 
dil amebatra enti qui lojas en la surfaco dil planeto Omega Orionis d, 
surbaze l'inquesti di nia ciencisti dil Ciencala Divisiono dil Navaro e 
la pakto atingita da nia nuna reprezentero en la surfaco dil planeto, 
Lietnanto Komandanto Rona Lynn McLeash. Do, irga interfero qua supozas 
danjero por nia nuna diplomacala relato kun ca civilizuro e por nia 
reprezenteri, on konsideros quale ago di milito, olqua ni punisos kun la 
tota povo dil Stelala Navaro, per la tri navi hike prezenta. Ni invokas 
nia vera yuro pri defensar nia relati kun altra inteligenta speci. Se vi 
ignoras ca yuro, lo sequanta quan vi vidos esos la projektili di nia 
kanoni! 

-Nun vu minacos ni -. Kapitano Higgins ridetis dum ke il askoltis la 
vorti di plu yuna Kapitano Evangelyn Toledo-. Me preske kredas to quon 
vu dicas. Ma mea skeptika mento ankore dicas a me ke co esas ulaspeca 
joko. 

-Quo esas lo maxim jokanta, Higgins? Ka vua ja mortinta pirati o mea 
inteligenta amebi? Ka vi volas riskar vi komencar milito pro kauzo di 
joko? 

La du kapitani regardesis dum longa instanti. Ambi duris muta. Higgins 
ne ridetis plu. II montris serioza mieno. Evangelyn esis qua ruptis la 
glaciala silenco. 

-Voluntez, Higgins! Presez la fusil-hano! Koncesez a me ta plezuro! Me 
esas fidinda ke nulu pensos pri joki pos l'unesma pafi! 

Higgins duris muta e subite, la skreno desaparis. La Colorado kurtis 
la komunikado. Ma ankore, en la komandeyo restis la skreno kun l'imajo 
di Petersen, anke muta, quale se el ne kredus lo dicita da Evangelyn 
Toledo. 

-Kapitano! -interruptis itere Kaminski-. La navi dil U.T.W. startis 
lia ionala motori! Li foriresis aden plu alta orbito! 

Generala ovaciono audesis en la komandeyo dil Amazonia. Dekedu kruani 
gratulis ed aplaudis lia kapitano. O'neall, plu veterana e plu serioza 

kam l'altri oficiri dil komandeyo, olqui klamis e kriis por gratular 
Evangelyn, nur aplaudis el. 

Petersen, en la skreno flotancante en la komandeyo, audis l'ovaciono 
por la maxim yuna kapitano dil flotilio di Valkirii. 

-Tre bone, Toledo -dicis Petersen-. Vu surprizis me. Me preske kredis 

ke ni havis batalio en nia manui. Ta Kapitano Higgins advere esas 

"quadrata-kapo". 

-Vu savas nun omno quon me mustis suportar dum ca lasta dii. 

-Danke ta klaso di homi, l'U.T.W. perdis la milito. Li nultempe 

aceptis altra kozo kam lia streta vidpunto. Anciena vidpunto, ma ankore 
tre danjeroza. Fortunoze ni arivis justempe por haltigar la konfrontado. 

-Me povabus kontrolar la situeso, Komandanto. 

-Ho! Me ka kredas lo -respondis Petersen kun ironiala tono, ma el ne 
permisis Evangelyn respondar sua komentajo-. Ma ankore nia misiono ne 
esas tote realigata. Vu havas du kruani en ca planeto qui bezonas 

salvado, e ni mustas sendar esquado di ciencisti por konfirmar la vereso 
dil pakto. Parenteze, l'Astronavaro dil U.T.W. ne korformigos su kun nia 
unesma expliko. Li demandos pruvi por fortirar ca du Dedalos de ca 
orbito. Fakte me vartus plusa navi. 

-Li ja ne povos agar ulo. 

-Nu, voluntez donar a me vua kompleta raporto pri ca situeso ye dekedu 
hori de cainstante, Kapitano Toledo. 

-Vu havos ol justempe, Sioro. 

-Danke. Valkirio finas. 

Heidi Petersen desaparis del aero sur la komandeyo dil Amazonia. 

-Ni esas salva, Kapitano, por nun -dicis O'neall. 

-Ka tu kredas ke ni esis ulafoye en danjero, O'neall? 

Evangelyn staceskis de sua stulego ed el imperis: 

-Kaminski, ka Lietnanto McLeash ankore esas en la pirat-navo? 

-No, Sioro -respondis Anna Kaminski-. Dum nia konfrontado kontre la 
Colorado el informis me ke el retrovenus aden granda lago ye duadekekin 
kilometri vers la sudo del poziciono dil pirat-navo. El ne donis a me 
ula expliko. 

-O.K. Me komprenas. O'neall, asumez la komando dil navo. Me decensos 
la surfaco dil planeto por salvar per me ipsa Lietnanti McLeash e De 
Lucca. 

-Segun vua impero, Kapitano, ma... ka ne ni mustas obtenar la permiso 
dil komandanto dil grupo por ke vu decensos adsur la planeto? 

O'neall dicis to pro ke la proceduri imperis ke la kapitano dil navo 
mustis restar en ol dum ke l'unesma oficiro, la vera unesma oficiro, 
esis fore del navo. 

Evangelyn haltis ed el regardis serioze O'neall ante respondar: 

-Ne suciez pri mikraji, O'neall. Petersen nultempe savos lo til ke me 
esos en orbito. Nur se... 

Evangelyn ne finis sua frazo ed el ekiris del komandeyo por direktar 
su aden la hangaro di sua navo, livante en la komandeyo dubitema Andrea 
O'neall. 


**************************************************** 

La duesma Spartano dil Amazonia superflugis la densa foresto cirkume 
la lago ube Rona dicis ke el esis. Evangelyn, en la stulo dil 
kunpilotisto admiris la verda arboraro qua kovris la surfaco dil planeto 
til ube la horizonto konfuzesis kun la cielo. 

La memoraji di Evangelyn flugis aden tre fora planeto en sekreta 
lokizado dil homala domeno, ube el lernis l'omna mortala arti por lia 
antea profesiono quale spionisto, ed ube el havis la quaze-deala 
experienco kun alienijena ento qua chanjis la sinco di lua vivado. 

-Ni superflugas la lago quan Lietnanto McLeash indikis, Kapitano - 
dicis Deveraux en la stulo dil pilotisto, e sua vorti rivenigis la mento 
di Evangelyn al prezento. 

-El indikis ni planet-venar la navo en la nordala rivo dil lago, ube 
la signalo dil komunikilo markas -kompletis Evangelyn l'instruiciono di 
Rona. 

-Esquado di decenso, preparez por arivado -imperis Deveraux per la 
komunikilo dil navo. 

Dum ke la naveto manovris por planet-venar vertikale sur la sablo dil 
rivo, kun lua omna armi pronta por repulsar irga atako, Evangelyn e 
Deveraux vidis tra la vitroplako dil kabino du homala figuri qui ekiris 
del aquo, ye kinadek metri del naveto, ma la sablo levita dal propulsori 
di decenso impedis vidar klare li. 

-Lietanto McLeash por Spartano -audesis la voco di Rona tre klara en 
la komunikilo dil Spartano per la komunikilo adportita del pirat-navo, 
sen ula interferado dil atmosfero dil planeto-. Ka vu askoltas me? 

-Yes, Rona. Forte e klare. Ni esos adibe quik. 

-Danki, Eve, ma me demandas ke nula kruano dil naveto ekirez de ol 
nulamaniere. Me repetas, me demandas ke nula kruano dil naveto ekirez de 
ol. 

-Ma, quo dicas, Rona? -questionis Evangelyn. 

-Voluntez exekutar mea demando, Evangelyn. Me iros la naveto persone. 
Me repetas, ke nula kruano ekirez del naveto. 

Evangelyn dubitis pro quo Rona demandis to, ma el aceptis la demando 
di el. 

-Serjento Pmumba, ke nula soldato ekirez del navo -imperis Evangelyn 
tra la komunikilo dil Spartano. 

-Segun vua impero, Kapitano. 

Kande la Spartano tushis la surfaco dil rivo dil lago, Evangelyn 
saltis de sua stulo ed el kuris aden la luko, ube dekekin soldati en lia 
armaturi di kombato vartis l'impero por ekirar la naveto, salvar la 
misduktata kruani, ed atakar irga kozo qua impedus la salvado. 

-Nulu audacez ekirar! Co esas impero! -imperis Evangelyn. 

-Yes, Sioro! -klamis preske l'omna soldati. 

Li vartis dum plu kam duimo de minuto, e subite li audis ke ulo frapis 
l'exterajo dil luko dil naveto, quale petro kontre la metalo. 

Quankam Evangelyn esis fidinda ke ta qua frapis la luko esis sua 
amikino, la reguli imperis esar pronta por repulsar subita abordado dil 
naveto pro kauzo de ne-konocata enemiko. Dekekin fusili apuntis aden 
l'ankore klozata luko. 

Evangelyn preske presis la butono di apertado, ma Serjento Pmumba 
avertis el. 

-Esez sorgema, Sioro! 

-Danki, Pmumba -dicis el samtempe ke el presis la butono. 

L'extera aero invadis l'internajo dil naveto kande la hermetika 
siglili permisis ol pasar. 

Kande la luko apertesis komplete, homala ento marchis sur la rampo di 
aceso e lu eniris la Spartano. 

-Rona! -kriis joyoza Evangelyn, e samtempe surprizita. 

-Evangelyn! -klamis nuda Rona- Pro quo omni apuntas a me per fusili? 
Ka nultempe vi vidis nuda muliero? 

Ek la surprizita soldati e kruani dil Spartano audesis kelka 
nerespektoza siflachi por l'unesma oficiro dil Amazonia, same kam kelka 
frazachi: 

-Kapitano, quala fortunon vu havas! 

-Ulu kovras U. O.!' 

-Plezuroze me sakrifikos me! 

-Salutez nia nudesma oficiro! 

Enoyita Evangelyn regardis la komandanto dil esquado di soldati. 

-Pmumba...! 

-Yes, Sioro! -komprenis quik Pmumba-. Tacez, hundi! Klozez via 
muzelachi ed montrez respekto por nia kapitano e l'unesma oficiro! 0 me 
ipsa jetos vi del navo ye 20,000 metri del sulo sen para-falo! 

Quik la silenco facesis en la naveto. 

-Nun omni jirez e me ne volas ke ulu videz Lietnanto McLeash! E se ulu 
audacas jirar lua kapo, me ipsa agos explozar ol! 

La soldati obediis quik Serjento Pmumba. 

-Danki, Pmumba -dankis Evangelyn. 

-Ne-dankinde, Sioro -respondis l'afrikana serjento. 

1 Militala jargono: kovrar ulu = protektar ulu del enemiko per pafado, ma 
hike uzesas dusence, kovrar korpo di ulu. 

-Or, Lietnanto McLeash, ka vu povas explikar co a me? 

-Anke plezas a me rividar tu, Eve. 

Evangelyn tacis ed el agnoskis ke sua pulsado esis acelerita pro la 
feliceso pri rividar vivanta sua amikino. 

Evangelyn profitis ke nur Pmumba e bok-apertita Khristine Deveraux 
regardis Rona tainstante por embracar elca forte e presar elca kontre 
sua pektoro. 

Por la du batalanti ne importis ke tainstante altra personi vidos 
l'amoro e l'amikeso quin li expresesis l'una l'altra. Irgamaniere, la 
tota kruo ja savis pri lia pasional afero. 

-Rona, Rona, jame agez co a me! -dicis Evangelyn ne-laute, juante la 
varma e nuda pektoro di Rona. 

-Ja, ja, Eve. Me standas bone -respondis Rona samamaniere. 

Li separesis e quik li ri-adoptis plu korekta posturo. 

-Nu, Rona. Tu esis diconta pro quo tu esas nuda e tu demandis ni ne 
ekirar del naveto. 

-Yes, Evangelyn. Me agis lo por protektar vi, ed anke li -. Rona agis 
gesto per sua kapo adextere por parolar pri l'amebatra enti-. L'enti 
repulsas irga kozo o vesto qua interferas la fizikala kontakto inter li 
e ni, pokavorte: li odias la vesto. Do, se tu e la soldati ekirabus del 
naveto, li konsiderus to quale ofenso, e tu ja savas quala esus la 
rezultajo. Se tu volas konocar li, tu mustas desprenar tu tua vesto. 

-Quala kozo! -klamis Evangelyn-. Ma ni venis por salvar tu e Giacomo. 
Ni livez la diplomacala ed ciencal aferi en la manui dil politikisti e 
la ciencisti. 

-No, Evangelyn. Ankore no. -dicis Rona. 

-Quo? 

-Me dankas tu por co, ma me ne povas formarchar me ankore. Nek me nek 
Giacomo povas. 

-Ma, Rona! Tu ja exekutis tua misiono. Petersen esas en orbito ed el 
sendos esquadi di ciencisti por kolektar pruvi pri l'inteligenteso dil 
enti e tale establisar nia pakto. E me mustas skribar raporto pri lo 
tota eventinta hike por el. 

-Ka Petersen? -Rona ridetis kande audis la nomo dil komandanto dil 
grupo-. Nu, Evangelyn. Me ne deziras efektigar problemi por tu. Do, me 
mustas adiar l'enti ante departar del planeto. Ma tu ne vartez por me. 
Sendez altra navo ye du hori. Me e Giacomo ja adior l'enti. 

-Rona... 

-Komprenez me, Eve. To esas tre desfacila explikar nun. Ma ye du hori 
tu havos l'omna respondi. 

Evangelyn regardis Rona, ed elta sospiris quale signo di vinkado avan 
la vorti di sua amikino. 

-Nu -dicis Evangelyn-. Ye du hori naveto venos por adportar tu,... kun 
nova uniformo. 

-Danki, amikino. 


115 



Rona marchis aden la luko por ekirar del Spartano, ed ante ekirar el 
vidis Deveraux, ankore astonita pro la nudeso di Rona. 

-Ka tu prizas to quon tu vidas, Deveraux? Co povas esar anke por tu. 

-Lietnanto, me pasas -respondis Deveraux. 

-Tu perdas lo. 

Rona ekiris kurante del navo, la tota korpo nuda, l'orea hararo 
flugante en la brizo, la blanka e dolcega dorso, la hancho e la glutei 
quale dancante erotala ritmo, la ronda e longa gambi e la delikata pedi 
qui multafoye lua amoranti karezis e lekis. El tandem arivis ube Giacomo 
De Lucca esis stacante en la rivo dil lago, l'aquo til lua genui. 

Evangelyn, stacante apud la luko, ma sorgante ne ekirar del internajo 
dil navo, regardis sua amikino proximeskar adube la viro esis. 

Quankam el e Rona esis amikini, el ne povis evitar kelketa jaluzeso 
pro la plezuro quan ta viro juis kune Rona. 

Manuo en sua shultro donis ad el lejera palmo-frapeti. Esis Deveraux 
dop el. 

-Vu advere esas muliero tre fortunoza, Kapitano. Quala delicoza 
muliero esas el! 

Evangelyn regardis serioze Deveraux, ed elta dicis: 

-Deveraux, ni departez nun. Ye du hori, nur tu e Pmumba rivenez por 
Rona e Lietnanto De Lucca. 

-Segun vua impero, Kapitano -respondis Deveraux kande askoltis 
l'impero di Evangelyn, celite, puniso pro l'audacoza komentajo. 

-Jonson! Peco di feko, me vidis tu! -klamis dop amba oficirinin Pmumba 
a soldato-. Mea lazer-vizilo(*) apuntas a tua kapo! 

La Spartano departis del rivo dum ke Rona e Giacomo regardis lua 
departado, e kande ol esis nur punto en la cielo, el dicis: 

-Ka tu ja rekovris tu? 

-Yes, Rona. Me esas pronta. 

-Ni enirez l'aquo. Li vartas ni. 

La du amoranti eniris l'aquo, ube la komuniono vartis li por nova e 
finala sensaciono quan nur la du homi esis kapabla donacar ad ol. 


AMAZONI 

Quankam Heidi Petersen ja havis la raporto di Evangelyn en la skreno 
dil ^terminalo 1 di sua kontoro en la Valkirio, el prizis e lektar ol 
surpapere. Ne importis quanta tempo pasabus de kande la homo inventis la 
skriburo, l'efekti dil surpapera vorto esis multe plu forta kam l'efekto 

l Aparato por vidar, lektar, recevar e sendar datumi od informeso irgaspeca, 
simile komputoro ma konektita a plu granda komputorala reto. 

dil digitala vorto en la skreno di terminalo. 

Evangelyn restis muta en sua stulo dum la tota tempo quan Petersen 
uzis por lektar la raporto dil kapitano dil Amazonia. Petersen exhalis 
l'aero kande el finis lektar. 

-Pirati, batalio, alienijena komunioni, mentala lektado, sexuagado... 
-komencis opinar Petersen-. Vua raporto semblas plu quale mixajo inter 
novelo da Emilio Salgari ed Emmannuelle Arsan kam raporto di misiono, 
Toledo. Se vu uladie divenos skriptisto, vu sendubite divenos richa 
muliero. Vua domeno dil vorti esas admirinda. 

Evangelyn ne bezonis dicar ulo pri sua vertuo pri skribar, malgre ke 
Petersen, e la tota Navaro savis pri la sucesoza libro di poemi quan 
kelka yari ante ta instanto el audacis publikigar. 

-Tamen, omno esas deskriptata ibe, Komandanto -dicis Evangelyn. 

-Yes, Kapitano Toledo, inkluze la du Gardani e la Spartano abatita dal 
pirati. 

-Ma ni ne havis, mirakloze, ula perdajo, Sioro. 

-Yes, mirakloze, ma ne omnatempe eventas la mirakli. E pri la tri 
abatita naveti, sendubite por la Navaron ne penvaloros ta perdo. Pos 
omno, lo ganata esas tre multe granda kam lo perdita. 

-Materiala kozi. Ma, ka co penvalorus la perdo di homala vivo? 

-Ka vu questionis lo pro Lietnanto McLeash? 

-Yes, Sioro. Se ulo mala eventabus el, me nultempe pardonus lo a me. 

Evangelyn esis sincera pri to quon el dicis a sua superiora oficiro, 
sen ke por elta importos quo pensis Petersen. E Petersen esis surprizita 
pro l'apertita penso di Evangelyn. 

-Vu selektis qua esus vua unesma oficiro, same kam multa altra membri 
di vua kruo, Toledo. Kande vu agis ta selekto, vu savis ke uladie povus 
eventar lo plu mala por el od ulu plu. Vu mustos vivar kun to dum la 
restajo di vua vivado. Vu ankore havas tempo por chanjar to. 

-No, Sioro. Vu dicis lo: me mustos vivar kun to dum la restajo di mea 
vivado. Ma mea instinto dicas a me ke me agis lo korekta. 

Petersen ridetis lejere ante respondar ad Evangelyn: 

-Kad instinto o hazardo? Ma, ka to importas? Vu esas fortunoza ke 
Lietnanto McLeash esez la maxim ninfomana muliero dil Navaro. Danke el, 
ni mustas ridefinar la signifiko dil diplomacala relati kun altra speco. 
Quo ni bezonos por plufortigar nia pakto kun li? Ka prostitucani? ka 
nudista klubo? E quala esos la moneto di kambio, ka sexuala aventuri? 
Fakte, me konocas ciencistino pri exobiologio dil K.S.A.I., tre simile 
McLeash, qua juus esar nia unesma "ambasadisto" avan ca civilizuro. 

-L'universo esas loko tre stranja, Komandanto -donis Evangelyn a 
Petersen to quale respondo, ridetante plu aperte kam Petersen. 

-Irgamaniere, ni ankore havas la problemo pri la du navi dil U.T.W. 
qui mem postulas la korpi dil pirati, precipue pri ulu qua nomesas 
Dranix. 

-Mea raporto dicas klare ke lu esis dissolvita dal amebatra enti, 
segun la naracado da Lietnanto McLeash. Parenteze, l'amebatra enti 

riklamacas ni nomizar li quale "Omegani". Por li esas l'unesma foyo ke 
li uzas nomo por nomesar lia civilizuro. 

-Me informis li pri to, ma ankore li esas nekredema. Li postulas 
realigar misiono di explorado por lokizar la restaji dil pirati e sua 
navo. Nia argumento pri ne permisar decenso aden la planeto por ne 
inkombrar nia diplomacala negociadi, e la prezenteso di nia navi 
servabas por haltigar irga enemikajo. Forsan, tam balde kam ni 
konstruktez vera pakto kun l'Omegani, ni agos konjuntita misiono por 
rekovrar lo postulata dal Astronavaro. 

-Multa bruiso pro kauzo di simpla kriminali. 

-Lo sama li dicas pri nia pakto. Til ke esquado di ciencisti arivos ca 
planeto, ni vartos hike dum kelka dii por mantenar nia pozicioni. 

Petersen aranjis la paperi dil raporto por indikar la fino dil 
intervido. 

-Kapitano Toledo, vu darfas forirar -imperis Petersen. 

Evangelyn staceskis del stulo por la vizitanti, ma ja stacante, el 
dicis: 

-Komandanto Petersen. Ankore existas ulo qua me ne mencionis en mea 

raporto. 

-Quo esas, Toledo? 

-Deziro quan l'Omegani demandis Lietnanto McLeash. 

-Quala esas? 

-Voyaj ar. 


**************************************************** 

Kande O'neall eniris la kontoro dil kapitano, ed el vidis Evangelyn en 
sua stulego e Rona stacante apud elta, el savis ke el havis problemi. 

-Imperez, Kapitano -dicis O'neall koram la du komand-oficiri dil navo. 

-Voluntez sideskar, Lietnanto O'neall -imperis Evangelyn. 

O'neall sideskis e vartis la reprimendo. 

-Unesma Lietnanto Andrea O'neall, la raciono pri nia asemblo esas 
quale Komandanto Petersen recevis l'anonima mesajo pri nia situeso en ca 
sistemo. 

-Yes, Sioro. 

-Quale vu ja supozos lo, nulu en ca navo havas la kapableso por sendar 
kodexigata mesajo per ultraondi(*) sen ke la komandeyo detektos lo. Nulu 
ecepte me, e Lietnanto Komandanto McLeash, elqua esis en la planeto dum 
la konfrontado. Nulu plu ecepte me, McLeash e... 

-E me, Kapitano. Ne adminime Kaminski esas kapabla agar lo. E yes, 
Sioro, me sendis ol -konfezis O'neall. 

-E, pro quo vu agis lo, O'neall? -questionis Evangelyn tre serioze. 

O'neall prenis aero ante respondar. 

-Pro ke me kredis ke me mustis agar lo, Kapitano. La duadekequar hori 
del instanto ke vu imperis vartar ante demandar helpo dil Navaro ja 


118 



pasabis. Do, me sentis me obligita por sendar mesajo. Fakte, me sendis 
la mesajo pos triadek minuti pos finar la fristo por demandar helpo quan 
vu markis. 

-Vu mustis informar me prie, O'neall. 

-Me mustis, Kapitano. Ma ne intuicis ke vu ne demandus pro helpo. Tale 
ke me prenis l'inicado. Do, se vu imperas lo, me aceptos la puniso pro 
pasar super vua autoritato. 

-Pro quo vu pensas ke me punisos vu, O'neall? 

O'neall suprizesis pro la vorti di sua kapitano: 

-Kapitano...? 

-Dum l'incidento vu kondutis quale unesma oficiro mustis kondutar, 
malgre ke ol ne esis vua precipua laboro. Vua tendenco por exekutar la 
reguli salvis ni kande la Valkirio e l'Atena arivis. Vu nur exekutis vua 
devo, Lietnanto. Me esis qua ne sequis l'imperata proceduro, forsan 
nevolate, en mea obstineso por impedar la decenso dil trupi dil U.T.W 
aden la planeto. 

-Me sendis la mesajo anonime, Sioro. To devus videsar senkuraja. 

-Quale me ja dicis lo a vu ante, Lietnanto: ne suciez pri mikraji. 

O'neall montris gaya vizajo avan la komentajo di Evangelyn. 

-Danki, Sioro. E se vu permisas me dicar ulo, Sioro... 

-Dicez, O'neall. 

-Kande vu konfrontis tandem Higgins, me sentis me fiera esar vua 
subordinito, Kapitano. 

-E me sentas me fiera havar bona oficiri kom vu, O'neall. 

-Danki itere, Sioro! 

O'neall staceskis del stulo. 

-Permiso por retrovenar a mea posteno, Sioro. 

-Permiso grantata, Lietnanto. 

O'neall jireskis por forirar su del kontoro, ma el haltis quik. 

-Kapitano, me havas questiono por vu, se to ne esas jenanta. 

-Dicez, O'neall. 

-Ka vu audacabus pafar unesme kontre la Colorado e la Bremen? 

Evangelyn ridetis lejere ed el nur respondis: 

-Vu darfas forirar, Lietnanto. 

O'neall regardis dubiteme ad Evangelyn, ma el ne audacis questionar 
itere a sua superioro. 

-Segun vua impero, Sioro -dicis O'neall ed el ekiris la kontoro. 

Pos la pordo klozesis, fatigita Rona McLeash sideskis en la stulo ube 
O'neall esabis. 

-Pro quo tu ne respondis lua questiono, Eve? 

-Me agis lo ja, Rona. 

Rona ne volis diskutar ta punto. 

-El memorigis me yuna oficiro qua olim ne obediis sua superiori, 
Evangelyn. 

-Kad advere? E quo divenis ta yuna oficiro? 

-El divenis kapitano di navo. 

-O'neall uladie esos kapitano, Rona. 

-Yes. Forsan plu balde kam ni pensas. Ed el esos bona kapitano. 

Rona ocitis tainstante. 

-Ka fatigita pro kauzo dil sexuagado? -questionis Evangelyn. 

-Kelkete. 

-Tu darfas forirar che tu, Rona. 

-Kad advere? 

-Yes. Ka Doktoro Mixdran ne imperis tri dii di repozo por tu? 

-Yes, Eve. 

-Lore, quon tu vartas? Prenez oli! 

-Danki! Se me havus botelo de wiskio, me invitus tu. 

-Ho, tre bone! Lore, vartez me, Rona. Me iros tua kabino kune 
surprizo. Pos omno, ne omnadie on celebras pakto kun altra civilizuro. 

-Ka...? 

-Yes, Rona. 

-Me vidos tu ye un horo. 

Rona staceskis del stulo ed ante ekirar la kontoro el dicis per 
sensuala voco: 

-Me vartos tu, Evangelyn. 

-Ho, tu desaparez ja, Rona! 

Kande Rona ja esis fore ed Evangelyn ekiris la kontoro, Kaminski donis 
ad el mesajo: 

-Kapitano, ni recevis kodexigata mesajo por vu, da Kapitano Higgins. 

-Kad advere? Voluntez lektar ol por me, Kaminski. 

-Yes, Sioro. 01 dicas: Kapitano Toledo, me kondutis me quale grosiera 
persono. Voluntez exkuzar me pro to. Me devis aceptar vua invito por 
supear en vua navo. Forsan ni mustas rikomencar. Plezuroze me invitos vu 
supear en la mea. Higgins. Fino dil mesajo. 

-Ma quale tedanta viro! -klamis Evangelyn-. Kaminski, sendez ca 
mensajo por respondar al Colorado: Tro tarde Higgins. Vu perdis vua 
oportunajo. Vu livez jokar. Toledo. Fino dil mesajo. Sendez ol kune 
kopiuro dil originala mesajo, Sub-lietnanto. Sen kodexigado. 

Evangelyn remarkigis sua du lasta vorti. 

-Yes, Sioro! 

Evangelyn ne povis evitar ridetar malicoze, ed anke ne la kruo dil 
komandeyo. 

Ulu exter l'Amazonia videsos quale imbecila pos to. 


**************************************************** 

Amba mulieri drinkis la kolda wiskio quan Rona servis del botelo quan 
Evangelyn adportis la kabino di Rona. 

Li esis sidante en la tapiso dil dormo-chambro di Rona, Evangelyn 
ankore vestizita kun sua uniformo, ma Rona nur vestizis ciel-blua 
chambro-robo por kovrar lua nuda korpo. Rona deziris profitar la tri dii 
quin la Doktoro Mixdran donis ad el quale impero por repozar tra la 
fatiganta komuniono kun l'alienijena enti di Omega Orionis d. Anke 
Giacomo ganabis tala yuro por repozar. 

Quankam Evangelyn savis ke Rona esis nuda sub la chambro-robo, nek 
Rona nek el havis intenco por sexuagar dum ke ambi drinkis la wiskio 
quan Rona servabis. 

La glaso di Evangelyn apene havis kelka wiskio, ma la glaso di Rona 
esis itere plenigita. 

Ambi ripasis l'omna stranja eventi dil semano. Plu kam du agis ridegar 
li. 

-Tale ke tu ja ne esas l'unika persono qua havis tre proxima renkontro 
kun alienijena ento, Evangelyn -. Rona parolis pri experienco quan 
Evangelyn vivis ye kelka yari ante ta instanto, ante esar spionisto, 
ante esar kapitano di astronavo. Nur tri personi savis pri ta 
experienco, quin Evangelyn audacis rakontar prie. E Rona esis un de ta 
tri homi. 

-E quale tu sentis esar en komuniono kun milioni de menti samtempe? 

-01 esis la maxim stranja kozo quan me sentabis, Eve. Ne-deskriptebla, 
ma ne desagreabla. Ta vivanta fluido en la tota korpo, extere ed 
interne. Nula experienco similesas ol. Tu devus probar ol. 

-Forsan uladie, ma ne ankore, Rona. 

-Me juras ke tu juos lo. Ka plusa wiskio? 

-Poke. Me ne deziras ebrieskar me, Rona. 

Rona servis poka wiskio en la glaso di Evangelyn, ed ambi tostis lia 
glasi. 

-Por la Republiko e la Navaro! -klamis Evangelyn. 

-E por Giacomo De Lucca, pro ke sen sua helpo, Rona McLeash nun esus 
historio! -klamis Rona. 

—E tu esas justa, amikino! 

Amba ridegis ante drinkar. Evangelyn drinkis totale la kontenajo qua 
restis en sua glaso. 

Pos la gaya instanto, amba mulieri divenis itere serioza por 
rikomencar la konversado. 

-Ka tu pensas rivenar Omega Orionis d uladie, Rona? -questionis 

Evangelyn. 


Vidante la klara liquido e la kristalatra glacio en sua glaso, Rona 
tardis respondar la questiono di Evangelyn. 

-Yes, forsan uladie me rivenos la planeto. E me mustas konfesar a tu 
ke me nultempe sentis me tam vivanta kam tainstante, kande me esis 
unionita che l'Omegani. Li havas la habileso por augmentar nia 
sensacioni quale nulo. Por muliero quale me to esis simple... 
quazeparadizala. Fortunoza la persono qua esez nia ambasadisto avan li. 
Me nur esperas ke lu esez la korekta selekto. 

-Trovar muliero quale tu en la tota universo esos tre desfacila -dicis 
Evangelyn ridetante. 

-Quon tu dicas, Eve? Ka tu dicas ke me esas granda putino? -questionis 
Rona fingante severa mieno por aspektar enoyo, ma el advere ne esis 
enoyita, same kam la frapeto quan Rona donis ad Evangelyn en la shultro 
esis amoroza frapeto. 

-Ka tu savis ke l'Omegani donacis a me nomo por memorigar me? To ne 
aparis en mea raporto, kompreneble. 

-E quala esas, Rona? 

-01 esas desfacile tradukebla en nia idiomo, ma la maxim proxima vorto 
esus forsan: Iniciero. 

-01 esas meritinda! 

-Ho! Evangelyn! 

La du amikini ritacis, e Rona karezis la ventro di Evangelyn per sua 
nuda gambo e pedo. Evangelyn povis admirar la perfekta kurveso e longeso 
dil blanka gambo di el, ed anke la delicoza vulvo qua multafoye elta 
juabis. 

Evangelyn ne povis evitar sentar dezirego avan la deala vido. El vidis 
sua horlojo di manuo, ed el vidis ke preske esis mez-nokte. 

-Me ja devus irar mea kabino. 

-Yes. Ja esas tre tarde. 

-Ka tu ne deziras kompaneso canokte, Rona? Pos omno, ja pasis plu kam 
semano de kande ni sexuagis. 

Rona regardis malicoze Evangelyn, ma el mustis dicar ad el ulo ante. 

-Me vartas vizito, Eve. Me tre regretas lo. 

-Ka vizito? -questionis surprizita Evangelyn, ma el quik trovis la 
respondo -Ka... Giacomo? 

-Yes, tu divinis lo. II venos tre balde. Altra kozo qua dankar 
l'Omegani. 

-Me komprenas. E pro quo ta chanjo? 

-Pro ke el ja konocis pri la sexuagado kun Rona McLeash. E tu savas ke 
ol esas la plu bona sexuagado dil universo. Me lernos ad il ed il esos 
bona aprentiso -respondis ironioze e malicoze la blonda muliero. 

-Ho, tu preske agas me sentar jaluzeso pro kauzo di ta viro, Rona. 

-To havas solvuro, amikino. Mea lito ankore havas spaco por altru 
plusa. 

Evangelyn staceskis del sulo e del pordo dil dormo-chambro el dicis: 

-Me ankore ne esas pronta por ta tipo di relati, Rona. Ed ultre, me 
kredas ke Giacomo ne esus tre komfortoza pro mea prezenteso. Juez tu ca 
tri dii, amikino. 

-Me promisas kushesar kun tu pos co. 

Rona staceskis del sulo por donacar ad Evangelyn varma kiso por adiar 
el. 


"Fortunoza putino!", pensis gayege Evangelyn dum ke el iris sua 
kabino. 

E kande Evangelyn arivis ad ol, malgre la lejera ebrieso quan el 
komencis sentar, el enswichis la terminalo di sua kabino ed el komencis 
*rikordar videomesajo por ilta quan el maxim amoris. Ja pasabis plu kam 
dekekin dii del lasta foyo ke el sendis ad il lua lasta mesajo. 

-Amorato mea... 


FINO DIL CHAPITRO 


GLOSARIO E TEKNIKALA EXPLIKI 

• Amikala Pafado: kande trupi o forci dil sama armeo pafas l'una 
l'altra pro eroro o konfuzo dum kombato. 

• Chas-navo, chas-naveto: mikra spaco-navo qua dependas de plu granda 
astronavo di qua precipua kapableso esas la klozata kombato kontre 
altra chas-navi o kontre skopi tre desfacila atingar da granda 
astronavo. 01 esas armizata per lazer-radii e misili, ed lo 
defensesas per lejera moyeni quale forc-feldi e lurili. 01 esas 
pilotata per un o du pilotisti, segun la desegno dil chas-navo (la 
duesma pilotisto, generale amatora oficiro, nomizas naviganto, di 
qua misiono esas surveyar la minaci por la chas-navo). Kelka chas- 
navi esas kapabla flugar en l'atmosfero same kam la spaco. 

• *Alienijena: ento od objekto qua apartenas al exter-terana domeno. 
Por la skopi di ca naracado, alienijena parolas pri vivanta enti 
diferanta kam la homi, od objekti, sive naturala, sive artificala 
qua ne esas konstruktata od produktata dal homi. 

• Forc-feldo: feldo di energio, generale elektromagnetala, kreata 
specale por protektar navi od altra konstruktado, ube ol nomizesas 
simple "shildo", od impedar l'eskapo di ulo qua ol kontenas, quale 
radiaci dil reaktoro. 

• Gauss-kanono: povoza ed avancigata armo di spacala kombato por 
kurta e meza disto qua esas uzata dal granda militala navi. 01 
similesas ordinara navala kanono ma ol funcionas per 
elektromagnetala energio qua impulsas projektilo kun tre alta 
rapideso, cirkume centi de mili de kilometri/horo. La projektilo 
esas min povoza kam nukleara misilo, ma plu rapida kam olca, e plu 
povoza kam lazer-radio. Ne l'omna forc-feldi esas kapabla haltigar 
pafo di Gauss-kanono. Pro ta qualeso la militala navani 
"surnomachas" la Gauss-kanono quale la "lad-apertilo", ube la lado 
esas, evidente, irga navo. La vorto Gauss venas del Germana 
ciencisto Carl Friedrich Gauss, ilqua formulis matematikala 
deskriptaji pri l 1 elektromagnetala efekti uzata dal magnetala 
aceleratori. 

• Hiperlumala propulsado: sistemo di propulsado kapabla di sendar 
navo plu rapide kam la lumo. La sistemo ultre havas la maniero por 
evitar l'efekti dil relativeso, olqua esas konocata quale "shildo 
di Alcubierre". Quankam H.P. esas tre bona sistemo por voyajar 
inter la steli, ol ne esas la maxim bona, olqua esas la 
saltosistemo. To esas pro ke quankam la navo esas kapabla voyajar 
plu rapide kam lumo mem voyajas en l'ordinara spaco e la voyajo 
povas durar de kelka hori til plura yari aden la steli plu 
forigata. 

• Hiperspaco: virtuala regiono dil spaco-tempo ube la navi voyajas 
dum preske nula fraciono di tempo kande olta uzas la salto-sistemo 
por voyajar inter la steli. 

• Holografiuro : artificala imajo kreata per specala lumala sistemo ke 

kande ol projektesas aspektas esar vera e havar tri dimensioni. 
Holografiala skreno esas holografiuro qua similesas skreno en 
l'aero ma ol kreesas per holografiala projektoro qua projektas 
l'imajo avan la spektanti ed ofte ol servas quale acesoro di 
komunikado en la militala navi. Segun la preferaji dil 

interparolanti, la projektoro kreas imaji en du o tri dimensioni. 

• Horloj-kodexo : imaginara cirklo por lokizar mentale o vide objekti 

(naveti o misili dil enemiko) cirkume la naveto ube on voyajas , 

olqua aspektas la divisiono di horlojo en 12 kloki, ube la 12 kloki 
lokizesas ye exakte la frontala parto dil propra navo o naveto. La 
6 kloki lokizesas ye la dopa parto dil navo, e la 9 kloki e 3 kloki 
lokizesas exakte ad-sinistre ed ad-dextre la navo, rispektive. 

• Inerciala amortisilo: grava energiala sistemo dil navo qua impedas 
l'efekti dil inerco en ol dum spacala voyajo, specale kande la navo 
facas hiperlumala voyajo od ol efektigas rapida manovri en kombato. 
Ultre ol servas por donar artificala gravito en navo simile la 
gravito dil Tero. 

• Ionala propulsado: anciena ma plu perfektigita sistemo di 
propulsado por navo, kapabla por movar olca chipe inter la planeti 
di sunala sistemo o por manovrado di navo en l'orbito di planeto. 
Funcionas per nobla gaso quale xenono o radono qua emitas ioni 
kapabla movar objekti en la vakua spaco. 01 remplazis l'anciena 
kemiala sistemo por impulsar navi inter la planeti. I.P. ne esas 
utila por inter-stelala voyajo, nam co povus durar multa yari. 

• *Kalida-mondito: kristalatra mineralo qua trovesas en la planeto 
*Kalida-mondo, anke nomesata Kaledimus, la varmega mondo, desertala 
planeto qua esas ye centamil lum yari del Tero, ye l'altra latero 
dil Galaxio. Ca mineralo havas la traito por gardar stabile alta 
quanteso de diversa tipi di energio, olqua donas a lu l'avantajo 
esar quale naturala baterio, plu efikiva e lejera kam artificala 
baterio. 

• Komandeyo: seciono di navo ube on komandas e pilotas ol, ube 
existas la precipua sistemi qui detektas irga situeso en od extere 
la navo, ed generale ube la kapitano donas l'omna imperi por la 
kruo (videz imajo ye la komenco dil verko). 

• Lurilo: militala defensiva sistemo, aparato kreita specale por 
defensar navo o naveto kande altra atakas ol, olqua funcionas 
sendante falsa signalo dil atakata navo qua misilo povas sequar, e 
kande la misilo atingas la lurilo, olca explozas por destruktar la 
misilo. 01 funcionas nur kande l'atakata navo expulsas ol aden la 
spaco e kande la forc-feldi ne suficas haltigar atako per misili. 

• Matro-navo: granda astronavo deube departas mult-skopa naveti, sive 
chas-navi, sive transporto-naveti od kargo-naveti. Ne konfuzar kun 
flag-navo, pro ke ca lasta esas granda navo qua povas komandar 
plura o multa navi samtempe, ma singla navo del grupo povas operar 
libere e fore de lua flag-navo per lua propra moyeni. 

• Militala kloko: militala sistemo por montrar la kloko en irga navo 
o militala edifico por faciligar savar l'exakta kloko dil jorno, 
specale ube ne existas la kustumala dio e nokto. Uzesas sen skribar 
la du punti (:) e pronuncesas quale centi komencante la 0100K = 
zero-cent o cent kloki, 0200K = duacent kloki, e.c., til atingar la 
2400K = duamil-e-quaracent kloki. Exemple, 09:15 kloki P.M. esas 
2115 kloki = duamil-e-cent-e-dekekin kloki. 

• Pafo-povo: militala jargono, kapableso di kombato di navo o 
militala strukturo por kontre-atakar enemika minaco o destruktar 
selektata skopo. 

• *Planet-venar: vorto qua equivalas ter-venar, ma ol servas kande 
l'ago eventas sur la surfaco di altra planeto diferanta kam la 
Tero. Se la planet-veno eventas en La Luno, ol nomizas lun-veno, e 
se ol eventas en Marso, ol nomizas Mars-veno. La cetera kazi 
nomizas simple planet-veno. 

• Shildo di Alcubierre: Bulo ek exotika energio kreita artificale e 

kapabla protektar astronavi e vehili dum voyajo plu rapida kam la 
lumo o hiper-spacala salto por evitar l'efekti dil relativeso ed 
altra destruktiva efekti. 01 obtenis lua nomo del Mexikiana 
ciencisto pri fiziko Miguel Alcubierre, ilqua deskovris la vera 
posiblajo por krear metodo qua permisos spaco-navo voyajar plu 
rapide kam la lumo ed samtempe ke ol proktektos navi dum 
hiperlumala voyajo, konocata quale "la propulsado di Alcubierre" o 
maxim generale la hiperlumala propulsado. 

• Sistemi di Kombato o SiKom: seciono dil komandeyo di qua misiono 
esas defensar la navo kontre irga atako e respondar ol segun 
l'impero dil kapitano o komandanto dil navo per l'armi quin la navo 
posedas. Anke nomizata quale SiKom per jargonala vorto. Jokoze la 
navani surnomachas la kruani di SiKom quale "la fola pistoli", pro 
kauzo di esar sempre pronta por pafar kontre ulo e destruktar kun 
plezuro irga kozo quan la kapitano imperos e pro ke la vorto SiKom 
proximeskas la slangatra Anglana vorto "psycho", por nomizar ulu 
quale folo o qua sufras mentala maladeso. 

• Stelala Nomenklaturo : Sistemo por nomizar steli e planeti en 
stelaro, exemple, Omega Orionis d signifikas, unesme, la situeso di 
stelo en stelaro segun lua aparanta brilo, e pose la situeso di 
planeto en sistemo, ube Alfa esas la maxim brilanta stelo di irga 
stelaro, Beta la duesma maxim, e.c., til atingar la minim brilanta, 
Omega, ed Orionis (latine: Oriono) signifikas la stelaro a qua la 
stelo apartenas. Finala litero signifikas la situeso di planeto en 
sistemo del stelo. Do Omega Orionis d signifikas ke la planeto esas 
la quaresmo del sistemo del precipua stelo, olqua esas la minim 
brilanta stelo dil stelaro Oriono. 

• Salto-sistemo: La maxim moderna sistemo di spacala voyajo, olqua 
funcionas per kreata artificale "vermo-truo" (quantika fenomeno qua 
esas kapabla inter-konektar du punti en la spaco sen importar lia 
disto) qua esas kapabla sendar navo di un latero a l'altra dil 
galaxio instantale. 

• Spacala sondilo: sen-pilota aparato simile artificala satelito 
konstruktata por explorar irga objekto en la spaco (planeto, luno, 
nebulo, stelo, e.c.) di qua kolektata informeso transmisesas 
generale a matro-navo qua sendis ol. 

• Telemetrio: Ensemblo di teknologii qua servas por serchar, lokizar, 
mezurar e detektar irga materiala od ne materiala, videbla o 
nevidebla objekto o fenomeno en la spaco cirkume stelala navo. 

• Titanani: Lojanti e naskinti en la luno di Saturno, Titan. La maxim 
granda homala kolonio dil luno nomesas Urbo de Huygens, provinco 
qua apartenas al Republiko di Arian. Un del maxim anciena kolonii 
dil Homaro. 

• Ultraondi: Ondi di radio de quantika naturo qui esas kapabla di 
voyajar plu rapide kam la lumo. Oli esas kreata artificale same kam 
la hiperlumala voyajo, ma nur servas por sendar mesaji inter la 
steli. 

• Valkirio: mitologiala feminala ento qua apartenas al Skandinava 
mitologio. Eli esis tre bela mulieri di deala origino di qua 
misiono esis adportar l'anmi dil vikinga batalanti qui mortis en 
l'agro di kombato aden la paradizo dil batalanti, la *Valhala. Ofte 
la valkirii esis reprezentita quale batalanta mulieri armizita kun 
espado o hakilo e shildo. 

• Zono di Vivo Cirkum-stelala : unika zono dil spaco en stelala 

sistemo cirkume stelo o suno ube la vivo di planeto povas 
transvivar, suficante fora por ne evaporar l'aquo pro kauzo dil 
varmeso e suficante proxima por ne frostigar ol, necesa kondiciono 
por la vivo surbaze aquo. 


HIERARKIO, RANGI ED INSIGNI 
DIL OFICIRI E MEMBRI DIL STELALA NAVARO E LA STELALA 
ARMEO DIL REPUBLIKO: 


Trupi: 

• Rekruito, sen epoleti 

• Kruano - Soldato (Kande lu apartenas al Stelala Armeo), 

kolorizata epoleti segun la seciono a qua lu apartenas. 

Noto: L'omna membri dil Navaro o l'Armeo uzas kolorizata epoleti 
segun la seciono o servo a qua lu apartenas. Nur la Generali e 
l'Admirali darfas uzar orea epoleti. 

• Unesma Kruano --- Kaporalo (Kande lu apartenas al Stelala Armeo), 
un arjentea chevrono sur l'epoleti. 

• Serjento, duopla arjentea chevrono. 

• Unesma Serjento, triopla arjentea chevrono. 

• Mastra Serjento, triopla orea chevrono kun quarimo di cirklo quale 
quaresma chevrono. 

Oficiri: 

• Sub-lietnanto, un orea strio sur l'epoleti. 

• Lietnanto, duopla orea strio. 

• Unesma Lietnanto (di Stelo-Navo) — Kapitano (dil Armeo), du orea 

strii e mikra orea strio inter ambi. 

• Lietnanto Komandanto (di Stelo-Navo) — Mayoro (dil Armeo), 

triopla orea strii. 

• Kapitano (di Stelo-Navo) --- Kolonelo, quaropla orea strii. 

• Komandanto (Provizora rango di agro por veterana kapitani qua 
komandas mikra grupi de navi o koloneli qua komandas ne plu kam 
tri batalioni). 

• Admiralo di Flotilio — Generalo di Brigado, un orea stelo sur 
l 'epoleti. 

• Admiralo di Floto - Generalo di Divisiono, du orea steli. 

• Admiralo dil Navaro — Generalo dil Armeo, tri orea steli. 

• Unesma Komandanto dil Navaro --- Unesma Komandanto dil Armeo, quar 
orea steli. 

• Ministro di Defenso dil Republiko, quar orea steli inter orea 
folii di olivero. 

• Supra Komandanto dil Armizata Forci, kin orea steli inter orea 
folii di olivero (l'unika persono qua darfas uzar tala rango esas 
la prezidanto dil Republiko). 

